Yameen fundaalevvi nizaam hamaegothah!? | Mihaaru\nރިޔާސީ އިންތިހާބުގައި ރައީސް އަބްދުﷲ ޔާމީން ބަލިކުރައްވައި ކާމިޔާބު ހޯއްދެވި އިބްރާހިމް މުހަންމަދު ސޯލިހު އާއި ރަނިންމޭޓް ފައިސަލް ނަސީމް، ސެޕްޓެމްބަރު 24، 2018ގައި، ސަޕޯޓަރުންނާ އެކު އުފާފާޅުކުރަައްވަނީ --ފޮޓޯ: ނިޝާން އަލީ/ މިހާރު\nޔާމީން ފުނޑާލެއްވި ނިޒާމް ހަމަ އެގޮތަށް!؟\n17 ނޮވެމްބަރ 2019 - 07:41 24 comments\nރައްޔިތުންގެ ހޭލުންތެރިކަން ކުޑަ، އިލްމީ ގޮތުން ދަށް ދުވަސްވަރެއްގައި، އިންސާނީ އަސާސީ ހައްގުތަކުން މަހުރޫމްކޮށްގެން ދެމެހެއްޓި ވެރިކަން ކުރުމުގެ ސަގާފަތް މާޒީ ވެއްޖެ ކަމަށް، އޮގަސްޓް 7، 2008 ގައި ތަސްދީގުކުރި އާ ގާނޫނުއަސާސީއާ އެކު، ދިވެހިން މި ތިބީ ގަބޫލު ކޮށްގެންނެވެ.\nއެކަމަކު ރައީސް މައުމޫން އަބްދުލްގައްޔޫމުގެ 30 އަހަރުގެ ދިގު ވެރިކަމަށް ފަހު، އާ ޑިމޮކްރަސީގެ އެއް ބާނީ ރައީސް މުހައްމަދު ނަޝީދުގެ ސަރުކާރުން ވެސް ފެނުނީ، ބޭނުންވެއްޖެ ހިނދެއްގައި ގާނޫނުއަސާސީއާ ހިލާފުވުމާއި އެ ގާނޫނު އަސާސީން ލިބިދޭ ހިމާޔަތް ވެސް ބައެއް ދިވެހިންނަށް ނުދީ ހިފެހެއްޓި ތަނެވެ. (މިސާލު: ކްރިމިނަލް ކޯޓުގެ އިސް ގާޒީ އަބްދުﷲ މުހައްމަދު ހައްޔަރުކުރުމާއި، ސްޕްރީމް ކޯޓުގައި ތަޅުއެޅުވުން).\nރާއްޖޭގެ ވެރިކަމާ ނޮވެމްބަރު 17، 2013 ގައި، ރައީސް ޔާމީން ހަވާލުވެވަޑައިގަތީ، ގާނޫނުއަސާސީ ދަމަހައްޓައިދޭނެ ކަމާއި ނަޝީދަށް ވުރެ ހުރިހާ ގޮތަކުން ވެސް ރަނގަޅު ވާނެ ކަމަށް ގަބޫލުކޮށްގެން ގިނަ ދިވެހި ދިން ވޯޓަށް ފަހު އެވެ. އެކަމަކު، އިސްލާމީ އެހެން ގައުމުތަކަށް ވެސް ނަމޫނާއެއްގެ ގޮތުގައި ނެގިދާނެ ފެންވަރަކަށް އެކުލަވާލި ގާނޫނުއަސާސީ ވެެގެންދިޔައީ އެމަނިކުފާނު ބޭނުންފުޅު ގޮތަކަށް ކުޅުއްވޭނެ، މާނަ ނެންގެވޭނެ އެއްޗަކަށެވެ. ސިޔާސީ ގޮތުން ކުރިމަތިވެވަޑައިގެންނެވި ކޮންމެ ހުރަހެއް، އަނިޔާވެރިކަމުގެ ތެރެއިން ނަމަވެސް ނައްތާލައްވަން، ޔާމީން ޖެހިލުންވެވަޑައެއް ނުގަތެވެ.\nނޮވެމްބަރު 17، 2018 ގައި، ރާއްޖޭގެ ވެރިކަމާ ރައީސް އިބްރާހިމް މުހައްމަދު ސޯލިހު ހަވާލުވެވަޑައިގަތީ، އާ ގާނޫނުއަސާސީގެ ފަހުން ރާއްޖެ ދުށް އެންމެ ބާރުގަދަ، އެންމެ އަނިޔާވެރި ވެރިޔާއަށް ވަރަށް ބޮޑު ތަނުން ރައްޔިތުން ބުނި "ނޫނެކޭ"އަށް ފަހު އެވެ. ރިޔާސީ އިންތިހާބުގައި ޔާމީނަށް އެހާ ބޮޑު ނާކާމިޔާބީއެއް ކުރިމަތިވެވަޑައިގެންނެވި އިރު، ތާރީޚު ހެކިދެނީ، އެމަނިކުފާނުގެ ފަސް އަހަރުގެ ތެރޭގައި ރާއްޖެ ދުށްވަރުގެ ތަރައްގީގެ ބޮޑެތި މަޝްރޫއުތަކެއް އެއްވެސް ވެރިޔަކަށް ހިންގެވިފައި ނެތް ކަމެވެ.\nނަމަވެސް ދިވެހިންގެ ނިންމުން ވަރަށް ސާފެވެ: ހިޔާނާތާ ދެކޮޅުކަމެވެ. އަނިޔާވެރިކަމާ ދެކޮޅުކަމެވެ. ގާނޫނުއަސާސީ އާއި ގާނޫނުތައް ދަމަހައްޓަން ޖެހޭނެ ކަމެވެ.\nއިންތިހާބުގެ ކެމްޕޭނާއި އިންތިހާބު ކުރިއަށް ދިޔަ އިރު، ޔާމީނާ އިދިކޮޅު ބައެއް ވެރިން [ނަޝީދާއި ޖުމްހޫރީ ޕާޓީގެ ލީޑަރު ގާސިމް އިބްރާހިމާއި ޔާމީންގެ ފުރަތަމަ ނައިބު ރައީސް ޑރ. މުހައްމަދު ޖަމީލް) އުޅުއްވީ ގައުމުން ބޭރުގައި އަރުވާލެވިގެންނެވެ. ރާއްޖޭގައި ތިއްބެވި އިދިކޮޅު ލީޑަރުން ކަމަށްވާ މައުމޫން ޖަލުގައި ހުންނެވި އިރު، އަދާލަތު ޕާޓީގެ ރައީސް އިމްރާން އަބްދުﷲ ގޭބަންދުގަ އެވެ.\nއެކަމަކު ޔާމީނަށް ގިނަ ދިވެހިންގެ ލޯތްބެއް ލިބިވަޑައެއް ނުގަތެވެ. ސިޔާސީ ލީޑަރުން ހައްޔަރުކުރަން ދެއްކެވި އުޒުރުތަކެއް ބަލައެއް ނުގަތެވެ. އަދި އެމްއެމްޕީއާރުސީގެ ބޮޑު ހިޔާނާތާއި ދައުލަތުގެ ހުރިހާ ބާރެއް އެމަނިކުފާނުގެ ވެރިކަން ދިފާއުކުރުމުގެ ހަތިޔާރެއްގެ ގޮތުގައި ބޭނުންކުރުން ވެސް ގަބޫލެއް ނުކުރި އެވެ.\nއޭގެ ފަހުން އެއް އަހަރު، ހަގީގީ ބަދަލެއް ފެނިއްޖެބާ؟\nމިއަދު މިއީ ޔާމީންގެ ތަަރައްގީގެ މަޝްރޫއުތައް ބަލައިގަނެ އެކަމަކު ހިޔާނާތާއި އަނިޔާވެރިކަމަށް ދިވެހިން ނޫނެކޭ ބުނި ބުނުމާ އެކު އުފެދުނު އާ ވެރިކަމަށް އަހަރެއް ފުރުނު ދުވަހެވެ. އެކަމަކު އޭރު ދިވެހިންގެ ބޮލަށް ވެއްދި މައިގަނޑު ކަންކަން ހާސިލްވެފައި ހުރީ ކިހާ ވަރަކަށްތޯ ސުވާލު އުފެދެ އެވެ. ސިޔާސީ ގޮތުން ފެށިގެން މި އުޅެނީ ކޮން ވައްތަރެއްގެ ގޭމެއްތޯ ވެސް ބައެއް މީހުން ސުވާލު ކުރެ އެވެ.\nއެމްޑީޕީން 2008 އާއި 2012 އާ ދެމެދު ވެރިކަން ކުރި އިރު ނުލިބުނު ބާރު ރައްޔިތުން މިފަހަރު އެ އޮތީ ދީފަ އެވެ. ރައްޔިތުންގެ މަޖިލިހުގެ ސުޕަ މެޖޯރިޓީއާ އެކު، ގާނޫނު ހެދުމުގެ ބާރު އެމްޑީޕީގެ އަތްދަށުގަ އެވެ. ސަރުކާރުގެ ކޯލިޝަންގެ މައި ޕާޓީ އަކީ ވެސް އެ އެވެ. އެކަމަކު މިނިވަން މުއައްސަސާތަކަށް އައްޔަންކުރާ ގިނަ މެމްބަރުން ނަގަނީ އެމްޑީޕީގެ ފިކުރުގެ ތެރެއިންނެވެ. ސިޔާސީ ހަރަކާތްތަކުގައި ފާޅުގައި އުޅެފައި ތިބި ބައެއް މީހުން ވެސް މިނިވަން މުއައްސަސާތަކަށް ލަމުން އެ ގެންދަނީ، އެމްޑީޕީ އިސްކޮށް އޮވެ މިދިއަ އަހަރުގެ ސެޕްޓެމްބަރު 23 ގެ އިންތިހާބުގެ ކުރިން، އުފުލި އަޑުތަކާ މުޅިން ހިލާފު އުސޫލެއްގަ އެވެ.\nސެޕްޓެމްބަރު 23، 2018 ގައި އޮތް ރިޔާސީ އިންތިހާބުގައި އަމީނިއްޔާ ސްކޫލުގައި ބަހައްޓާފައިވާ ވޯޓު ފޮށިތަށް ގުނަނީ.-- ފޮޓޯ: ހުސެން ވަހީދު /މިހާރު\nޝަރުއީ ނިޒާމް އިސްލާހުކުރުމުގެ ވިސްނުން ވެސް މަސްހުނިވެފައި މިހާރު އޮތީ، އަމިއްލަ މަސްލަހަތު ވެސް ފުށުއަރާ ގޮތަކަށެވެ. ޖޭއެސްއީ އަށް ބަލާއިރު، އަމިއްލަ ލޯ ފާމް ހިންގަވާ ނުވަތަ ލޯ ފާމްތަކުގައި އަމިއްލަ މަސްލަހަތު އޮތް މެމްބަރުން ގިނަ އެވެ. އެ ބޭފުޅުންގެ އިންޓަގްރިޓީއާ މެދު މިހާތަނަށް ސުވާލެއް ނެތް ތިން ފަނޑިޔާރަކު ސުޕްރީމް ކޯޓަށް އައްޔަންކޮށްފައި ވިޔަސް، ޝަރުއީ ނިޒާމަށް އެހެން ގޮތްގޮތުން ޖޭއެސްސީގެ ނުފޫޒު ވަންނާނެ ފުރުސަތު އޮތީ، ކުރިއެކޭ އެއްގޮތަށް، ނުވަތަ އެއަށް ވުރެ ވެސް ބޮޑަށް ހުޅުވިފަ އެވެ. ޔާމީންގެ ވެރިކަމުގައި ސުޕްރީމް ކޯޓުގެ ދުވަސް ދުއްވާލެއްވި ފަނޑިޔާރުން އެ ތަނުން ބޭރުކުރުމުގެ މަސައްކަތް މިހާރު ކުރިއަށް ދާ އިރު، އެ ބޭފުޅުންގެ ބަދަލުގައި ދެން ގެންނާނީ ސިޔާސީ ގޮތުން ކިހާ ފަސޭހައިން ކުޅެވިދާނެ ފަނޑިޔާރުންތަކެއްތޯ، މިއަދު ސުވާލުކުރެވިދާނެ އެވެ.\nޔާމީންގެ ވެރިކަމުގައި ސިޔާސީ އިދިކޮޅު ފަރާތްތަކަށް ސިޔާސީ ދައުވާ އުފުއްލެވި ޕްރޮސެކިއުޓާ ޖެނެރަލް އައިޝަތު ބިޝާމް ހުންނެވީ ސަލާމަތުންނެވެ. އޭނާ ބޭރުކުރަން މަޖިލިހުގެ ބައެއް މެމްބަރުން ކުރެއްވި މަސައްކަތް، އެމްޑީޕީގެ ލީޑަޝިޕުން ވަނީ ފޭލްކޮށްލައިފަ އެވެ. އެހެންކަމުން މީގެ އެއް އަހަރު ކުރިން، ޕީޖީ އާއި މިނިވަން މުއައްސަސާތައް ސަލާމަތްކުރަން ދެއްކި ވާހަކަތައް ދިމައެއް ނުވެ އެވެ. ހުރިހާ ބާރެއް ލިބުމާ އެކު ވެސް، އިސްލާހުކުރުމުގެ ބައިގައި ބޮޑަށް ފެންނަނީ އަމިއްލަ މަސްލަހަތު ހިމާޔަތްކުރެވޭނެ ގޮތަށް ރޭވުންތައް ރާވާ ތަނެވެ.\nގަވާއިދެއްގެ ދަށުން ވިޔަސް، ގާނޫނެއްގެ ދަށުން ވިޔަސް ވައްކަން ވާނީ ވައްކަމަށް!\nއަމާނާތްތެރި ދައުލަތެއް ކުރިއަށް ގެންދިއުމުގެ އިލްމީ ގާބިލްކަން ހުރި ބޭފުޅަކާ މީގެ ދުވަސްކޮޅެއް ކުރިން އަޅުގަނޑު ބައްދަލުކުރީމެވެ. ފުރަތަމަ މައުލޫއުއަކަށް ވީ، ބިޑަކާ ނުލައި، އެތައް މިލިއަން ޑޮލަރެއްގެ މަޝްރޫއު ސަރުކާރުގެ ދެތިން މިނިސްޓަރަކު ބޭނުންވާ ބަޔަކަށް ދެވިދާނެތޯ ނުވަތަ ނޫންތޯ އެވެ. އަޅުގަނޑު އޭނާގެ އަރިހުގައި ދެންނެވީ، އެގޮތަށް ދެވިދާނެ އުސޫލުތަކެއް ހަދައި ގެޒެޓްކޮށްފައި އޮތް ކަމަށް، ސަރުކާރުން ބުނާ ބުނުމެވެ.\n"ގަވާއިދެއްގެ ތެރެއިން ވިޔަސް، ގާނޫނެއްގެ ތެރެއިން ވިޔަސް، ވައްކަން ކުރަންޏާ ވާނީ ވައްކަމަށް. އެއީ ސީދާ ވައްކަމަށް އޮތް ފުރުސަތެއް،" އެ އުސޫލާ ބެހޭ ގޮތުން އޭނާ ވިދާޅުވި އެވެ.\n"ސަރުކާރަށް ލަސްވާ ކަމަކީ ކޮބާ އެންމެ މަސް ދުވަހަކަށް ބިޑަކަށް ހުޅުވާލުމަކުން؟ އެއްވެސް ލަހެއް ނުވާނެ."\nމި މައުލޫއު ފެށީ ގުޅިފަޅުގައި މާލޭގެ އާ ވިޔަފާރި ބަނދަރު ހަދަން ބިން ހިއްކުމުގެ 53 މިލިއަން ޑޮލަރު (817 މިލިއަން ރުފިޔާ) ގެ ބޮޑު މަޝްރޫއު، އެއްވެސް ބިޑެއް ނެތި، ނެދަލެންޑްސްގެ ބޮސްކާލިސްއާ ހަވާލުކުރުމުންނެވެ. އޭނާ ސިފަކުރެއްވި ގޮތުގައި، ޔާމީނާ ދެކޮޅަށް އޭރު އެންމެ ބޮޑަށް ފާޑުކީ އިދިކޮޅު ފަރާތްތަކުން ތަކުރާރުކޮށް މިސާލު ޖެހި، ދަރުމަވަންތަ ހޮސްޕިޓަލްގެ 25 ބުރީގެ އިމާރާތެކޭ، ގުޅިފަޅު ހިއްކުމެކޭ ތަފާތެއް ނެތެވެ.\nރިޔާސީ އިންތިހާބުގެ ކެމްޕޭންގައި، އޭރުގެ ރައީސް އަބްދުﷲ ޔާމީން، ފުވައްމުލަކަށް ވަޑައިގެން ސަޕޯޓަރުންނާ ސަލާންކުރައްވަނީ: ތަރައްގީގެ ގިނަ މަޝްރޫއުތަކެއް ހިންގެވިޔަސް ގިނަ ރައްޔިތުން ވޯޓު ލީ ދެކޮޅަށް.\nބޮސްކާލިސްއާ އެ މަޝްރޫއު ހަވާލުކުރީ ރަނގަޅަށް ކަން ދައްކަން ސަރުކާރުން ކިތައްމެ މަސައްކަތެއް ކުރިޔަސް، އެއީ ހިޔާނާތަށް މަގުފަހިވާ ނިންމުމެކެވެ. އޭގެ އިތުރުން އިންސާފު ހޯދައިދިނުމުގެ ނަން ކުރިއަށް ނެރެގެން ދައުލަތުން ދެމުން އަންނަ އެތައް ސަތޭކަ މިލިއަން ރުފިޔާގެ ބަދަލުތަކާ މެދު ވެސް ވަނީ ސުވާލު އުފެދިފަ އެވެ. އެހެންކަމުން މިހާރު ފެންނަނީ އެމްއެމްޕީއާރުސީ މެދުވެރިކޮށް ހިންގި ފަދަ ހިޔާނާތުގެ އަމަލްތަކެއް ނޫނެވެ. މިހާރު ފެންނަނީ އިންސާފު ހޯދައިދިނުުގެ ނަމުން ހިމާޔަތް ހޯދައިގެން ވަކި ބަޔަކަށް މާލީ ބޮޑެތި މަންފާތައް ފަހިކޮށްދޭ ތަނެވެ.\nތަރައްގީގެ ކިތައްމެ މަޝްރޫއުއެއް ހިންގެވިޔަސް ޔާމީންގެ ނަންފުޅު ޚަރާބުވީ ޚިޔާނާތާއި އަނިޔާވެރިކަމުގަ އެވެ. އެކަމަކު މިއަދު އެމަނިކުފާނު ވެސް ގެންދަވަނީ މި ސަރުކާރުގެ ހިޔާނާތާ ބެހޭ ގޮތުން ވާހަކަފުޅު ދައްކަވަމުންނެވެ. ހިނިއަންނަ ބަޔަކު ހިނިއަންނަންވީ އެވެ. އެމަނިކުފާނަށް ތާއީދުކުރާ ބަޔަކު ތާއީދުކުރަންވީ އެވެ.\n"ޑިމޮކްރަސީގެ ނަމުން ރަނގަބީލު ޖަހަމުން އައި ބައެއް ނޫންތޯ މިތާ މިތިބީ. މިއަދު ކީއްތޯ މިވަނީ؟" މިދިއަ ހުކުރުދުވަހުގެ ރޭ އޮތް ޕީޕީއެމްގެ އެއްވުމެއްގައި، ޔާމީން ވިދާޅުވި އެވެ. "މި ސަރުކާރަށް ބަންދު ދުވަސްތައް ނުލާ އަދި ތިން މަސް ނުވޭ. ކޮން ކަމަކާތޯ އަތް ނުބާނަނީ؟ ކޮން ކަމެއްތޯ ފުނޑާނުލަނީ؟ މިހާރު ސުޕްރީމް ކޯޓް ފުނޑާލައިފި. ހުރިހާ ނިޒާމްތަކެއް ފުނޑާލައިފި."\nމިއަދު އެއް އަހަރު ވީ ސަރުކާރާ ޔާމީން ހަވާލުކުރެއްވީ، ހަގީގަތުގައި، އެމަނިކުފާނު ފުނޑާލައްވާފައި އޮތް ނިޒާމެކެވެ. އެކަމަކު އާ ސަރުކާރަށް އެ ނިޒާމް ފުރިހަމަ ނުކުރެވުމަކީ، މިހާރު ވެރިކަމުގައި ތިއްބެވި ބޭފުޅުންގެ މައްސަލައެކެވެ. އެ ބޭފުޅުންގެ ނާގާބިލްކަމެވެ. ނުވަތަ އެ ބޭފުޅުން ވެސް، ދައުލަތް އިސްނުކުރައްވައި، އަމިއްލަ ފައިދާ އާއި ސިޔާސީ ފައިދާ ނަންގަވަނީ އެވެ.\nއިތުރު ލިޔުންތައް ކޮލަމް ސުޕްރީމް ކޯޓް ޖުޑީޝަލް ސާވިސް ކޮމިޝަން ރައީސް އިބްރާހިމް މުހައްމަދު ސޯލިހް ރައީސް އަބްދުﷲ ޔާމީން ސަރުކާރު ޖުޑީޝަރީ


Dho?! Dhivehi firihenun barudhan ithuruvaa sababuthah\nދިވެހި ފިރިހެނުންގެ ބަރުދަން އިތުރުވާ ސަބަބުތައް\nBy: Asiya Abdul Raheem (Dietician)\nހަށިގަނޑުގެ ބަރުދަން އިތުރުވާން ދިމާވެދާނެ ވަރަށް ގިނަ ސަބަބުތަކެއް ހުރެއެވެ. ހަމަ އެހެންމެ ބަރުދަން ލުއިކޮށްލަން އުނދަގޫ ވެދާނެ އެތައް ސަބަބުތަކެއް ވެސް ހުރެއެވެ. މި ހުރިހާ ސަބަބުތަކެއްގެ ތެރެއިން އަޅުގަނޑާ ދިމާވާ ދިވެހި ފިރިހެން ކްލަޔަންޓުންގެ ބަރުދަން އިތުރުވާން ދިމާވާ ސަބަބުތަކާއި އެކަމަށް ގޭތެރޭގައި ކުރެވިދާނެ ފަރުވާ ލިޔެލާނަމެވެ.\nއަޅުގަނޑުމެންގެ ތެރެއިން ވަރަށް ގިނަ ދިވެހި ފިރިހެނުންނަކީ ރަޙްމަތްތެރިކަމުގެ ގުޅުން ވަރަށް ބަރާބަރަށް ދަމަހައްޓާ ބައެކެވެ. ރަޙްމަތްތެރިންނާ އެކު ކޮފީއަކަށް އަރާނުލާ ދުވަހެއް ސަޔަކަށް ނުދާ ދުވަހެއް މަދު އެތައް ފިރިހެނުންނެއް އުޅެއެވެ. މިހެން ރެސްޓޯރެންޓް ނުވަތަ ހޮޓާ ފަދަ ތަންތަނަށް ކޮފީ އަށް އަރާލާ ވަގުތުތަކުގައި ގިނަ ފަހަރަށް ހަމައެކަނި ކޮފީއަކުން ނިންމައެއް ނުލެވެއެވެ. ހާއްސަކޮށް ކޮފީ އަށް އަރާ ވަގުތަކީ ހަވީރުގެ ވަގުތަކާ ދިމާވެއްޖެ ނަމަ ތާޒާ ހެދިކާގެ އަވައިގައި ޖެހި ހެދިކާ ކާލެވޭއިރު އެއްފަހަރާ ދެ ހެދިކާއަކުން ނުވެސް ފުދެއެވެ. ހަތަރެއް ފަހެއްވަރު ނުވަތަ އެއަށް ވުރެ ވެސް ގިނައިން ކާލެވޭތަން އާދެއެވެ. ހެދިކާއަކީ އޭގައި ވަރަށް ހަކަތަ ގިނަ، ހަށިގަނޑަށް ފައިދާ ހުރި މާއްދާ މަދު އެއްޗަކަށް ވާތީ މިހެން މާ ގިނަގިނައިން ހެދިކާ ވާ ނަމަ ބަރުދަން އިތުރުވާނެ އެވެ.\nހެދިކާ ނުހުންނަ ގަޑިއެއް ނަމަ ދެން ކާލެވޭނީ ޕޭސްޓްރީ ކެބިނެޓުން ކޮންމެވެސް ބާވަތެއްގެ ޕޭސްޓްރީއެކެވެ. އަޅުގަނޑަށް ފެންނަ ގިނަ ޕޭސްޓްރީ ޝޮޕްތަކުގައި ހުންނަ ޕޭސްޓްރީއަކީ އެ ތައްޔާރު ކުރުމުގައި ވަރަށް ބައިވަރު ބަޓަރު ނުވަތަ މާޖެރިން ނުވަތަ އެހެން ކޮންމެވެސް ބާވަތެއްގެ ތެލެއް ނުވަތަ ހަކުރު ގިނަ ޕޭސްޓްރީތަކެކެވެ. އެއިން ޕޭސްޓްރީއެއް ކާލެވިއްޖެ ނަމަ ބޮޑު ބަތްތައްޓެއް ކާލުމަށްވުރެ ހަށިގަނޑަށް އެތެރެވާ ހަކަތަ ގިނަވާނެ އެވެ.\nރައްޓެހިންނާ އެކު ކޮފީއަށް އަރާލުން އަޅުގަނޑު ދެކޭގޮތުގައި ހަމަ ވަރަށް ރަނގަޅެވެ. ޚާއްސަކޮށް އަނބިމީހާ ގޮވައިގެން ކޮފީއަށް ދިޔުން އެއީ އަޅުގަނޑު ވަރަށް ސަޕޯޓް ކުރާ ކަމެކެވެ. އެކަމު މިހެން ކޮފީއަށް އަރާލާ ވަގުތު ހެދިކާ މަދުކޮށްލުން، ނުވަތަ ހެދިކާއާ ނުލާ ހަމައެކަނި ކޮފީއެއް ބޯލުން ރަނގަޅެވެ. އޭރުން ހަށިގަނޑަށް އިތުރު ހަކަތަ އެތެރެ ނުކޮށް ގުޅުން ބަދަހިކޮށްލެވެނެ އެވެ.\nއެއްފަހަރާ މާ ގިނައިން ކެއުން\nދެން އެންމެ ގިނަ ފިރިހެނުން ބަރުދަން އިތުރުވާން ދިމާވާ ސަބަބެއް ކަމަށް އަޅުގަނޑަށް ފާހަގަ ކުރެވެނީ އެއްފަހަރާ މާ ގިނައިން ކެއުމެވެ. ބައެއް ފިރިހެނުން ބުނާ ގޮތުގައި އެއްފަހަރާ މާ ގިނައިން ކެވެނީ ގޭގައި އަންހެނުން ނުވަތަ މަންމަ ކައްކާލާފައި ހުންނަލެއް މީރުކަމުންނެވެ. ނުވަތަ ފުލުހުން ނުވަތަ ސިފައިން ފަދަ ވަޒީފާގެ ގޮތުން ކޮންމެ ދުވަހަކު ބުފޭއިން ކާލެވެން އޮންނާތީ އެއްފަހަރާ ހުރިހާ ކާތަކެތި ފެނުނީމާ ހުރިހާ އެއްޗަކުން ރަހަ ބަލައިލުމުގެ ގޮތުން މާ ގިނައިން ކާލެވެނީ ކަމަށެވެ. ނޫނީ ރައްޓެހިންނާ އެކު ކެއުމަކަށް ގޮސްފައި ގެއަށް ވަންނަ ގަޑީގައި އަންހެނުން ކައްކާފައި ހުއްޓާ އަންހެނުން ދެރަވެދާނެތީ ނުވަތަ ރައްޓެހިންނާ އެކު ބޭރަށް ގޮސް ކޭކަން އެނގި އަންހެނުން ދެރަ ވެދާނެތީ ދެވަނަ ފަހަރަށް ގެއިން ވެސް ކާލެވެނީ ކަމެވެ.\nމިކަން ރަނގަޅު ކުރުމަށް އަންހެންވެރިންނަށް ކުރެވިދާނެ ކަމަކީ ގޭގައި ކައްކާއިރު ބޭނުންވާ ވަރަށް ވުރެ އިތުރު ނުވާ ވަރަށް ކެއްކުމެވެ. ފިރިމީހާ ދެކެ ކިތަންމެ ލޯބި ވިޔަސް އިތުރަށް ކާންދީގެން ބަރުދަން އިތުރުވެ ލޯބިވާ ފިރިމީހާ އިތުރު ބަލިތަކަކަށް ހުށަހެޅުމުން ދެރަވާނީ ވެސް ހަމަ އަނބީނެވެ.\nގޭގައި ކައްކާއިރު މަދުން ކައްކާ ދުޅަހެޔޮކޮށް ފިރިމީހާ ބެހެއްޓުމަށް ބޭނުންވާ ކަހަލަ ގޮތަކަށް ކައްކައި ކާންދިނުން މުހިއްމެވެ. ދެން ކުރެވިދާނެ އަނެއް ކަމަކީ ފިރިމީހާ ގާތު ކޮންމެވެސް ވަރަކަށް ޝެޑިޔުލް އަހާލުމެވެ. ރައްޓެހިންނާ އެކު ބޭރުން ކާނަމޭ ބުނާ ދުވަހަކު ގޭގައި ކައްކާނީ ފިރިމީހާ އާ ނުލައެވެ. ނޫނީ ގެއަށް އައީމާ ގަދަކަމުން ކާން ދޭން ނޫޅޭނީ އެވެ. ނުވަތަ ކޮންމެހެން ވެސް ފިރިމީހާއާ އެކު ބައިވެރިވެލައިގެން އެއްޗެއް ކާލާ ހިތް އޮތިއްޔާ ހަކަތަ މަދު، ހަށިގަނޑަށް ފައިދާ ހުރި މާއްދާތައް ގިނަ ކާ އެއްޗެއް ތައްޔާރުކޮށްލައިގެން ހުންނާނީ އެވެ. އެގޮތުން ތައްޔާރު ކޮށްލެވިދާނެ ހަކަތަ މަދު، ހަށިގަނޑަށް ފައިދާ ހުރި ތަކެތީގެ ތެރޭގައި ފްރުޓް ސެލެޑް ފަދަ ތަކެއްޗަކީ ގިނަ ބަޔަކަށް އަނގައަށް ވެސް މީރު ތަކެއްޗެވެ.\nފިރިމީހާއަށް ކުރެވިދާނެ ކަމަކީ ބޭނުންވާ މިންވަރަށްވުރެ އިތުރަށް ކާން ނުދިނުމަށް ރީތިކޮށް ލޯބިން އަނބި މީހާ އަށް ވިސްނައިދޭނީ އެވެ. ކިތަންމެ މީރުކޮށް ކައްކައިފައި ހުއްޓަސް ބޭނުންވާ މިންވަރަށް ވުރެ އިތުރަށް ނުކާށެވެ. މަދުން ކެއީ ކާތަކެތި ނުބައިކަމުން ނޫންކަން، އެކަމަކު ސިއްހަތަށް ވިސްނާތީކަން ބުނެދޭށެވެ. ނޫނީ ބޭރަށް ގޮސް ރައްޓެހިންނާ އެކު ކާ ފަހަރަކު އަނބިމީހާ ގާތު ގެއިން ނުކާނެކަން ކުރީބައިގައި އަނގާލާށެވެ. ނޫނީ ބޭރަށް ދާ ފަހަރަކުތަކުގައި އަނބިމީހާ ވެސް ގޮވައިގެން ދާށެވެ. އޭރުން އެކަކު އަނެކުގެ ރައްޓެހިންނަށް ވެސް ތައާރަފް ވެލެވޭނެ އެވެ.\nއަޅުގަނޑާ ދިމާވާ ވަރަށް ގިނަ ފިރިހެން ކްލަޔަންޓުން އަނބީމީހާ ދެކެ ލޯބިން އަނބި މީހާ ދުޅަހެޔޮ ސިއްހަތުގައި ބެހެއްޓުމަށް ކަސްރަތު ކްލާސްތަކަށް ފޮނުވައި، ޖިމަށް ފޮނުވާ، ދުވަން ފޮނުވައި، އަޅުގަނޑު ކައިރިއަށް ކާންވީ ތަކެތީ އަހަން ގެނެސް ވަރަށް ހިތްވަރުކޮށްދެއެވެ. އެކަމު އަމިއްލަ ނަފްސުގެ މަތިން ހަނދާން ނައްތާލަނީ އެވެ. އަނބިން ދުޅަހެޔޮކޮށް ހުރުމަށް ފިރިން ބޭނުން ފަދައިން ފިރިމީހާ ދުޅަހެޔޮކޮށް ހުރުމަށް އަނބިން ވެސް ބޭނުންވާނެ އެވެ.\nކަސްރަތު ކްލާހަށް އަނބިމީހާ ފޮނުވާހެން ދެމަފިރިން އެކުގައި ދިޔުން އިހުތިޔާރު ކޮށްލާށެވެ. ޖިމަށް ނުވަތަ ދުވަން ދިޔަޔަސް އެކުގައި ދިޔުމުން ދެމަފިރިންނަށް ވެސް ދުޅަހެޔޮ ސިއްހަތެއްގައި ހުރުމަށް މަގުފަހިވާނެ އެވެ. އޮފީހުގައި ބުރަކޮށް އުޅޭ ނަމަ ހާއްސަކޮށް ގިނައިރު އިށީންދެ އިނދެގެން މަސައްކަތް ކުރަން ޖެހޭ ނަމަ ދޭތެރެ ދޭތެރެއިން ކޮޅަށް ތެދުވެ ހިނގާލާ ހެދުމުން އުނަގަނޑުގައި ސަރުބީ ޖަހާލެއް ކުޑަވާނެއެވެ. ގެއިން ބޭރަށް ދާ ކޮންމެ ފަހަރަކީ ސައިކަލުގައި ނުވަތަ ކާރުގައި ނިކުންނަ ފަހަރަށް ހެދުމުގެ ބަދަލުގައި ބައިސްކަލް ނުވަފަ ފައިމަގު އިޚްތިޔާރު ކޮށްލުމުން ހަކަތަ އަނދާވަރު އިތުރުވެ މީހާގެ ސިއްހަތު ރަނގަޅުވާނެ އެވެ.\nމި ލިޔުމުގައި މި ބަލައިލީ ބަރުދަން އިތުރުވާން ދިމާވާ ސަބަބުތަކެއް ކަމުގައި އެމެރިކަން އެކަޑަމީ އޮފް ނިޔުޓްރިޝަން އެންޑް ޑައިޓަޓިކްސްގެ ގައިޑްލައިންގައި ބަޔާން ކޮށްފައިވާ ސަބަބުތައް ތެރެއިން އަޅުގަނޑަށް ދިމާވާ ދިވެހި ފިރިހެން ކްލަޔަންޓުން ކިބައިން ފެންނަ ސަބަބުތަކަށެވެ. މި ނޫން އެހެން ސަބަބުތައް ވެސް ބައެއް މީހުންގެ ބަރުދަން އިތުރުވާން ދިމާވެދާނެއެވެ.


Thagureeru thakun: Raees Solih verikamuge huvaa kurevvumah fahu enme furathama dhekkevi vaahaka fulhu!\nތަޤުރީރުތަކުން: ރައީސް ޞާލިހް ވެރިކަމުގެ ހުވާކުރެއްވުމަށްފަހު އެންމެ ފުރަތަމަ ދެއްކެވި ވާހަކަފުޅު!\n-5months ago 0\nމިއަދު ފާހަގަކުރެވެމުން މިދަނީ ދިވެހިރާއްޖޭގެ 52 ވަނަ ފަޚުރުވެރި ޖުމްހޫރީ ދުވަހުގެ މުނާސަބަތެވެ. ދިވެހިރާއްޖޭގައި ދެވަނަ ފަހަރަށް ޖުމްހޫރިއްޔަތެއްގެ ހިޔަލުގެ ދަށުން ވެރިކަން ކުރަން ފެށުނު ދުވަހެވެ. ދެވަނަ ޖުމްހޫރިއްޔާގެ ތާރީޚްގައި މިހާތަނަށް ދިވެހިރާއްޖެ ވަނީ5ރައީސެއްގެ ވެެރިކަން ދެކިފައެވެ. ހަވަނަ ރައީސްގެ ވެރިކަން މިހާރު ކުރިއަށްދަނީއެވެ.\nއެކަމަކު ހަމަ ގައިމުވެސް މީގެ ތެރެއިން އެންމެ ޚާއްސަ އެއް ޝަޚްސިއްޔަތަކަށް ވެގެންދާނީ ދިވެހިރާއްޖޭގެ ދެވަނަ ޖުމްހޫރިއްޔާގެ ހަވަނަ ރައީސް އިބްރާހިމް މުހައްމަދު ޞާލިހެވެ.\nމިއަދުގެ މަތިވެރި މުނާސަބަތުގައި، އެމަނިކުފާނާ ގުޅޭ ވާހަކަކޮޅެއް ގެނެސްދިނުން ވެގެންދާނީ ވަރަށް ބޮޑަށް އައުލާވެގެންވާ ކަމަކަށެވެ. އެހެންކަމުން "ވޮއިސް"އިން މި ގެނެސްދެނީ ރައީސުލްޖުމްހޫރިއްޔާ ކަމުގެ ޤާނޫނީ ހުވާ ކުރެއްވުމަށްފަހު، ޤައުމާ މުޚާޠަބު ކުރައްވައި ރައީސް ޞާލިހް ދެއްކެވި ވާހަކަފުޅެވެ. މި ވާހަކަފުޅު ގެނެސްދީފައިވާނީ އެއްވެސް އުނިއިތުރުކުރުމެއް ނެތި، ރައީސުލްޖުމްހޫރިއްޔާގެ އޮފީހުގެ ވެބްސައިޓްގެ އާކައިވުން ފެންނަން ހުރި ގޮތަށެވެ.\nاللّـه سبحانه وتعالى އަށް ޙަމްދާއި ޝުކުރުކުރަން. އެކަލާނގެ މާތް ނަބިއްޔާ محمّد رسول اللّـه صلّى اللّــــه عليه وسلّم އަށް ޞަލަވާތާއި ސަލާމް ލެއްވުން އެދި ދުޢާކުރަން.\nމި ޞަލަވާތުގައި އެކަލޭގެފާނުގެ އާލުންނާއި އަޞްޙާބުން ޝާމިލްކުރަން.\nހާޒިރުވެވަޑައިގެން ތިއްބެވި ޢިއްޒަތްތެރިން؛\nދާދި ދެންމެއަކު ތިޔަބޭފުޅުންގެ ކުރިފުޅުމަތީހުރެ މާތް ﷲ ގަންދީ އަޅުގަނޑު މި ކުރީ ދިވެހިރާއްޖޭގެ ޤާނޫނުއަސާސީގައިވާ ރައީސުލްޖުމްހޫރިއްޔާކަމުގެ ހުވާ. އިސްލާމްދީނަށް ޙުރުމަތްތެރިކޮށް ހިތުމަށާއި، ޤާނޫނުއަސާސީއާއި ރައްޔިތުންގެ ޙައްޤުތައް ރައްކާތެރިކުރުމަށާއި، ދިވެހި ޤައުމަށް އިޚްލާޞްތެރިވުމުގެ ހުވާ. ދިވެހިރާއްޖޭގެ ޤާނޫނުއަސާސީއާއި ޤާނޫނުތަކާ އެއްގޮތްވާގޮތުގެމަތީން ރައީސުލްޖުމްހޫރިއްޔާގެ މަސްއޫލިއްޔަތުތަކާއި ވާޖިބުތައް، ތެދުވެރިކަމާއެކު އަދާކުރުމަށް ކުރި ހުވާ.\nމިއަދު އެންމެ ފުރަތަމަ ކަމަކަށް، ރާއްޖޭގެ ހުރިހާ ލޮބުވެތި ރައްޔިތުންނަށް އަޅުގަނޑު ކަށަވަރުކޮށް މި އަރުވަނީ، ﷲގެ ވާގިފުޅާއެކު އަޅުގަނޑު މި ކުރި ހުވަޔާ އެއްގޮތަށް ޢަމަލުކުރުންމަތީ ދެމިހުންނާނެ ކަމުގެ ޔަޤީންކަން.\nނިމިދިޔަ ރިޔާސީ އިންތިޚާބުގައި، ދިވެހިރާއްޖޭގެ ވޯޓުލީ އާބާދީގެ 58.4 އިންސައްތަ އަޅުގަނޑަށް ތާއީދުކޮށް ވޯޓު ދެއްވި. އަދި އަޅުގަނޑުގެ ވާދަވެރި ކެންޑިޑޭޓަށް 41.6 އިންސައްތަ ވޯޓް ދެއްވި. ރާއްޖޭގެ ކޮންމެ ރައްޔިތަކުވެސް އެދުވަހު ވޯޓު ދެއްވީ، އެ ރައްޔިތަކު ދެކޭގޮތުގައި ރާއްޖެއަށް އެންމެ ފައިދާހުރި ގޮތްކަމަށް ފެންނަގޮތަށް. މިއަދު ރާއްޖޭގެ ހުރިހާ ރައްޔިތުންނަށް އަޅުގަނޑު ޔަޤީންކޮށް މި އަރުވަނީ، އެދުވަހު ތިޔަބޭފުޅުން އިޚްތިޔާރުކުރެއްވި ގޮތަށް ބެލުމެއްނެތި، ތިޔަ ހުރިހާ ރައްޔިތުންގެ އުއްމީދުތައް ހާސިލުކޮށްދިނުމުގައި އެއްވެސް ރައްޔިތަކު ތަފާތުކުރުމެއްނެތި ޚިދުމަތްކުރުމުގައި އަޅުގަނޑު ދެމިހުންނާނެ ވާހަކަ.\nރައްޔިތުން ވޯޓުދެއްވީ އިންސާފުގެ މަގަށް މި ރާއްޖެ ގެންދަން. އަމާން ވެށްޓެއް ޤާއިމުކުރުމަށް. ކޮރަޕްޝަނާއި ވައްކަން ނައްތާލުމަށް. ނުލިބިވާ އެންމެ އަސާސީ ޚިދުމަތްތައް ކަމުގައިވާ ބޯހިޔާވަހިކަމާއި، ފެނާއި ނަރުދަމާގެ ނިޒާމު ހޯދައިދިނުމަށް އަޅުގަނޑު ވީ ވަޢުދުތަކުގެ މައްޗަށް. މީގެތެރެއިން އެއްވެސް ވަޢުދަކީ، އަޅުގަނޑު ހަނދާން ނައްތާލާނެ ވަޢުދެއް ނޫން.\nޑިމޮކްރެޓިކް ހަމަތަކުގެ މައްޗަށް ބިނާވެފައިވާ އާ ޤާނޫނުއަސާސީގެ ހިޔަލުގައި ދިވެހި ދައުލަތުގެ ކަންކަން ހިނގަން ފެށުނީ، ރައްޔިތުންގެ ވަރަށް ފޮނި އުއްމީދުތަކަކާއެކު. އެ ޤާނޫނުއަސާސީއަކީ ދިވެހި ރައްޔިތުންނަށް ކުރިން ލިބިފައި ނުވާ އެތަކެއް ޙައްޤުތަކެއް ކަށަވަރުކޮށްދިން ޤާނޫނުއަސާސީއެއް. ތިންބާރު ވަކިވެފައިވާ، ދައުލަތް ހިންގުމުގެ ނިޒާމެއް ދިވެހީންނަށް ގެނެސްދިން ޤާނޫނުއަސާސީ. ހިތާމައަކީ، އާ ޤާނޫނުއަސާސީއެއް ލިބިގަނެ އަޅުގަނޑުމެން ކުރި އުއްމީދުތައް މިއަދު ވިއްސިވިހާލި ވެފައިވާކަން. އެ ޤާނޫނުއަސާސީ ގެނެސްދިން ނިޒާމު ޚަރާބުވެފައިވާކަން. މިއަދު އަޅުގަނޑު ކުރަން މި ފަށާ މަސައްކަތަކީ، ދިވެހި ދައުލަތުގެ އެންމެހައި ކަންތައްތައް، ޤާނޫނުއަސާސީގެ އިމުގެތެރެއަށް ގެނެސް، ދިވެހި ރައްޔިތުންނަށް އިންސާފުވެރި ވެރިކަމެއް ކަށަވަރު ކޮށްދިނުމުގެ މަސައްކަތް. މާތް ﷲގެ ވާގިފުޅާއެކު، މި ފެށޭ ރިޔާސީ ދައުރުގައި ދިވެހި އެންމެހައި ލޮބުވެތި ރައްޔިތުން ދެކޭނީ، ދިވެހި ދައުލަތުގެ އެންމެހައި ކަންކަން އިންސާފުގެ މަގަށް މިސްރާބުވެގެންދާ މަންޒަރު. މާތްވެގެންވާ އިސްލާމްދީނުގެ ރިވެތި އުސޫލުތައް ނަގަހައްޓައި، ރައްޔިތުންނަށް ޖަވާބުދާރީވާނޭ ސަރުކާރެއް އުފެދިގެންދާ މަންޒަރު.\nމިއަދު އަޅުގަނޑުމެންނަށް ލިބިފައި މިވާ ފުރުޞަތަކީ، ޤައުމެއްގެ ޙަޔާތުގައި މަދުން މެނުވީ ލިބޭނޭ ފުރުޞަތެއް ނޫން. މިއަދު އަޅުގަނޑުމެން މިތިބީ ސިޔާސީ ޚިޔާލުތަފާތުވުންތަކާއެކުވެސް ޤައުމާއި ރައްޔިތުންގެ މަޞްލަޙަތު އިސްކޮށް، އެކަންކަން ރައްކާތެރިކޮށް ކުރިއަށް ދިޔުމަށް އެއްބަސްވެގެން. ޤައުމު މި އޮތް ޙާލަތުން އެހެން ޙާލަތަކަށް ގެންދެވޭނީ އަޅުގަނޑުމެން އެންމެންނަށް އެކުގައި ކުރެވޭ މަސައްކަތަކުން. އިރާދަކުރެއްވިއްޔާ އަލަށް މި އުފެދިގެންދާ ސަރުކާރުން ރައްޔިތުންނަށް ޚިދުމަތް ފޯރުކޮށްދިނުމުގައި، އެމީހެއްގެ ނަސްލަށް، ނުވަތަ އުފަންވީ ޤައުމަށް ނުވަތަ ކުލަޔަށް، ނުވަތަ ޖިންސަށް، ނުވަތަ ޖިސްމާނީ ނުވަތަ ނަފްސާނީ ނުކުޅެދުންތެރިކަމަކަށް، ނުވަތަ އެމީހެއްގެ ސިޔާސީ ނުވަތަ އެނޫންވެސް ވިސްނުމަކަށް، ނުވަތަ މާލީ ފުދުންތެރިކަމަށް، ނުވަތަ ނިސްބަތްވާ ޢާއިލާއަށް ނުވަތަ އުފަން ރަށަށް، ނުވަތަ މިނޫންވެސް ކަމަކަށް ބަލައި، ތަފާތެއް ނުކުރެވޭނެ. އަޅުގަނޑުގެ ސަރުކާރުގައި ހަމަ އެއްވެސް ރައްޔިތަކު ބާކީވެގެނެއް ނުދާނެ.\nއަޅުގަނޑު މިއަދު ދިވެހި ދައުލަތުގެ އެންމެ އިސް މަޤާމާ ޙަވާލުވާއިރު، އަޅުގަނޑަށް ގަބޫލުކުރެވެނީ، ދިވެހި ރައްޔިތުން މިއަދު އެންމެ ބޮޑަށް ބޭނުންވާ ކަމަކީ، ރާއްޖޭގައި ޢަދުލު އިންސާފު ޤާއިމުކުރެވިގެންދާ ތަން ފެނުން ކަމުގައި. ފާއިތުވި ދިހަވަރަކަށް އަހަރުދުވަހު ދިވެހީން ކުރި ތަޖުރިބާއިން އެނގުނު ޙަޤީޤަތަކީ، ޢަދުލު އިންސާފު ޤާއިމުކުރުމުގެ ދާއިރާ ހިންގުމަށް އެކަށައަޅާފައިވާ ޤާނޫނީ އޮނިގަނޑަށް ބޮޑެތި ބަދަލުތަކެއް ގެންނަން ޖެހިފައިވާކަން. ފަނޑިޔާރުގެއަކީ، ރައްޔިތުންނަށް ޖަވާބުދާރީވާ ތަނަކަށް ހަދަން ޖެހިފައިވާކަން. ޤާނޫނުއަސާސީ ތަޞައްވުރުކޮށްފައިވާ ފަދައިން، ފަނޑިޔާރުންނަށް، އެއްވެސް ފަރާތެއްގެ ނުފޫޒެއް ނެތި އިންސާފުން ޝަރީޢަތް ކުރެވޭނެ މާޙައުލެއް ފަހިކޮށްދޭން ޖެހިފައިވާކަން. ރައްޔިތުންނަށް ޢަދުލު އިންސާފު ކަށަވަރުކޮށްދިނުމަށްޓަކައި، ޤާނޫނީ ޢިލްމާއި، ޝަރީޢަތް ކުރުމުގެ ހުނަރު ލިބިފައިވާ ނަޒާހަތްތެރި ފަނޑިޔާރުގެއެއް ޤާއިމުކުރަން ޖެހިފައިވާކަން. މިއީ، އަޅުގަނޑުގެ ސަރުކާރެއްގައި އެންމެ އިސްކަމެއްގެ ގޮތުގައި ދެކި، ކުރާން ފަށާނޭ އެއް މަސައްކަތް.\nއަޅުގަނޑު ދިވެހިރާއްޖޭގެ ރައީސުލްޖުމްހޫރިއްޔާކަމާ މިއަދު ޙަވާލުވާއިރު، ދައުލަތުގެ މާލީ ޙާލަތު މިވަނީ ވަރަށް ނާޒުކު ފައްތަރެއްގައި. ހަމައެކަނި ސިޔާސީ ބޭނުންތަކަށް، ދައުލަތަށް ގެއްލުންވާ ގޮތަށް ހިންގާފައިވާ އެތައް މަޝްރޫޢުތަކަކުން ދައުލަތަށް ވެފައިވާ ގެއްލުންތައް ވަރަށް ބޮޑު. ޚިޔާނާތާއި، އެކި ފަންތީގައި ހިނގި ކޮރަޕްޝަންގެ ޢަމަލުތަކުގެ ސަބަބުން ދައުލަތުގެ ޚަޒާނާއިން އެތައް ބިލިއަން ރުފިޔާއެއް ވަނީ ގެއްލިފައި. އެއީ ރައްޔިތުންނަށްޓަކައި ޚަރަދުކުރަންހުރި ރައްޔިތުންގެ ފައިސާ. ވައްކަމާއި، ކޮރަޕްޝަނާއި، އިހުމާލުގެ ސަބަބުން ގެއްލިފައިވާ ފައިސާގެ މިންވަރު އަދިވެސް ސާފެއްނުވޭ. ދައުލަތުގެ މާލިއްޔާގެ ޙާލަތު މިގޮތުގައި އޮތް ކަމުގައިވީނަމަވެސް، ރައްޔިތުންނަށް ދޭންޖެހޭ ޚިދުމަތްތަކާއި، ކުރަންޖެހިފައިވާ ކަންކަމަށް އުނިކަމެއް ނައިސް ކުރިޔަށް ގެންދިޔުމަށް އަޅުގަނޑު ޢަޒުމް ކަނޑައަޅަން. ދުނިޔޭގެ ޤައުމުތަކާއި، ބައިނަލްއަޤްވާމީ ޖަމްޢިއްޔާ، ޖަމާޢަތްތަކުގެ އެހީތެރިކަން މިކަމުގައި އަޅުގަނޑުމެން ހޯދަންޖެހޭ. އަދި ތިޔަ ލޮބުވެތި ރައްޔިތުންގެ އެހީތެރިކަމާއި، އިތުބާރާއި ޔަޤީންކަންވެސް މި މަސައްކަތުގައި ލިބެމުންދާނެކަމަށް އަޅުގަނޑު ޔަޤީންކުރަން.\nމިއަދު ދިވެހި ޤައުމު ވައްޓާލާފައިމިވާ އަނދިރި އަނދަވަޅުން ސަލާމަތްކޮށް، ކުރިއަށްދިޔުމަށްޓަކައި، ރައްޔިތުންގެ ކިބައިން ނިގުޅައިގެންފައިވާ ޙައްޤުތައް އެފަރާތްތަކަށް ހޯދައިދޭން އެބަޖެހޭ. އަނިޔާގެ ޝިކާރައަކަށްވެފައިވާ ފަރާތްތަކަށް އިންސާފު ހޯދައިދޭން އެބަޖެހޭ. ދިވެހި ދައުލަތުގެ ޚަޒާނާއިން ގެއްލިފައިވާ ފައިސާ އަނބުރާ ދިވެހީންނަށް ހޯދައިދޭންޖެހޭ. ގޮތްނޭނގޭ މަރުތަކާއި، ގެއްލުވާލާފައިވާ މީސްމީހުންގެ މައްސަލަތަކުގެ ޙަޤީޤަތް ހޯދައި، ރައްޔިތުންނަށް ހާމަކޮށްދޭންޖެހޭ. އަޅުގަނޑުމެން ޤައުމެއްގެ ގޮތުގައި އެކަތިގަނޑަކަށްވެ ކުރިޔަށް ދިޔުމަށްޓަކައި، މި ކަންކަން ކުރުމަކީ އަޅުގަނޑު ދެކޭގޮތުގައި ކޮންމެހެން ކުރަންޖެހޭ ކަމެއް.\nއިންސާފުގެ މަގަށް ކަންކަން ގެންދިޔުމަށްޓަކައި ކުރަންޖެހިފައި އޮތް އެންމެ މުހިންމު އެއް މަސައްކަތަކީ، ދައުލަތުގެ އެކި މުއައްސަސާތަކުގައި އަށަގަނެ މޫލާފައިވާ ކޮރަޕްޝަނާއި ފަސާދައިގެ ޘަޤާފަތް ނައްތާލުން. ދައުލަތުގެ އިދާރާތަކުން ކުރާ މަސައްކަތްތަކަކީ ދެފުށް ފެންނާނޭހެން ހާމަކަން ބޮޑު ގޮތެއްގައި ކުރެވޭ މަސައްކަތްތަކެއް ކަމުގައި ހަދަންޖެހޭ. ކޮރަޕްޝަންގެ ޢަމަލުތައް ހުއްޓުވުމަށްޓަކައި އުފައްދާފައިވާ ކޮމިޝަން ހަރުދަނާކުރުމުގެ އިތުރުން، ކޮރަޕްޝަންގެ ޢަމަލުތައް ހާމަކުރާ ފަރާތްތަކަށް ދޭންޖެހޭ އެންމެ ފުރިހަމަ ޤާނޫނީ ރައްކާތެރިކަން، އިރާދަކުރެއްވިއްޔާ އަޅުގަނޑު ކަށަވަރުކޮށްދޭނަން. ސަރުކާރުގެ އެއްވެސް އިދާރާއަކުން ކުރާ ކަމަކާ ގުޅިގެން، ޝަކުވާއެއް އުފުލުމަށް ބޭނުންވާ ކޮންމެ ރައްޔިތަކަށްމެ، އެ މަގު ފަހިވެގެންދާނެ. މިފަދަ ޝަކުވާތައް ބަލައި، އަޅަންޖެހޭ ފިޔަވަޅުތައް އެޅުމަށްޓަކައި، އެކަމަށް ޚާއްޞަ ނިޒާމެއް، ރައީސުލްޖުމްހޫރިއްޔާގެ އޮފީހުގައި އަޅުގަނޑު ޤާއިމުކުރާނަން. ޤާނޫނުއަސާސީއާއި، ދިވެހިރައްޔިތުންގެ ޙައްޤުތައް ރައްކާތެރިކުރުމަށް އަޅުގަނޑު އަޅަން ފަސްޖެހޭނޭ ފިޔަވަޅެއް ނޯންނާނެ.\nއަޅުގަނޑު ދެކޭގޮތުގައި، މި ރާއްޖެ ތަރައްޤީކުރުމަށް އޮތް މަގަކީ ރައްޔިތުން ބާރުވެރިކުރުވުން. އަދި މި ރާއްޖޭގެ ޑިމޮކްރެޓިކް ވެށި ހަރުދަނާކޮށް ދެމެހެއްޓޭނީވެސް އެމަގަށް އަޅުގަނޑުމެންގެ މަސައްކަތްތައް މިސްރާބު ކުރެވިގެން. މި ލަނޑުދަނޑި ހާސިލުކުރުމަށްޓަކައި، ޔުނިޓަރީ ދައުލަތެއްގެ ސިފަ ނުގެއްލޭނޭހެން، ރަށުކައުންސިލްތަކާއި އަތޮޅުކައުންސިލްތަކާއި ސިޓީ ކައުންސިލްތަކަށް ޤާނޫނީ ބާރުވެރިކަމާއި މާލީ ތަނަވަސްކަން ލިބިދެވެންޖެހޭ. އިރާދަކުރެއްވިއްޔާ ލާމަރުކަޒީ ނިޒާމު ހަރުދަނާކޮށް، ކައުންސިލްތަކަކީ ބާރުވެރި، ފުދުންތެރި އިދާރާތަކަކަށް އަޅުގަނޑު ހަދާނަން.\nޑިމޮކްރެޓިކް ވެރިކަމެއްގެ އެންމެ މުހިންމު އަސާސަކީ، އެއްވެސް ގިންތިއެއް، އެއްވެސް ފަންތިއެއް އެކަހެރިނުކޮށް، އެންމެހައި ރައްޔިތުންގެ އަޑުއަހައި، ދައުލަތުގެ ކަންކަން ހިންގުމުގައި ރައްޔިތުންގެ ބައިވެރިވުން ފުރިހަމައަށް އޮތުން. މިކަން ކުރެވޭނީ، ސަރުކާރުގެ ސިޔާސަތުތައް އެކުލަވާލައި ކުރިއަށްގެންދިޔުމުގައި، އެ ސިޔާސަތަކާ ގުޅޭ މަދަނީ ޖަމްޢިއްޔާތަކުގެ އަޑު، ސަރުކާރާ ހަމައަށް ގެނެވޭނޭ ނިޒާމެއް ޤާއިމުކުރެވިފައި އޮވެގެން. މިއީ މި ސަރުކާރުގެ މިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓުގެ މެންޑޭޓުގައި ހިމެނިފައި އޮންނާނޭކަމެއް. މަދަނީ ޖަމާޢަތްތަކާއި ޖަމްޢިއްޔާތައް ބާރުވެރިކުރުވުމަށް ދައުލަތުން ވެދޭންޖެހޭ އެހީތެރިކަމާއި އެއްބާރުލުން އިރާދަކުރެއްވިއްޔާ މި ސަރުކާރުން ފުރިހަމައަށް އެފަރާތްތަކަށް ދޭނެ.\nރާއްޖޭގެ އާބާދީގެ 37 އިންސައްތައަކީ ޒުވާނުން. އެހެންކަމުން، ޒުވާނުންގެ ކުރިމަގު އުޖާލާކުރުމަށް ކުރަންޖެހޭ އެންމެހައި ކަންކަން މި ސަރުކާރުން ކޮށްދޭނެ. ޒުވާނުންނަށް ރަނގަޅު ތަޢުލީމާއި، ވަޒީފާގެ ފުރުޞަތުތައް ހޯދައިދީ، މިންތީގެ ހަމަހަމަކަން އިރާދަކުރެއްވިއްޔާ އަޅުގަނޑުމެން ޤާއިމުކޮށްދޭނަން. އަދި ނުކުޅެދުންތެރިކަން ހުންނަ ފަރާތްތަކަށް ދައުލަތުން ފޯރުކޮށްދޭންޖެހޭ ޚާއްޞަ ރައްކާތެރިކަމާއި އެހީތެރިކަން ފޯރުކޮށްދިނުމުގައި މި ސަރުކާރު އިހުމާލެއް ނުވާނެ.\nރާއްޖޭގެ އިޤްތިޞާދު ހަރުދަނާކޮށް، ދައުލަތުގެ އާމްދަނީ އިތުރުކުރުމަށްޓަކައި ކުރިއަށް އޮތް ފަސް އަހަރުގެ ތެރޭގައި އަޅުގަނޑު ހަރުދަނާ ފިޔަޅުތަކެއް އަޅާނަން. ސަރުކާރުގެ އަމާޒަކަށް ވާނީ، ވިޔަފާރިތަކަށް ފަހި ވެށްޓެއް ޤާއިމުކޮށްދިނުން. ހުޅުވާލެވިފައިވާ ވާދަވެރި، ފަސޭހަ ވިޔަފާރީގެ މާޙައުލެއް އުފައްދައިދިނުން.\nމާތް ﷲގެ ރަޙްމަތްފުޅުން އަޅުގަނޑުމެން ދިވެހީންނަށް މިންވަރުކުރައްވާފައި މިވާ ސާފު ދޮންވެލި ގޮނޑުދޮށްތަކާއި، ކަނޑުފަޅާއި ފަރުތަކުގެ ހިތްގައިމުކަމާއި، ދަނޑުފަނގުގެ މުއްސަނދިކަމަކީ، ޤުދުރަތުގެ އަޖައިބެއްކަން ކަށަވަރު. އެތަކެއް ހާސް އަހަރު ވަންދެން އެއް ޖީލުން އަނެއް ޖީލަށް މި އަމާނާތް ވާޞިލުކޮށްދީފައި މި ވަނީ ރައްކާތެރިކަމާއެކު. ތަރައްޤީގެ ނަމުގައި، ރާއްޖޭގެ މި ޤުދުރަތީ ވެށި ސުންނާފަތި ކުރުމަކީ، އަޅުގަނޑުމެންގެ ދަރީންނާއި، ދަރީންގެ ދަރީންނަށް ވެވޭ ބޮޑުވެގެންވާ ޚިޔާނާތަކަށް މެނުވީ ނުވާނެ. އަޅުގަނޑު މިއަދު އަމާޒު ހިފަނީ، ރާއްޖޭގެ ކޮންމެ އަތޮޅެއްގައިވެސް ކަނޑައެޅޭ ރަށްރަށާއި، ފަޅުފަޅާއި، ކަނޑޫފާ ހިމެނޭގޮތުން ތިމާވެށި ޙިމާޔަތް ކުރުމަށް ބައިނަލްއަޤްވާމީ މިންގަނޑުތަކަށް ފެތޭ ޕްރޮގްރާމެއް ފަށައިގެން ކުރިއަށް ގެންދިޔުމަށް. އިރާދަކުރެއްވިއްޔާ މި ރާއްޖެއަށް އަޅުގަނޑުމެން ގެންނަ ތަރައްޤީ ވެގެންދާނީ ތިމާވެށްޓާ އެއްކީލިކޮށް ގެނެވޭ ތަރައްޤީއަކަށް.\nމިއަދުގެ މިވަގުތުން ފެށިގެން އަންނަ 100 ދުވަހުގެ މުއްދަތުގެ ތެރޭގައި، އަޅުގަނޑުގެ ސަރުކާރުން ފެށުމަށް ގަސްތުކުރާ މަސައްކަތްތަކަކާއި، އެ މުއްދަތުގެ ތެރޭގައި ނިންމަން ކަނޑައަޅާފައިހުރި މަސައްކަތްތަކެއް އެބަހުރި. ފުރަތަމަ 100 ދުވަސް ނިމޭއިރު، ކަރަންޓުގެ އަގު ހެޔޮކުރެވޭނެ. ރާއްޖޭގައި ފުރަތަމަ ޑިގްރީއާ ހަމައަށް ހިލޭ ކިޔެވުމުގެ ފުރުޞަތު ހުޅުވައިލެވޭނެ. ސުކޫލްތަކުގެ ދަރިވަރުންނަށް ހެނދުނުގެ ނާސްތާ ދިނުމުގެ ޕްރޮގްރާމް ފެށިގެންދާނެ. ފަރުޟު ޙައްޖުގެ އަޅުކަމަށް ޕެންޝަން ފަންޑުގައި ހުރި ފައިސާ ބޭނުންކުރެވޭނޭ ގޮތް ހަމަޖެހިގެންދާނެ. ރާއްޖޭގެ މަސްކަނޑުތަކުގައި ބޭރުގެ ފަރާތްތަކުން މަސްވެރިކަން ކުރުމުގެ ހުއްދަ ދިނުން ހުއްޓާލެވޭނެ. ދަނޑުވެރިކަމަށް އެތެރެކުރެވޭ ތަކެތިން އިމްޕޯޓު ޑިއުޓީ ކަނޑާލެވޭނެ. ދުނިޔެ ހޫނުވުމުން ތިމާވެށްޓަށް އަންނަ ބަދަލުތަކުން މި ދުނިޔެ ސަލާމަތްކުރުމަށް ކުރެވޭ މަސައްކަތްތަކުގައި، ދިވެހިރާއްޖެ ވެގެންދާނީ ޖަޒީރާ ޤައުމުތަކުގެ ލީޑަރަކަށް. ގްރީން ޓެކްސްގެ ގޮތުގައި، ނެގޭ ފައިސާ އަޅުގަނޑުމެން ހޭދަކުރާނީ ހަމައެކަނި ތިމާވެށި ޙިމާޔަތްކުރުމާ ގުޅުންހުރި މަސައްކަތްތަކަށް. ކައުންސިލްތައް މެދުވެރިކޮށް، އިތުބާރުހިފޭ ހައުސިންގ ނީޑް އެސެސްމަންޓެއް ހަދައި، ބޯހިޔާވަހިކަން ބޭނުންވާ ހުރިހާ ރައްޔިތުންނަށް ބޯހިޔާވަހިކަން ފޯރުކޮށްދިނުމުގެ މަޝްރޫޢު ފެށޭނެ. އިމަރޖެންސީގައި ފަރުވާ ދޭންޖެހޭ ފަރާތްތަކަށް ޚިދުމަތްދިނުމަށް އެއަރ އެމްބިއުލޭންސްގެ ޚިދުމަތް މުޅި ރާއްޖެއަށް ފޯރުކޮށްދޭން ފެށޭނެ. [ނޭޝަނަލް މެންޓަލް ހެލްތު އިންސްޓިޓިއުޓް] އުފައްދައި، ނަފްސާނީ ބަލިތަކަށްދެވޭ ފަރުވާއަށް އާސަންދަ ލިބޭނޭ އިންތިޒާމު ހަމަޖެހިގެންދާނެ. ކައުންސިލްތައް ބާރުވެރިކުރުވައި، ވޭތުވެދިޔަ މުއްދަތުގައި ހިފަހައްޓާފައިވާ ބާރުތައް ކައުންސިލްތަކަށް އަލުން ލިބިގެންދާނެ. މިއީ، ފުރަތަމަ 100 ދުވަހުގެ ތެރޭގައި ކުރުމަށް އަޅުގަނޑު ވިސްނާފައިހުރި ބައެއް ކަންކަން. މި ސަރުކާރުގެ ފުރަތަމަ 100 ދުވަހުގެ ޕްރޮގްރާމްގެ ތަފްސީލު މިއަދު އަޅުގަނޑު ހާމަކުރާނަން.\nމިއަދު އަޅުގަނޑުމެންނަށް ފެންނަން އޮތް ސާފު ޙަޤީޤަތަކީ، ދިވެހިރާއްޖެ ވޭތުވެދިޔަ ފަސް އަހަރު އޮތީ ބައިނަލްއަޤްވާމީ މުޖުތަމަޢާ ވަކިވެ، އެކަހެރިވެފައިކަން. ދިވެހިރާއްޖެއާއި ދިވެހީންގެ ސަލާމަތާއި ރައްކާތެރިކަން ކަށަވަރުކުރުމަކީ، އަޅުގަނޑުމެންގެ އިސް ވާޖިބު. ޚާރިޖީ ސިޔާސަތުގައި އިސްކުރާނީ ރާއްޖޭގެ އެންމެ މަތީ މަޞްލަޙަތު. އަޅުގަނޑުމެންގެ ޚާރިޖީ ސިޔާސަތު ބައްޓަންކުރާނީ އިންސާނީ ޙައްޤުތަކާއި، ޑިމޮކްރަސީއާއި، ކްލައިމެޓް ޗޭންޖް ޑިޕްލޮމެސީގެ މައްޗަށް. އިންޑިއާއާއި އަވަށްޓެރި ޤައުމުތަކާއެކު އޮތް ގުޅުން ބަދަހިކޮށް، އިންޑިއާ ކަނޑުގެ ހަމަޖެހުން ދެމެހެއްޓުމުގައި އަޅުގަނޑުމެންގެ ދައުރު ފުރިހަމައަށް އަދާކުރާނަން. މީގެ އިތުރުން، ރާއްޖޭގެ ތަރައްޤީގެ މަޝްރޫޢުތަކަށް އެހީތެރިވާ އަދި ރާއްޖެއާއެކު އެކުވެރިކަމުގެ ގުޅުން ބަދަހިކުރަން ބޭނުންވާ ހުރިހާ ޤައުމުތަކާއެކު އަޅުގަނޑުމެން ގުޅުން ބަދަހިކުރާނަން.\nދިވެހިރާއްޖޭގެ ސިޔާދަތާއި އިސްތިޤްލާލް ރައްކާތެރިކޮށް، ރައްޔިތުންނަށް އަމާންކަމާއެކު ދިރިއުޅެވޭނެ ރައްކާތެރި މާޙައުލެއް ހޯދައިދިނުމަކީ ދައުލަތުގެ އެންމެ މަތީ ވެރިޔާގެ އެންމެ އިސް މަސްއޫލިއްޔަތު. މިކަން ކުރުމަށްޓަކައި، ދިވެހި ސިފައިންނާއި ފުލުހުންގެ މުއައްސަސާއަށް ބޭނުންވާ ޤާނޫނީ ބާރުވެރިކަމާއި، ވަސީލަތްތައް ފަހިކޮށްދިނުމަކީ ކޮންމެހެން ކުރަންޖެހިފައިވާ މަސައްކަތެއް. އިރާދަކުރެއްވިއްޔާ އަޅުގަނޑުގެ ސަރުކާރުގައި އެ ދެ މުއައްސަސާއަކީ، ރައްޔިތުންގެ އިތުބާރާއި އިޙްތިރާމް ލިބިގެންވާ ޤަދަރުވެރި ދެ މުއައްސަސާ ކަމުގައި ވެގެންދާނެ.\nގުޅިފައިވާ ބަދަހި އިއްތިހާދަކާއެކު، މިއަދު އަޅުގަނޑުމެން މި އުފައްދާ ސަރުކާރު އިރާދަކުރެއްވިއްޔާ، ވެގެންދާނީ، ހުރިހާ ދާއިރާއަކުން މި ރާއްޖެއަށް އިތުރު ކުރިއެރުމާއި ތަރައްޤީ ގެނެސްދޭނެ ސަރުކާރަކަށް. ރައްޔިތުންނަށް އިންސާފުވެރި ހެޔޮ ވެރިކަމެއް ކޮށްދޭނެ ސަރުކާރަކަށް. ތަފާތު ސިޔާސީ ފިކުރުތައް ބަދަހިކަމާއެކު ހިފެހެއްޓުމަށް އަޅުގަނޑު ކުރަންޖެހި، ނުކޮށް އޮތީ މިވެނި ކަމެކޭ ބުނެވޭނޭ އެއްވެސް ކަމެއް ދޫކޮށެއްނުލާނަން.\nއަޅުގަނޑުގެ ދުޢާއަކީ، އަޅުގަނޑުމެން އެންމެން އެކުގައި ކުރަން މި ފަށާ މަސައްކަތުގައި، މާތް ﷲ ބަރަކާތްލެއްވުން. ރައްޔިތުންނަށް ޚިދުމަތްކުރުންމަތީ ހެޔޮ މަގުގައި ދެމިތިބުމުގެ ހެޔޮ ތައުފީޤު އަޅުގަނޑުމެން އެންމެންނަށް ދެއްވުން. އަޅުގަނޑު އެދެނީ، ރާއްޖެއަށާއި ރާއްޖޭގެ ލޮބުވެތި ރައްޔިތުންނަށް އަދަށްވުރެ ފެހި، ފަހި، ފާގަތި މާދަމާއެއް މިންވަރު ކުރެއްވުން.\nކޮންމެފަދަ ހޫނެއް ވިޔަސް މެންދުރުގެ އަވިގަދަ ވަގުތުގައި\nކޮންމެ މެންދުރަކަށްފަހުން ފިނިކަން ހަވީރުގެ އަންނަނީ


BREAKING NEWS: Record Adhadheh Ge Dhahvumeh: Miadhu Fassivee 105 Meehun - Vaguthu\nރެކޯޑް އަދަދެއްގެ ދަށްވުމެއް: މިއަދު ފައްސިވީ 105 މީހުން\nމިއަދު ރާއްޖެ އިން އިތުރު 105 މީހުން ކޮވިޑް-19 އަށް ފައްސިވެއްޖެއެވެ.\nމިއަދަކީ އޭޕްރީލް މަހުގެ 16 ވަނަ ދުވަހަށް ފަހު ރާއްޖެ އިން އެންމެ މަދު އަދަދެއްގެ މީހުން ކޮވިޑް-19 އަށް ފައްސިވި ދުވަހެވެ.\nމިއަދު މާލެ އިން 23 މީހުން ފައްސިވިއެވެ. އަތޮޅުތެރޭގެ މީހުން ދިރިއުޅޭ ރަށްތަކުން މިއަދު 74 މީހުން ފައްސިވިއެވެ. އޭގެ އިތުރުން ރިސޯޓްތަކުން ހަތް މީހުން އަދި އިންޑަސްޓްރިއަލް މަސައްކަތް ކުރާ ރަށްތަކުން އެކަކު މިއަދު ފައްސިވިއެވެ.\nފާއިތުވި 81 ދުވަސް ތެރޭގައި އެންމެ މަދުއަދަދެއްގެ މީހުން ކޮވިޑަށް ފައްސިވި ދުވަހަށް މިއަދު ވިއިރު މިހާރު ކޮވިޑް ޖެހިފައި ތިބީ 3148 މީހުންނެވެ. މިއަދަކީ ކޮވިޑް ޖެހިފައި ތިބި މީހުންގެ އަދަދު ނުވަތަ އެކްޓިވް ކޭސްގެ އަދަދު އޭޕްރީލް މަހުގެ 23 ވަނަ ދުވަހަށް ފަހު އެންމެ ދަށަށް ދިޔަ ދުވަހެވެ.\nމިއަދު 4200 މީހުން ކޮވިޑަށް ޓެސްޓް ކޮށްފައި ވެއެވެ. މިއަދު ކޮވިޑަށް ޓެސްޓް ކުރި މީހުންގެ ތެރެއިން ކޮވިޑަށް ފައްސިވީ %2.50 މީހުންނެވެ. މިއަދަކީ ކޮވިޑަށް ޓެސްޓް ކުރި މީހުންގެ ތެރެއިން ފައްސިވި ނިސްބަތް އޭޕްރީލް މަހުގެ 13 ވަނަ ދުވަހަށް ފަހު އެންމެ ދަށަށް ދިޔަ ދުވަހެވެ.\nމާލެ އިން ކޮވިޑަށް ފައްސިވާ މީހުންގެ އަދަދު މަދުވަމުން އައި ނަމަވެސް އަދިވެސް އަތޮޅުތެރޭގެ ބައެއް ރަށްތަކުން ކޮވިޑަށް ފައްސިވާ މީހުންގެ އަދަދު މަދެއް ނުވެއެވެ.\nޖުލައި 6, 2021 23:48\nރެކޯޑް ނޫން އަދަދެއް މިނޫހުގަ އޮވޭތަ؟\nޖުލައި 7, 2021 12:38\nކޮވިޑް މިގައުމަށް ބައިބައި ކިޔަނީ ކަމަށްވާނީ.\nޖުލައި 7, 2021 16:36\nމަދުވީކީ ނޫން ޖެހުނަސް މިހާރު ނާންގަނީ...14 ދުވަސް ވީމަ ރަނގަޅު ވިޔަސް ނުވިޔަސް ދޫކޮށްލާ ވިއްޔަ


ހުޅުދޫ ދަނޑުގެ ބިން އެއްވަރުކުރުމުގެ %90 މަސައްކަތް ނިމިއްޖެ - AO News\nހުޅުދޫ ދަނޑުގެ ބިން އެއްވަރުކުރުމުގެ %90 މަސައްކަތް ނިމިއްޖެ\nސ. ހުޅުދޫ ފުޓްބޯޅަ ދަނޑުގެ ބިން އެއްވަރުކުރުމުގެ, %90 މަސައްކަތް ނިމިފައިވާކަމަށް މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ) އިން ބުނެފިއެވެ.\nމިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވަރމަންޓްގެ ފަރާތުން އެމްޓީސީސީ އާއި ހަވާލުކޮށްގެން، ކުރިއަށްގެންދާ މި މަޝްރޫޢުގެ ޖުމަލް އަގަކީ 2.49 މިލިޔަން ރުފިޔާއެވެ.\nމި މަޝްރޫޢުގެ ދަށުން ކުރުމަށް ހަމަޖެހިފައިވާ މަސައްކަތްތަކުގެ ތެރޭގައި ހުޅުދޫ ފުޓްބޯޅަ ދަނޑުގެ 8103 ސްކުއެއަރ މީޓަރު ސަރަޙައްދެއް ސާފުކުރުމާއި ކޮނުމުގެ އިތުރުން ފެންހިންދާ ވަޅުގަނޑެއް ކޮނުމުގެ މަސައްކަތް ހިމެނެވެ.\nއެމްޓީސީސީއިން ބުނީ މިމަސައްކަތުގެ ތެރެއިން ގައު އެތުރުމާއި ހޮޅި ވަޅުލުމުގެ މަސައްކަތް ނިމިފައިވާއިރު، މިހާރު ކުރިއަށް ދަނީ ކާނުގެ މަތިގަނޑު އެޅުމުގެ މަސައްކަތާއި ޕޭވްމަންޓް ގައު އެތުރުމުގެ މަސައްކަތެވެ. އަދި މި މަސައްކަތްތައް ވަރަށް އަވަސް މުސްތަގުބަލެއްގައި ނިންމާލެވޭނެ ކަމަށް އެމްޓީސީސީއިންވަނީ ބުނެފައެވެ\nމި މަޝްރޫޢުގައި ސޮއިކުރެވުނީ 11 ސެޕްޓެމްބަރ 2019 ގައެވެ.\nހުޅުދޫ ފުޓްބޯޅަ ދަނޑު މީގެ ތިން އަހަރު ކުރިން\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙުގެ ރިޔާސީ ވައުދުފުޅުގެ ތެރޭގައި ރާއްޖޭގެ 100 ރަށެއްގައި ފެންވަރު ރަނގަޅު ފުޓްބޯޅަ ދަނޑު އެޅުން ހިމެނޭއިރު ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އިން އަންނަނީ 2023-2024 ވަނަ އަހަރުގެ ދިވެހި ޕްރިމިއާ ލީގު މުޅި ރާއްޖެއަށް ފުޅާކޮށްލައިގެން، ހޯމް އެންޑް އަވޭ އުސޫލުން ކުރިއަށް ގެންދިއުމަށް މަސައްކަތް ކުރަމުންނެވެ.\n(މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީހުޅުދޫ ފުޓްބޯޅަ ދަނޑު\nފަރެސްމާތޮޑާ އެއަރޕޯޓް އިމާރާތްކުރާ ސަރަހައްދަށް އެމް.ޓީ.ސީ.ސީ.ގެ ސީ.އީ.އޯ. ޒިޔާރަތްކުރައްވައިފި\nއެމްޓީސީސީގެ ސީއީއޯ، އައްޑޫ ސިޓީ ކައުންސިލާ ބައްދަލުކުރައްވައިފި


މަންމާއިދަރިފުޅު | ޞިއްޙަތު | Page 4\nވިހާނީ ކޮންއިރަކުންކަން އެނގޭނެ އެއްވެސް އަލާމާތެއް ހުރޭހެއްޔެވެ؟ ނޫނެކެވެ. ކަޑައެޅިގެން މިވެނިއަލާމާތަކާއި ގުޅިގެން ވިހަންފަށާނެއެކޭ ބުނާކަށް ނޭގެއެވެ. އަދި މިވެނި ގަދިއަކު ވިހާނެއޭ ބުނާކަށްވެސް ނޭގޭނެއެވެ. އާއްމުގޮތެއްގައި ވިހެއުމުގެ މަހެއްހާ ދުވަސްކުރިން ދަރިފުޅު ދާނީ ދުނިޔެއަށް އައުމަށް ތައްޔާރު ވަމުންނެވެ. ގިނަފަހަރު މީގެ އެއްވެސް ހިލަމެއް މައިމީހާއަކަށް ނުވާނެއެވެ. ނަމަވެސް ބައެއްމައިންނަށް ކުރިންދިމާނުވާ ބައެއް އަލާމާތްތައް ފެނުމަކީ ވެދާނެ ކަމެކެވެ.\nއާއެކެވެ. ބަލިވެއިނުން ޠަބީޢީކޮށް ބަލިވެއިންނަމަ ވިހަންވަންދެންވެސް ޖިންސީ ގުޅުން ހިންގުމަކީ މައްސަލައެއް ނޫނެވެ. ވުމާއެކު ޖިންސީ ގުޅުން ހިންގުމުގެ ކުރިން ޑޮކުޓަރަށް ދައްކައިގެން ބަލިވެއިނީ ޠަބީޢީކޮށްތޯ ބަލާށެވެ. ނުވަތަ ބަލިވެއިނުމުން ޖިންސީގުޅުން ހިންގުމަށް ހުރަސްއެޅޭފަދަ ކަމެއް ނެތްކަން ޔަގީންކުރާށެވެ. ރަހިމުގެ ކަރު ކުރުވުމާއި ފުޅާވުމާއި، ކުރިން ފަހަރެއްގައި ދުވަސް ނުފުރައި ވިހައިފައި ވުމާއި، ކުރިމަތި ފަރާތުން ފެން ނުވަތަ ލޭފެއިބުމާއި،\nކުޑަކުދިން ރުއިމަކީ ކަންބޮޑުވާން ޖެހޭކަމެއްނޫނެވެ. މިއީ އެކުދިންނަށް ދިމާވާ ތަފާތު އުދަނގޫތައް މަންމައަށް ބުނެދެވޭ ހަމައެކަނި ގޮތެވެ. ނަމަވެސް ސުވާލަކީ ދަރިފުޅު އެރޮނީ ކޮންކަމެއް ބޭނުން ވެގެންކަން ދެނެގަންނާނީ ކިހިނެއް ހެއްޔެވެ؟ ކުރީކޮޅުގައި މިކަން ދެނެގަތުމަކީ ފަސޭހަކަމެއްނޫނެވެ. ނަމަވެސް ދުވަސްތަކާއިއެކު ދަރިފުޅުގެ އެދުންތައް މައިމީހާ ދެނެގަތުމުގައި އެއްވެސް ދަތިކަމެއް ކުރިމައްޗެއް ނުވާނެއެވެ.\nވިލާތު ހިމަބިއްސަކީ ވައިރަސްއެއްގެ ސަބަބުން ގައިންގަޔަށް އަރާ ބައްޔެކެވެ. މިބަލިން ރައްކާތެރިވުމަށްޓަކައި ދެވައްތަރެއްގެ ވަކުސިނެއްދެވެއެވެ. އެއީ އެމްއާރު ނުވަތަ އެމްއެމްއާރު އެވެ. ނަމަވެސް ދެރައީ މިދެވެކުސިނުން ކުރެ އެއްވެސް ވެކުސިނަކީ މާބަނޑު ދުވަސްވަރު ދިނުން ހުއްދަ ވެކުސިނެއް ނޫނެވެ. ވުމާއެކު ކުރިން ވެކުސިން ޖަހައިފައި ނެތްނަމަ މިބަލި ޖެހިފައިވާ މީހުންނާއި މުޅިން ދުރުހެލިވާށެވެ. އަދި ބަލިން ރަނގަޅުވާތާ ހަފުތާއެއް ނުވަނީސް ގެޔަށް ނުވައްދާށެވެ. އަދި އެފަދަ މީހަކު އުޅޭ ހިސާބަށް ނުދާށެވެ.\nމާބަނޑު ދުވަސްވަރު ކުރެވޭ ޓެސްޓުތަކަކީ މައިމީހާއާއި ދަރިފުޅުގެ ސިއްހަތު ދަނީ ރަނގަޅަށްތޯ ބެލުމަށްޓަކައި ބެލެވޭ ބެލުންތަކުގެ ތެރެއިން އެއްކަމެވެ. ބަލިވެއިނުމަށްފަހު އެންމެފުރަތަމަ ޑޮކުޓަރަށް ދިއުމުން ބަނޑާއި ދަށްބަނޑު އަދި ހަށީގަނޑު ޑޮކުޓަރު ބަލައި ޗެކުކުރާނެއެވެ. މިގޮތުން ބަލާބެލުމުގައި ކުރިމަތިފަރާތަށް އެއްޗެއް ކޮއްޕައިގެން ރަހިމުގެ ކަރުން އެތިކޮޅެއް ނެގުމަކީ އެކަށީގެންވާ ކަމެކެވެ. އެއީ ރަހިމުގެ ކަރުގެ ހަތާތަކުގެ ތެރޭގައި އެއްވެސް ބަލިހަތާއެއް ނުވަތަ ޠަބީޢީނޫން ހަތާއެއް ހުރިތޯ ބެލުމަށެވެ.\nމާބަނޑުދުވަސްވަރު އަލަށް ކަސްރަތު ކުރަން ފަށައިގަންނަ މީހަކު ކަސްރަތު ކުރަންވާނީ ދެދުވަހުން އެއްދުވަހު 15 ވަރަކަށް މިނެޓު ނުވަތަ ވިއްސަކަށް މިނެޓުއެވެ. މާބޮޑަށް ދާހިއްލާވަރަށް ފަށައިގަންނައިރު ކަސްރަތު ނުކުރާށެވެ. އަދި މާބޮޑަށް ވަރުވބަލިވެ ލޮޑުވާވަރަށްވެސް ކަސްރަތު ނުކުރާށެވެ. އެންމެ ރަނގަޅު ގޮތަކީ ވަރުބަލިވެ މާބޮޑަށް ދާހިއްލަން ފަށާނަމަ ކުރާކަސްރަތު ލުއިކޮށްލާށެވެ. ކަސްރަތު ކުރާއިރު އެކަށީގެންވާވަރަށް ފެންބޯން ފަރުވާ ބަހަށްޓާށެވެ.\nތިރީގައިއެވާ އަލާމާތްތަކުން ކުރެ އަލާމާތެއް ފެނިއްޖެ ނަމަ ޑޮކުޓަރުގެ ލަފާ ހޯދާށެވެ. މާބޮޑަށް ހިތްދަތިވުން، އަމިއްލަ ނަފުސާއި މެދު ނުވަތަ ދަރިފުޅާއި މެދު މާބޮޑަށް ކަންބޮޑުވެ ހާސްވުން. ވިހެއުމަށްފަހު4ދުވަހުގެ ތެރޭގައި ލޭއަންނަވަރު މަދުނުވުން އަދި އަންނަ ލޭގެ ކުލަ ސާފު ރަތްކުލައިގައި ހުރުން، ލޭއަންނަވަރު މަދުވެފައި އަނެއްކާ އަންނަވަރު އިތުރުވުން، ގަޑުލޭއައުން، ލެއިން ނުބައިވަސް ދުވުން.\nނުވިހަނިސް ރަހިމުން މަސްވަކިވުމަކީ ވަރަށް ނުރައްކާތެރި ކަމެކެވެ. ރަހިމުން މަސް ވަކިވާއިރު އެއްކޮށް ނުވަތަ ބައެއްވެސް ވަކިވެދާނެއެވެ. މިއީ ދަރިފުޅަށް ކާނާއާއި އޮކުސިޖަން ގެންގޮސް ދިނުން ހުއްޓުވާ ނުވަތަ މަދުކުރާ ކަމެކެވެ. އަދި ވަރަށް ގިނައިން ލޭބޭރުވުމަށްވެސް ދިމާވާ ސަބަބެކެވެ. މިއީ ދެނައިންނަށްވެސް ވަރަށް ނުރައްކާތެރި ކަމެކެވެ. އަދި މިއީ ދަރިފުޅު ބޮޑުވުން ލަސް ކުރުމާއި ދުވަސް ނުފުރައި ވިހެއުމާއި ވިހެއުމުގެ ކުރިން ދަރިފުޅު މަރުވުމުގެ ފުރުޞަތު ބޮޑު ކުރާ ކަމެކެވެ.\nބަލިވެއިނުމުން މޭނުބައިކުރުމާއި ހޮޑުލެވުމަށް ހެނދުނުގެ ބައްޔޭކިރެނީކީ ރަނގަޅަކަށް ނޫނެވެ. ތެދެކެވެ. ބައެއް އަންހެނުންނަށް ބޮޑަށް މެއިނުބައިކޮށް ހޮޑުލެވެނީ ހެނޑުނުގައެވެ. ނަމަވެސް އެހެންވަގުތު ތަކުގައިވެސް މެއިނުބައިކޮށް ހޮޑުލަވައިހަދާނެއެވެ. އަދި މުލިދުވަހުވެސް އެކަމުގެ އުދަގޫވާނެއެވެ. ވުމާއެކު މިކަމަށް ހެނދުނުގެ ބަލީގެ ނަމުން ނަންދެވިފައިވަނީ ގޯހުންނެވެ.\nޖުމްލަ ޞަފްޙާ4ގެ 13


Muslimunnah Kuraa Aniya Fuluhun Nuhuhtuvanee Magaamuge Dhahivethi Kamugai - Vaguthu\nމުސްލިމުންނަށް ކުރާ އަނިޔާ ފުލުހުން ނުހުއްޓުވަނީ މަގާމުގެ ދަހިވެތި ކަމުގައި\nއިންޑިއާ ފުލުހުން މަގުމަތި ޕެޓްރޯލް ކުރުމަށް ނުކުމެ\nގިނަ މުސްލިމުންގެ ރަށްވެހިކަން ގެއްލޭ ގޮތައް އިންޑިއާ އިން ފާސްކޮށްފައިވާ ޤާނޫނާއި ގުޅިގެން މިދިޔަ އަހަރުގެ ފަހުކޮޅުން ފެށިގެން ހިނގަމުން އަންނަ ހަމަނުޖެހުމުގައި މިހާތަނަށް 250 މީހަކަށް އެކިވަރުގެ އަނިޔާ ލިބިފައިވާއިރު 46 މީހަކު ވަނީ ދުނިޔެ ދޫކޮށް ގޮސްފައެވެ. މުސްލިމުން މެރުމުގެ އިތުރުންވެސް މި ހަމަނުޖެހުމުގައި ހަރަކާތްތެރިވާ މީހުން ވަނީ އެ ސިޓީގެ4މިސްކިތެއްގައި ހުޅުޖަހައި އަންދާލާފައެވެ.\nމަހާތުމާ ގާންދީ އިންޑިއާގައި ގާއިމްކޮށްދެއްވި އުސޫލުތަކާއި ހަމަތަކުގެ މަތީގައި އިންޑިއާ އަކީ ވަރަށް ފަހަކާއި ޖެހެންދެން ކޮންމެ ދީނެއްގެ މީހަކަށް ވެސް ވަރަށް އަމާން ކަމާއި އެކީ އުޅުމުގެ ފުރުސަތު ލިބިފައިވާ ގައުމެކެވެ. މި ތާރީހު ބަދަލުވެގެން ގޮސްފައިވަނީ މިހާރު އިންޑިއާގެ ރައީސް ކަމާއި ހަވާލުވެވަޑައިގެން ހުންނެވި އެގައުމުގެ ރައީސް ނަރެންދްރަ މޯދީ ވެރިކަމާއި ހަވާލުވި ފަހުންނެވެ. މިހާރު އިންޑިއާ ވެގެން ގޮސްފައިވަނީ މުސްލިމުންނަށް ބިރުވެރި ނާމާން ތަނެއްގެ ގޮތުގައެވެ.\nއިންޑިއާގައި މީހުން ދިރިއުޅޭ ގެއެއް އަނދާ މަންޒަރު ބަލަން ފުލުހަކު\nމިދިޔަ އަހަރުގެ ޑިސެމްބަރު މަހުގެ ތެރޭގައި ފާސްކޮށްފައިވާ މި ބިލުގެ ސަބަބުން އިންޑިއާގެ އެކި އަވަށްތަކުގައި ދިރިއުޅެމުން އަންނަ މުސްލިމުން އަންނަނީ އެކި ކަހަލަ ގޮންޖެހުން ތަކާއި ކުރިމަތި ލަމުންނެވެ. އެހެން ނަމަވެސް މިކަމާއި ގުޅިގެން އެގައުމުގެ ވެރިން އެއްވެސް އެއްޗެކޭ ބުނެފައެއް ނުވެއެވެ. އޭގެ އެންމެ ބޮޑު އެއް ސަބަބަކީ 2014 ވަނަ އަހަރުން ފެށިގެން އެގައުމުގައި ވެރިކަން ކުރަމުން އަންނަ ނަރެންދަރަ މޯދީ ވެސް ބޭނުވަނީ މުސްލިމުންގެ އަގީދާ ބަލިކަށި ކޮށްލުމަށެވެ. އެހެން ކަމުން މޯދީގެ ޕާޓީއަށް ނިސްބަތްވާ ސިޔާސީ ފަރާތްތަކުންވެސް އަންނަނީ މުސްލިމުންނަށް ނަފްރަތު އުފައްދަމުންނެވެ.\nމިއަދު އެގައުމުގެ ވެރިކަންކުރާ ސިޓީ ކަމަށްވާ ނިއުދިއްލީގައި ފެނިގެންދަނީ މުސްލިމުން ދިރިތިއްބާ އަންދާ މަންޒަރެވެ. އެއީ ކުށެއް ނުކުރިއަށް އަދި ކުށެއް ކުރިކަން ސާބިތު ނުވިކަމުގައިވިއަސް ހަރުކަށި ހިންދޫން ދަނީ ގްރޫޕް ހަދާއި އަތުޖެހުނު އެއްޗެއް ބޭނުން ކޮށްގެން މުސްލިމުންނަށް އަނިޔާ ކުރަމުންނެވެ. ބައެއް މީހުން މަރާނުލައި ދޫކޮށްލިއަސް، ދޫކޮށްލަނީ ތަނެއް ބިންދާލާފައެވެ.\nއިންޑިއާގެ ހިންދުއިން ނުކުމެ މިސްކިތެއްގެ އިމާމަކަށް އަނިޔާކުރަނީ\nދިއްލީގައި ހިނގަމުން އަންނަ މި ހަމަނުޖެހުމުގައި ގިނަ އަދަދެއްގެ މުސްލިމުން ލެއިން ތައްތެޅިފައި ބިންމަތީގައި ތިބޭ މަންޒަރު ފެންނަ ވީޑީއޯ މީސްމީޑިއާގައި ދައުރުވަމުން އަންނައިރު، ވީޑީއޯ އިން ފެންނަ އެންމެ ދެރަ މަންޒަރަކީ އެގައުމުގެ ފުލުހުން އެ މީހުންނަށް ބަލަހައްޓައިގެން ހިންދޫ މީހުން، މުސްލިމުންނަށް އަނިޔާ ކުރާ މަންޒަރު ބަލަހައްޓައިގެން ތިބޭ މަންޒަރެވެ. މިއީ އެމީހުންނަށް ކޮނޑުމަތީގައި ފަތެއް ޖެހުމަށް ހަމައެކަނި ލިބޭ ފުރުސަތު ކަމަށް ބައެއް ފަރާތްތަކުން ޤަބޫލު ކުރެއެވެ.\nމީސް މީޑިއާގައި އެންމެ ގިނަ މީހުންގެ ސަމާލުކަމަށް އައިސްފައިވަނީ މުސްލިމް ފިރިހެނަކު މަރާއި ހަނގުރާމަ ކުރަމުން ދިޔަ ދަނޑިވަޅެއްގައި އެގައުމުގެ މަތީ ފަންތީގެ ސިފައިންގެ ވެރިއަކު އޭނާއަށް މަޖުބޫރު ކުރުވައި ގައުމީ ސަލާމް ކިޔުއްވަން އުޅުނު ވީޑިއޯއެވެ. އޭނާއަކަށް އެއްވެސް އިތުރުގޮތެއް ނެތެވެ. ގައުމީ ސަލާމް ކިޔުމުން އަނިޔާ ކުރުން ހުއްޓާނެ ކަމަށް އޭނާ ވަނީ ގައުމީ ސަލާމް ކިޔާފައެވެ. ކައިރިން އެއީ ތެރިކަމުގެ އަތެއް ދިއްކޮށްލަން ދާ މީހާވެސް ވާން ޖެހެނީ ބިންމަތީގައެވެ.\nފަޅުވެފައިވަނީ ދިއްލީގެ ޝިވް ވިހާރު އަވަށް\nހަރުކަށި ހިންދޫ މީހުން މުސްލިމުންނަށް ކުރަމުން އަނިޔާ ކުރަމުން އަންނައިރު، މުސްލިމް މީހުން މަރުވިކަމުގައިވިއަސް އެމީހުން އެކަމެއް ނުހުއްޓުވައެވެ. އެކަމުގެ ހެއްކަކަށް މިޙާރު ފެނިގެންދަނީ އެ ހިސާބުގެ މުސްލިމުން ދިރިއުޅެމުން އައި ޝިވް ވިހާރު އަަވަށެވެ. އެ އަވަށުގައި މީހުން ދިރިއުޅެމުން އައި ގޭގޭގެ އިތުރުން މީހުންގެ އަގުބޮޑު މުދާ ވަނީ ބޭނުން ނުކުރެވޭ ވަރަށް އަންދާލާފައެވެ. މިހާރު އެއީ ފަޅު އަވަށެކެވެ، ހަމަލާ ދެމުން އަންނަ ހިންދޫންނަކީ މީގެ ކުރިން ހަމަ މިއަވަށުގައި މުސްލިމުންނާއި އެކީ އެއްވެސް ކަހަލަ ހަމަނުޖެހުމެއް ނެތި އެތަކެއް ޒަމާން ވަންދެން އުޅުނު މީހުންނެވެ. އެހެން ކަމުން މިހާރު މުސްލިމުންނަށް އަނިޔާކޮށް މަރަމުން އަންނަނީ އެގައުމުގެ ސަރުކާރުގެ އިސްވެރިން އަޑީގައި ތިބެގެން ހިންގާ ޖަރީމާތަކުގެ ސަބަބުންނެވެ.\nމާޗް 4, 2020 07:06\nތިޔައަނިޔާ ކުރާފަރާތަ ނުބާބައްޔެ ޖައްސުވާ އެއީއެހެން މީހުންނަ އިބުރަރެއް ކަމުގަލައްވާފަދޭއެވެ.\nމާޗް 4, 2020 07:40\nއޭ ދިވެހިންގެ ވެރިންނޭވެ. ނިކަން ހޭއަރާތިބޭށެވެ. ޤިޔާމަތްދިވަހު ވެރިންގެ މަސްއޫލިއްޔަތާމެދު ސުވާލުކުރައްވާނެއެވެ.


މިދިޔަ އަހަރު މުވައްޒަފުން ވަރަށް ބޮޑު ގުރުބާނީއެއްވި: މައުސޫމް\nޓޫރިޒަމް މިނިސްޓަރު ޑރ. އަބްދުﷲ މައުސޫމް. ފަތުުވެރިކަމުގެ ދުވަހުގެ ހެޔޮއެދުންތަށް ރައްޔިތުންނަށް އަރިސްކުރެއްވި -- ފޮޓޯ: ރައީސް އޮފީސް\nމިދިޔަ އަހަރަކީ ފަތުރުވެރިކަމުގެ ދާއިރާގައި މަސައްކަތް ކުރާ މުވައްޒަފުން ވަރަށް ބޮޑު ގުރުބާނީއެއްވި އަހަރެއް ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެ އެވެ.\nބައިނަލްއަގްވާމީ ފަތުރުވެރިކަމުގެ ދުވަހުގެ މުނާސަބަތުގައި އެމަނިކުފާނު މިއަދު ދެއްވި ހިތާބުގައި ވިދާޅުވީ އާއިލާ އާއި ދުރުގައި އަހަރެއް ވަންދެން ފަތުރުވެރިކަމުގެ ދާއިރާގައި މަސައްކަތް ކުރާ މުވައްޒަފުން މިދިޔަ އަހަރު އެވީ ގުރުބާނީ ފާހަގަކޮށް އެކަމަށް ޝުކުރު އަދާކުރައްވާ ކަމަށެވެ.\nރިސޯޓު ތަކުގެ ވެރިން މުވައްޒަފުންގެ ކަންތައްތައް ބަލަމުން އަންނަނީ މިނިސްޓްރީން ކަނޑައަޅާފައިވާ މިންވަރަށް ވުރެ މާ ރަނގަޅަށް ކަމަށްވެސް މިނިސްޓަރު ވިދާޅުވި އެވެ. ރަނގަޅު ފެންވަރަށް ކަންތައްތައް ނެތް ރިސޯޓު ތަކުން އެ ފެންވަރަށް ކަންތައްތައް އިންތިޒާމު ކުރުމަށްވެސް ޑރ. މައުސޫމު އެދިވަޑައިގެންނެވި އެވެ.\nމިނިސްޓަރު ވިދާޅުވީ މިއަހަރުގެ ފަތުރުވެރިކަމުގެ ދުވަހުގެ ޝިއާރު އޮތީ ރާއްޖޭގެ ފަތުރުވެރިކަމުގެ ސިޔާސަތު ތަކާއި ވަރަށް ބޮޑަށް ގުޅިލާމެހިފައި ކަމަަށެވެ.\nމިނިސްޓަރު ވިދާޅުވީ ފަތުރުވެރިކަމުގެ ވަޒީފާ ތަކުގެ ވެރިންނަށް ދިވެހިން ހެދުމަށް ކުރެވޭ މަސައްކަތާއި އެކު ދިވެހިން އަދާކުރާ ހިތްވާ ރަނގަޅު އާމްދަނީއެއް ލިބޭނެ ވަޒީފާތަކެއް ދިވެހިންނަށް ހޯދައިދިނުމަކީ ވެސް މިނިސްޓްރީގެ އަމާޒެއް ކަމަށެވެ.\nރާއްޖޭގައި “ވަން އައިލެންޑް ވަން ރިސޯޓް” ކޮންސެޕްޓަކީ ވަރަށް ކާމިޔާބު ސިޔާސަތެއްކަން ފާހަގަކުރައްވައި މިނިސްޓަރު ވިދާޅުވީ އެ ސިޔާސަތު ދަމަހައްޓަވާނެ ކަމަށެވެ. ހަމައެހެންމެ ފަތުރުވެރިކަމުން ސީދާ ރައްޔިތުންނަށް ލިބޭ މަންފާ އިތުރު ކުރުމުގެ ގޮތުން މިއަންނަ އަހަރުގެ ޖެނުއަރީ މަހު “ހޯމް ސްޓޭ” ޓޫރިޒަމް ތައާރަފް ކުރެވޭނެ ކަމަށް އުއްމީދު ކުރައްވާ ކަމަށެވެ.\nކޮވިޑްގެ ހާލަތާއި އެކުގައި ވެސް ރާއްޖޭގެ ބޯޑަރު މިދިޔަ އަހަރުގެ ޖުލައި 15 ގައި ހުޅުވަން ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ނިންމެވި ނިންމެވުމަށް ތައުރީފު ކުރައްވައި މިނިސްޓަރު ވިދާޅުވި އެއީ ޓޫރިޒަމް އިންޑަސްޓްރީއަށް ލިބުނު ވަރަށް ބޮޑު ކުރިއެރުމެއް ކަމަށެވެ. އެގޮތުން ދުނިޔޭގެ ފަތުރުވެރިކަމުގެ އެންމެ މަގުބޫލު މަންޒިލަކަށް ރާއްޖެ ހޮވުމުގައި ރައީސްގެ އެ ނިންމެވުން އިސް ދައުރެއް އަދާކުރި ކަމަށެވެ.\nޔޫއޭއީގެ ރީތީގެ ރާނީއަށް މިސް ޔުނިވާސްގައި ބައިވެރިވުމުގެ ފުރުސަތު\nދިވެހިރާއްޖޭގެ ފަތުރުވެރިކަން ތިމާވެއްޓާއި ވަރަށް ބޮޑަށް ގުޅިލާމެހިފައިވާ ކަން ފާހަގަކުރައްވައި ފަތުރުވެރިކަމުގެ ދާއިރާގައި މަސައްކަތް ކުރައްވާ ފަރާތްތަކުން ތިމާވެށި ރައްކާތެރި ކުރުމަށް ކުރާ މަސައްކަތަށް މިނިސްޓަރު ޝުކުރު އަދާކުރެއްވި އެވެ. އަދި 2030 ވަނަ އަހަރަށް ކަނޑައަޅާފައިވާ “ކާބަން ނެޓް ޒީރޯ” އަމާޒަށް ވާސިލުވުމަށް ހުރިހާ ފަރާތްތަކެއްގެ އެއްބާރުލުން މުހިންމު ކަމުގައިވެސް މިނިސްޓަރު ވިދާޅުވި އެވެ.\nމިއަންނަ އަހަރަކީ ދިވެހިރާއްޖޭގެ ފަތުރުވެރިކަމަށް 50 އަހަރު ފުރޭ، ފަތުރުވެރިކަމުގެ ރަންޔޫބިލް އަހަރެވެ. އެހެންކަމުން މިއަންނަ އަހަރުގައި ފަތުރުވެރިކަމާއި ގުޅޭ ތަފާތު ގިނަ ހަރަކާތްތަކެއް ކުރިއަށް ގެންދަވާނެ ކަމަށް މިނިސްޓަރު ވިދާޅުވި އެވެ.


Amilla dhandhu gai Foakaidhoo in TC huttuvaifi\nއަމިއްލަ ދަނޑުގައި ފޯކައިދޫއިން ޓީސީ ހުއްޓުވައިފި\nމިއަދު ފޯކައިދޫގައި ކުޅުނު ޗެރިޓީ ޝީލްޑްގެ ފުރަތަމަ ލެގް މެޗުގެ ތެރެއިން --- ފޮޓޯ: އެފްއޭއެމް\nރާއްޖޭގެ އާ ފުޓްބޯޅަ ސީޒަން ހުޅުވުމުގެ ގޮތުން ކުޅޭ ޗެރިޓީ ޝީލްޑްގެ ފުރަތަމަ ލެގް މެޗުގައި، އަމިއްލަ ދަނޑުގައި ކުޅެ، ށ. ފޯކައިދޫ ފުޓްބޯޅަ ކުލަބުން ޓީސީ ސްޕޯޓްސް ކުލަބު ހުއްޓުވައިފި އެވެ. ޓީސީ މޮޅުވެގެން މެޗު ނިމެން ދަނިކޮށް ފޯކައިދުއިން 1-1 ން ނަތީޖާ ހަމަހަމަ ކުރީ މެޗުގެ އެންމެ ފަހު ކޮޅުގަ އެވެ.\nފޯކައިދޫ ފުޓްބޯޅަ ދަނޑުގައި މިއަދު ހަވީރު ކުޅުނު މެޗަކީ، ހޯމް އެންޑް އަވޭ އުސޫލުން ރާއްޖޭގެ އެންމެ ޓޮޕް ޑިވިޝަންގައި ކުޅުނު ތާރީހީ މެޗެވެ. މިއަހަރުގެ ސީޒަން ހުޅުވުމުގެ ގޮތުން ކުޅުނު ޗެރިޓީ ޝީލްޑް މެޗު ހޯމް އެންޑް އަވޭ އުސޫލުން ކުޅެން އެފްއޭއެމް ހަމަޖެއްސީ، ދިވެހި ޕްރިމިއާ ލީގް ޗެމްޕިއަން ޓީމަށާއި، މިނިވަން ޗެމްޕިއަންޝިޕްގެ ޗެމްޕިއަން ޓީމަށް ފުރުސަތު ދޭ ގޮތަށެވެ. މިދިޔަ އަހަރުގެ ޗެމްޕިއަން، ތ. ތިމަރަފުއްޓަށް އެ ފުރުސަތު ދިން ނަމަވެސް އެ ރަށަށް ތައްޔާރު ނުވެވުމުން އެ ފުރުސަތު ދިނީ ރަނަރަފު ފޯކައިދުއަށެވެ.\nމީގެ ކުރިން، ސީޒަން ހުޅުވާ މެޗު ހާއްސަ ކުރަނީ، ދިވެހި ލީގް ޗެމްޕިއަން ޓީމަށާއި އެފްއޭ ކަޕު ޗެމްޕިއަން ޓީމަށް ނުވަތަ ލީގްގެ ދެ ވަނަ ޓީމަށެވެ. އެ ފުރުސަތު މިނިވަން ޗެމްޕިއަންޝިޕްގެ ޓީމަށް ދިނުމަކީވެސް އެފްއޭއެމުން އަލަށް ގެނައި ބަދަލެކެވެ. ވަގުތު ނެތް ކަމަށް ބުނެ މިދިޔަ އަހަރުގެ ޗެރިޓީ ޝީލްޑް މެޗު ކުޅެފަވެސް ނުވެ އެވެ.\nމިއަދު ފޯކައިދޫގައި ކުޅުނު ޗެރިޓީ ޝީލްޑްގެ ފުރަތަމަ ލެގް މެޗުގައި ގޯކައިދޫގެ ރައްޔިތުން އެ ޓީމަށް ސަޕޯޓް ކުރަނީ --- ފޮޓޯ: އެފްއޭއެމް\nމިއަދު ފޯކައިދޫގައި ކުޅުނު މެޗުގައި، ފުރަތަމަ ހާފު ނިމުނީ ލަނޑެއް ނުޖެހި އެއްވަރު ވެގެންނެވެ. ދެ ވަނަ ހާފުގައި ޓީސީއަށް ލީޑް ނަގައިދިނީ، އިސްމާއީލް އީސާ 'މެސީ' އެވެ. އެ ލަނޑާއެކު މެޗުގެ 85 ވަނަ މިނެޓަށް ދިޔައިރުވެސް ޓީސީ އޮތީ ލީޑްގަ އެވެ. އެހެންނަމަވެސް އަމިއްލަ ސަޕޯޓަރުންގެ ކުރިމަތީގައި ކުޅެމުން ދިޔަ ފޯކައިދުއިން ނަތީޖާ ހަމަހަމަ ކުރީ 90 މިނެޓް ހަމަވާން ދެ މިނެޓަށް ވެފައި ވަނިކޮށެވެ.\nފޯކައިދޫގެ ލަނޑަކީ، މެޗުގެ 88 ވަނަ މިނެޓްގައި، އެ ޓީމަށް ލިބުނު ޕެނަލްޓީއަކުން ކެޕްޓަން ހުސައިން ފަޒީލް ކާމިޔާބު ކުރި ލަނޑެކެވެ.\nޗެރިޓީ ޝީލްޑްގެ ދެ ވަނަ ލެގް މެޗު އަންނަ ހޯމަ ދުވަހު އޮންނާނީ މާލޭގަ އެވެ.


ޑިރެކްޓަރ، ލީގަލް އެފެއަރޒް\nމި އޮފީހުގެ ނަންބަރު: IUL) 460/460/2014/1008)ފ(22 ސެޕްޓެންބަރު 2014) ގެ އިޢުލާނާ ގުޅިގެން އެ މަޤާމަށް އެކަށީގެންވާ ތަރުޙީބެއް ލިބިފައިނުވާތީ އެމަޤާމަށް އަލުން އިޢުލާން ކުރަމެވެ.\nޝަރީޢަތާއި ޤާނޫނުގެ ދާއިރާއިން ނުވަތަ ޤާނޫނީ ދާއިރާއިން ބެޗްލަރސް ޑިގްރީ ހާސިލުކޮށްފައި ވުމާއެކު، ޤާނޫނީ ދާއިރާގައި މަސައްކަތްކޮށް މަދުވެގެން3އަހަރު ދުވަހުގެ ތަޖުރިބާ ލިބިފައިވުން؛ ނުވަތަ،\nޤާނޫނީ ދާއިރާއިން ޑިޕްލޮމާއެއް އޮތުމާއެކު، އެ ދާއިރާގެ އިސް މަޤާމެއްގައި މަސައްކަތްކޮށް މަދުވެގެން7އަހަރު ދުވަހުގެ ތަޖުރިބާ ލިބިފައިވުން.\nއޮފީހުގެ މުވައްޒަފުން އެމީހުންގެ ވަޒީފާގެ މަސައްކަތުގައި ޢަމަލުކުރަންޖެހޭ އެންމެހާ ޤާނޫނުތަކާއި ގަވާއިދުތަކަށް މުވައްޒަފުން ހޭލުންތެރި ކުރުވުމަށް ބޭނުންވާ އެހީތެރިކަން ލިބިދިނުން؛\n- އަދަބުވެރިކޮށް މީހުންނާ މުޢާމަލާތުކުރަން އެނގޭ މިންވަރު\n- ކޮމްޕިއުޓިންގއަށް ޚާއްޞަކޮށް މައިކްރޯސޮފްޓް ވާރޑަށް އަހުލުވެރިވެފައިވާ މިންވަރު.\n2 އޮކްޓޫބަރު 2014 ވާ ބުރާސްފަތި ދުވަހުގެ 13:30 ގެ ކުރިން، ތިރީގައިވާ އެޑްރެހަށެވެ.\nމަޢުލޫމާތު ހޯއްދެވުމަށް ގުޅުއްވާނީ 3010992/ 3010998/ 3010988 ނަންބަރު ފޯނާއެވެ.\n5 ޛުލްޙިއްޖާ 1435\nނަންބަރު: (IUL) 460/460/2014/1012\nސުންގަޑި: 02 އޮކްޓޫބަރު 2014 1330


Hoadedhoo Gai Alhaafaivaa Housing Unit Thakuge Haalathu dhahve Shakuvaa Boduvehje - AO News\nރައީސް ޔާމީންގެ ސަރުކާރުގައި ގދ. ހޯޑެއްދޫގައި އަޅާފައިވާ 40 ހައުސިންގ ޔުނިޓްގެ ތެރެއިން ގިނަ ހައުސިންގް ޔުނިޓްތަކުގައި އެކިވަރުގެ މައްސަލަ ޖެހި އެ ތަންތާގައި ދިރިއުޅޭ ރައްޔިތުންގެ ޝަކުވާ ބޮޑުވެއްޖެއެވެ.\nއޭއޯ ނިއުސް އަށް މައުލޫމާތު ދެއްވަމުން އެ ހައުސިންގ ޔުނިޓްގެ ނަންބަރު 21 ގައި ދިރިއުޅުއްވާ އާއިލާއިން ވިދާޅުވީ އެ ހައުސިންގ ޔުނިޓްގަ ދިރިއުޅެންފެށިތާ އަހަރެއްހާދުވަސް ނުވަނީސް އެތަނުގައި ޖަހާފައިވާ ތަށިމުށިތައް އަމިއްލައަށް ނެއްޓެން ފަށައިފިކަމަށެވެ. އަދި އެތަނުގަ ދިރިއުޅެން ފެށުމުގެ ކުރިން އެތަނުގެ ފާޚާނާ ތަކުގައި ހުރި އިކުއިޕްމެންޓް ތައްވެސް ހަލާކުވެފައިވާކަމަށެވެ.\nއަދި އެތާނގައި ދިރިއުޅޭ ގިނަ ފަރާތްތައް ވިއްސާރަ މޫސުމުގައި ތިބެންޖެހެނީ ފާހާނަ ނުކޮށްކަމުގައެވެ. ސަބަބަކީ އެތަނުގެ ނަރުދަމާ އަޅާފައިވާ ގޮތުން ފެން ހިންދުމުގައި މައްސަލަތަކެއް އުޅޭތީ ކަމަށްވެސް އެފަރާތަކުން މައުލޫމާތު ދެއްވައެވެ.\nއެތަނުގައި ދިރިއުޅޭ ފަރާތްތަކުން މައުލޫމާތު ދެއްވި ގޮތުގައި، މި ހައުސިން ޔުނިޓްތަކުގެ ޝަކުވާ އެރަށުގެ ކައުންސިލަށާއި އަދި ސަރުކާރުގެ ކަމާބެހޭ އެންމެހާ އިދާރާތަކަށް ހުށަހަޅައިފައިވެއެވެ. އެހެންނަމަވެސް އެއިން އެއްވެސް ތަނަކުން އެދެވިގެންވާ ޖަވާބެއް ލިބިފައި ނުވާކަމަށްވެސް އެފަރާތްތަކުން މައުލޫމާތު ދެއްވައެވެ.\nމި ހައުސިން ޔުނިޓް ތަކަކީ 2010 ވަނަ އަހަރު ރައީސް ނަޝީދު ބިންގާއަޅުއްވައި، 2015 ވަނަ އަހަރު ރައީސް ޔާމީންގެ ވެރިކަމުގައި ޗައިނާގެ ކުންފުންޏަކާއި ހަވާލުކޮށްގެން ކުރިޔަށް ގެންދެވުނު މަޝްރޫއެކެވެ.\nމިނިސްޓްރީ އޮފް ނޭޝަނަލް ޕްލޭނިންގ، ހައުސިންގ އެންޑް އިންފްރާސްޓްރަކްޗަރގދ. ހޯނޑެއްދޫގދ. ހޯނޑެއްދޫ ކައުންސިލްގދ. އަތޮޅު\nމެއި މަހު ގްރީން ޓެކްސްގެ ގޮތުގައި ހުވަދު އަތޮޅުން 1.2 މިލިއަން ރުފިޔާ\nގދ. ކަނޑަހަލަގަލާގައި ރިސޯޓް ހަދަން ފައިސާ ދައްކައިފި\nރައީސްގެ މިދައުރުގެ ތެރޭގައި ފަރެސްމާތޮޑާ އެއަރޕޯޓުގެ މަސައްކަތް ނިމޭނެ: އާޒިމް


Mi kanthah thah fennanyaa lasnukoh breakup vaan ulhey! – Iru\nމިކަންތައްތައް ފެންނަންޏާ ލަސްނުކޮށް ބްރޭކަޕް ވާން އުޅޭ!\nޝާޝާ·6ސެޕްޓެމްބަރު 2020\nމީހަކާ ރައްޓެހިވެގެން އެކީގައި އުޅެ ކައިވެންޏާ ހަމައަށް ދެވޭނީ، ދެމީހުން ވެސް އެކަކު އަނެކަކަށް އިހުތިރާމްކޮށް، އަޅާލައިގެން އުޅެންޏާއެވެ. ކޮންމެހެން ލޯބިވާތީއޭ ކިޔާފައި ބައިވެރިޔާގެ ކިބައިން ފެންނަ ނޭދެވޭ ސިފަތައް ނުފެންނަ ކަމަށް ހަދައިގެން ހުރުމުން ލިބޭނެ ފައިދާއެއް ނޯންނާނެއެވެ. ރުހުމުގެ ލޮލަށް އައިބެއް ނުފެނެޔޭ ކިޔަސް، އެ އައިބުތައް އައިސް ތިމާއާ ފައި ހަމަ ކުރާނެ ދުވަހެއް އަންނާނެއެވެ. އަދި ތި ގުޅުން ހިތި ގޮތަކަށް ވެސް ނިމިގެން ގޮސްފާނެއެވެ.\nއެހެންކަމުން، މި ބުނާ ކަންތައްތައް ފެންނަ ނަމަ ލަސްނުކޮށް “ބްރޭކަޕް” ވުން ބުއްދިވެރިވާނެއެވެ. އޭރުން ދެމީހުން ވެސް ފަހުން ކުރަންޖެހޭ ތަހައްމަލު ކުޑަވާނެއެވެ.\n1. ކުރިން ކުރެވޭ އިހުސާސްތަކެއް ނުކުރެވުން. ކަންކަން ހައްލުކުރަން އުޅުނަސް، ކުރިން އޮތް ލޯބި ނެތި ގޮސްފިހެން ހީވާނަމަ ތި ގުޅުން އިތުރަށް ކުރިއަށް ގެންދިޔުމުގެ ބޭނުމެއް ނެތް. ލޯތްބަކީ ގަދަކަމުން ވާ އެއްޗެއް ނޫން، އަދި ލޯބި ނެތި އެކީގައި އުޅެން އުނދަގޫވާނެ.\n2. ނަފްސާނީ ގޮތުން ނުވަތަ ޖިސްމާނީ ގޮތުން ބައިވެރިޔާ ތިބާއަށް އަނިޔާކުރުން. ނުވަތަ ތިބާގެ ފައިސާތައް ނަހަމަގޮތުގައި ބޭނުންކުރުން ފަދަ ކަންކަން ކުރާނަމަ، އެމީހެއް ކައިރިން ވީހާވެސް އަވަހަކަށް ސަލާމަތްވާން ވާނެ. އެކަހަލަ ހާލަތެއްގައި ލޯތްބަކީ ބަހަނާއަކަށް ވެގެން ނުވާނެ.\n3. ތިބާ ބޭނުންވާ އެތައް ކަމެއް ގުރުބާން ކޮށްގެން، ބައިވެރިޔާ އުފާކޮށްދޭން ޖެހުން. މިހެން ގޮސް އަމިއްލަ ދިރިއުޅުމުގެ އެތައް ކަމަކަށް ބުރޫއަރާނަމަ، އެއީ ގެއްލުންހުރި ގުޅުމެއްގެ އަލާމާތެއް.\n4. ތިބާ އެކަނި ގުޅުން ދަމަހައްޓަން މަސައްކަތް ކުރުން. އަދި އެއްވެސް ކަމެއްގައި ބައިވެރިޔާގެ އެއްބާރުލުން ނުލިބޭނަމަ، އެއީ އޭނާ އުޅެން ބޭނުންނުވާ ކަމުގެ ނިޝާނެއް. އެހެންކަމުން އެފަދަ މީހެއް ފަހަތުން މަތިންބައިން އުޅުމުގެ ބޭނުމެއް ނެތް.\n5. ކޮންމެ ކަމަކީ ވެސް ވާހަކަ ދައްކައިގެން ހައްލުވާނެ ކަމެކޭ ބުންޏަސް، ތި ދެމެދުގައި ޖެހޭ މައްސަލަތައް ވާހަކަ ދައްކައިގެން ވެސް ހައްލު ނުވުން. އަދި ހައްލުކުރަން މަސައްކަތްކުރާ ކޮންމެފަހަރު ބޮޑު ޒުވާބެއް ކުރަންޖެހި، މައްސަލަ އިތުރަށް ހޫނުވާ ނަމަ އެއީ ދެމީހުންނަށް އެކުގައި އިތުރަށް ނޫޅެވޭނެ ކަމުގެ ނިޝާނެއް.


އަޅުގަނޑުމެން ދެމަފިރިން ކައިވެނިކުރިއިރު އަޅުގަނޑުގެ ޢުމުރަކީ 21 އަހަރެވެ. ފިރިމީހާގެ އުމުރަކީ 16 އަހަރެވެ. ކައިވެންޏަށް2ވަނަ އަހަރު ފިރިހެން ދަރިއަކު ލިބުނެވެ. ދަރިފުޅުގެ އުމުރުން5އަހަރުވާން ކައިރިވެފައިހުއްޓާ ފިރިމީހާ އަށް ބަދަލުތަކެއް އަންނަން ފެށިއެވެ.\nއަޅުގަނޑުކުރާ އެއްވެސް ކަމުނުދާންފަށައިފިއެވެ. ކިތަންމެ މީރުކޮށް ކެއްކުނުނަމަވެސް މީރެއް ނުވެއެވެ. ގޭތެރެ ތަރުތީބު ކުރެވޭކަމަށް ނުވެއެވެ. ދަރިފުޅުގެ ކަންކަން ކޮށްދެވެނީ ރަނގަޅަކަށް ކަމަކަށްވެސް ނުވެއެވެ. މިހެންގޮސް އަޅުގަނޑަށް ކުރެވޭ ހަމައެއްވެސް ކަމެއް ކަމުނުދަނީއެވެ.\nއެކަމުގެ ހިތްދަތިކަމުގައި ހައަކަ އަހަރު އުޅެންޖެހުނެވެ. އެއިރު ފިރިމީހާގެ ޞިއްހަތަށް ބަދަލުތަކެއް އަންނަކަން ފާހަގަކުރެވުނެވެ. އެކަމާއިބެހޭ ގޮތުން ސުވާލުކުރިނަމަވެސް ބުނާނީ ޞިއްޙަތު ރަނގަޅުކަމަށާއި އެކަމާއިމެދު ނުވިސްނުމަށެވެ. އެއްވެސް ކަމެއް ބުނެއެއް ނުދެއެވެ.\nދެން ފެނުނީ ކުއްލިއަކަށް ފިރިމީހާގެ އުޅުމަށް ބޮޑެތި ބަދަލުތަކެއް އައިތަނެވެ. އަޅުގަނޑަށް ކުރެވޭ ހުރިހާ ކަމެއް ރަނގަޅުވެއްޖެއެވެ. އަދި ކުރިން ދުވަހަކުވެސް ނުވާވަރަށް އަޅުގަނޑަށް އެހީތެރިވާންވެސް ފަށައިފިއެވެ.\nދެމަފިރިންވެސް ފަތިސްނަމާދުކުރަމުއެވެ. ފިރިމީހާ މިސްކިތުގައެވެ. އަޅުގަނޑު ގޭގައެވެ. ނަމާދު ނިމިގެން އިރުކޮޅަކު ޛިކުރުކޮށްލާފައި ނިދަމުއެވެ. ފަހުންވާންފެށި ގޮތަކީ އަޅުގަނޑަށް ހޭލެވޭއިރު ފިރިމީހާ ހުންނަނީ ހެނދުނުގެ ސައިވެސް ހަދައިފައެވެ.\nއެއްދުވަހަކު ބުނީ އޭނާ އާއިއެކު ޑޮކްޓަރަށް ގޮސްދިނުމަށެވެ. ވީއުފަލުން ތައްޔާރުވެގެން އެކުގައި ދިއައިމެވެ. އެއިރު ފިރިމީހާ ހުރީ އަމިއްލައަށް އެކަނި ގޮސް ޓެސްޓަކެއްވެސް ހަދައިފައެވެ. ޑޮކްތަރު ގާތަށް ވަނުމުގެ އިންތިޒާރީގައި ތިބިއިރު ފިރިމީހާ އަޅުގަނޑަށް ކިޔައިދިނެވެ.\n"އަހަރެންގެ ފުއްޕާމޭގައި އާދައާ ޚިލާފް ބައްޔެއް އެބަހުއްޓެވެ. ބޭސްކުރާތާ އަހަރުވީއެވެ. މިއަދު ހަދާފައި މިވަނީ ގާތްގަނޑަކަށް ފައިނަލް ނިންމުން ނިންމުމަށް ހަދަންޖެހޭ ޓެސްޓްތަކެވެ. ޓެސްޓްތައް ބަލާފައި އަހަރެން މަރުވާނެ ދުވަސްވެސް ބުނެފާނެއެވެ. ނުރޮއި ކެތްތެރިވާން ހިތްވަރުކުރަންވާނެއެވެ. އަދި އަހަރެންނަށް ދުވަސްކޮޅަކު ނަމަވެސް ބުނެވުނު ބަސްތަކަށް މާފުކުރާށެވެ! އަހަރެން ފަހުން ތިބާއަށް އެހައި ހެޔޮކޮށް ހިތީ އެކަމުގެ ބަދަލަށެވެ. އަދި އަނބިމީހާއަށް ވަރަށް ހެޔޮ ފިރިއެއްގެ ގޮތުގައި މަރުުމުގެ އުންމީދުގައެވެ."\nބުނާނެ އެއްޗެއްވެސް ނުއެނގި އެތައް އިރަކު އިނީމެވެ. ލޮލުން ކަރުނަ އޮހެއެވެ. ކެތްކޮށްލައިގެން އިނީއެވެ. ޑޮކްޓަރަށް ދެއްކުމުން ޓެސްޓްތައް ބަލާފައި ބުނީ ރިޒަލްޓަށް އިތުބާރުނުކުރެވޭ ކަމަށާއި އަލުން ހެދުމަށެވެ. އަދި އެހޮސްޕިޓަލް ނޫން ތަނަކުންވެސް ހަދައިގެން ގެނައުމަށެވެ.\nހަމަ އެދުވަހު އެކަންކަން ކޮށްގެން އެރޭ ގެއިން ޑޮކްޓަރަށް ދެއްކުމުން އެތައް އިރެއްވަންދެން ބަލަން އިނެވެ. އެއިރު އަޅުގަނޑުގެ މޭތެޅޭވަރުން ހީވަނީ ބުންބެރުޖަހާހެންނެވެ. އެހެން ނުވާންވީ ކީއްވެގެންތޯއެވެ؟ ދެމީހުންގެ މެދުގައި މައްސަލަތަކެއް ޖެހުނު ނަމަވެސް ދެމަފިރިން ވަކިވުމަކީ ދުވަހަކުވެސް ދެމީހުންކުރެ މީހަކު ހުވަފެނުންވެސް ދެކެން ބޭނުންވާ ކަމެއް ނޫނެވެ.\nކޮންމެއަކަސް އެންމެފަހުން ޑޮކްޓަރު އޭނާގެ ނިންމުން އިޢުލާނުކުރިއެވެ. ފިރިމީހާއަށް ޖެހުނު ބަލިވަނީ އެކުގައި ފަސޭހަވެފައެވެ. ނަމަވެސް ޔަޤީންކުރަން3މަސްވަންދެން ޓެސްޓްކުރަން ބުންޏެވެ. ޑޮކްޓަރު ބުންޏެވެ. "މިބަލީގައި މިހައިބޮޑުވަރުވި މީހަކު މިހާ ފަސޭހަގޮތަކަށް ރަނގަޅުވިކަން ފޮތަކުންވެސް ފެނިފައެއް ނުވެއެވެ. ކުރިއަށް އޮތްތަނުގައި ވަރަށް ބޮޑަށް ބަލައިގެން އުޅޭށެވެ!" ވަގުތުން އެތަނުގައިތިބެ ދެމަފިރިން އެކުގައި ޝުކުރުގެ ސަޖިދަކުރީމެވެ. ﷲ އަށް ޙަމްދުކުރީމެވެ.\nޑޮކްޓަރު ގާތުން ނުކުމެވުނުއިރު9ޖަހަނީއެވެ. ދެމަފރިން އެކުގައި ދިއައީ ފރިމީހާގެ ވަރަށް އެކުވެރި ޝައިޚެއްގެ އަރިހަށެވެ. ޝައިޚަށް ހުރިހާ ވާހަކަތަކެއް ވަރަށް ތަފްޞީލްކޮށް ކިޔައިދިނީމެވެ. އަދި ޝުކުރުވެރިވުމުގެ ގޮތުން ކުރަން އެންމެ ރަނގަޅު ކަމަކީ ކޮބައިތޯ ސުވާލުކުރީމެވެ.\nޝައިޚް ވިދާޅުވީ ވީވަރަކުން ޞަދަޤާތްކުރާށެވެ! ޢާއިލާގެ މީހުންނަށާއި ޔަތީމުންނަށާއި ހުވަފަތް އަންހެނުންނަށް އިސްކަން ދޭށެވެ. އަދި ތަޤްވާވެރިކަން އިތުރުކުރަން މަސައްކަތްކުރާށެވެ. "އަދި ުޤްޔާވެސް ކޮށްލާށެވެ! ދެމަފިރިންގެ މެދުގައި މައްސަލަތައް ޖެހުނު ސަބަބު ދެނެގަންނަންވެސް މަސައްކަތްކޮށްލާށެވެ! ނަމަވެސް އެހައިބޮޑަށް ކަންބޮޑުނުވާށެވެ! ކުރިކަމެއް މިހާރު ވަނީ ބާޠިލްވެފައިކަމަށް ޤަބޫލުކުރެވެއެވެ. އެކަމުގެ ސަބަބަކީ އަނބިމީހާއަށް ހެޔޮކޮށް ހިތުން ކަމުގައިވުން ވަރަށް ގާތެވެ! އަނބިންނަށް އަދި ފިރިންނަށްވެސް ހެޔޮކޮށް ހިތުމަކީ ވަރަށް ގިނަ މުޞީބާތްތަކުން ސަލާމަތްކުރައްވަވާ ކަމެކެވެ. އިން ޝާ ﷲ"\nއަޅުގަނޑުމެން ރުޤްޔާއެއް ނުކުރަމެވެ. ވަކީލްކޮށްލީއެވެ. ދެން އެފަދަ ކަމެއް މެދުވެރިވެއްޖެނަމަ ކޮށްަން ފަސްކޮށްލީއެވެ. ނަމަވެސް ޞަދަޤާތްކުރީމެވެ. ހުވަފަތް2އަންހެންނުން ހޯދައިގެން އެމީހުންނާއި ދަރިން ބަލަހައްޓަން ފެށީމެވެ. ފިރިމީހާގެ3ފިހާރައިން އެއްފިހާރައިގެ ފައިދާ ކޮންމެއަހަރަކުވެސް އެބަ ޞަދަޤާތްކުރަމެވެ. އެކަންކުރާތީ ތަނަވަސްކަން ކުޑައެއްވެސް ނުވެއެވެ. ވަނީ އިތުރެވެ. އިން ޝާ ﷲ\nމިއަދުނޫހުގެ ކިޔުންތެރި ގާތު ބުނެލަން އޮތީ އަޅުގަނޑުމެންނަށް ލިބުނު ފިލާވަޅެވެ. އެއީ ޝައިޚް ބަޔާންކޮށްދެއްވި ކަންތަކެވެ. ދެމަފިރިންވެސް އެކަކު އަނެކަކަށް ހެޔޮކޮށް ހިތުމުން ކުރާ ބޮޑެތި ފައިދާއެވެ. ފުރާނަ ސަލާމަތްވާ ސަބަބެއްވެސް ކަމެވެ.\n- ނަފިސާ / މިއަދުނޫހުގެ ކިޔުންތެރިއެއް


REPORT:3Gaazeen Ge Massalaige Thahugeegu Insaafuverivaanetha? - Vaguthu\nތިން ގާޒީންގެ ތަހުގީގު އިންސާފުވެރިވާނެތަ؟\n3 މަސް ކުރިން ( ސެޕްޓެމްބަރު 1, 2021 )\nގާޒީ އަލީ އާދަމް، ގާޒީ މުހައްމަދު ސަމީރު، ގާޒީ ހުސައިން ފާއިޒް ރަޝާދު (ކ-ވ)\nޖޭއެސްސީގައި ދާދި ފަހުން އޮތީ ތިން ގާޒީންނަކާއި މަޝްވަރާކޮށް ބައެއް ކަންކަން ރޭވުމެވެ. އެއްވެސް ހާލަތެއްގައި އެއީ ފަނޑިޔާރުގެ ކުރިއަރުވަން ފަށައިގެން އުޅޭ މަޝްވަރާއެއް ނޫނެވެ. މި ގާޒީންގެ އަޑު އިވޭ އޯޑިއޯތަކެއް ލީކުވެ، އޭގައި ޝަރީއަތެއް ވަކި ގޮތަކަށް ގެންދަން ނުފޫޒު ފޯރުވައިގެން އުޅޭ ވާހަކަތަކެއް ހިމެނިގެން އެ ކަމެއް ސާފު ކުރީއެވެ. ގާޒީންގެ އަޑުތަކުގެ ސާމްޕަލް ވެސް ނަގައި ފުލުހަށް ވެސް ފޮނުވީއެވެ.\nލީކުވެގެން އުޅޭ އޯޑިއޯތަކުގައި އިވެނީ ވަރަށް ވެސް ސީރިއަސް ވާހަކަތަކެވެ. އިދިކޮޅު ސިޔާސީ ލީޑަރު، ކުރީގެ ރައީސް އަބްދުﷲ ޔާމީންގެ ޝަރީއަތް ވަކި ގޮތަކަށް ބައްޓަން ކުރި ކަމުގެ ވާހަކައެވެ. ވަކިގޮތަކަށް ހުކުމް ކުރަން ގާޒީން "ރަހީނު ކުރި" ވާހަކައެވެ. ފަސް ގާޒީންގެ ބެންޗުގެ ހުކުމުގައި އޮތް އެއްޗެއް އެއިން ބައެއް ގާޒީންނަށް ނޭނގޭ ވާހަކައެވެ. ބެންޗުގައި އިންނެވުމުން މަގާމުގެ ކުރިއެރުންތަކެއް ދެވޭ ވާހަކައެވެ.\nތިން ގާޒީންގެ މައްޗަށް ސީރިއަސް ތުހުމަތުތަކެއް ކުރެވިގެން އަންނައިރު، ފަނޑިޔާރުގޭގެ ކަންކަމަށް ފާރަވެރިވާން އޮތް ޖޭއެސްސީ މެދުވެރިކޮށް ހިނގާ ތަހުގީގާ މެދު އާންމުންގެ ގިނަ ބަޔަކު ސުވާލު އެބަ އުފައްދައެވެ. އެ ތަހުގީގުގެ ބޭނުމަށް ފުލުހުންގެ މުއައްސަސާއަށް ފޮނުވާފައިވާ ސާމްޕަލްތައް ތަހުލީލުކޮށް އޭގެ ހަގީގަތް ރައްޔިތުންނާ ހަމައަށް ދެވޭނެ ކަމުގެ ޔަގީން ކަމެއް ނެތީއެވެ.\nފަނޑިޔާރުގޭގެ ނަޒާހަތްތެރިކަމާއި މެދު ސުވާލު އުފައްދަނީ އެ ޖާގަ ދޭތީއެވެ. ފުލުހުންނަށް އިތުބާރު ނުކުރެވެނީ، އަބަދުވެސް އެ ނޫން ގޮތަކަށް އަމަލުތައް ނުހިނގާތީއެވެ. މީގެ ކުރީގައި ފަނޑިޔާރު އަލީ ހަމީދުގެ "އަޚްލާގީ ފެންވަރު" ދަށް ވީޑިއޯއެއް އާންމުވެގެން އެއީ ފަނޑިޔާރު ކަމެއް އެނގޭ ގޮތެއް ނުވިއެވެ. އެކަމާ ގުޅިގެން ބޭއްވި ޕްރެސް ކޮންފެރެންސްތައް ހަނދާނަށް އާދެއެވެ. ސިޔާސީ ބޭފުޅުންގެ މައްސަލަތަކާ ގުޅިގެން ގާޒީން ދުރުވެގެން އައި ގޮތް ވެސް ހަނދުމަވެއެވެ.\nޖިނާއީ ކަމެއް، ޖޭއެސްސީ ވަންނަން ޖެހޭތަ؟\nގާޒީ އަލީ އާދަމްގެ އޯޑިއޯއަކާއި، ގާޒީ މުހައްމަދު ސަމީރުގެ އޯޑިއޯއަކާއި، ގާޒީ ހުސައިން ފާއިޒް ރަޝީދުގެ އޯޑިއޯއެއް އާންމުވެގެން ޖޭއެސްސީން މި މައްސަލަ ތަހުގީގު ކުރަން ފެށިއިރު، އޯޑިއޯތަކުގައި އިވެނީ ސުލޫކީ މައްސަލައަކަށް ވުރެ ބޮޑު ކަމެކެވެ. އަމާޒުވާ ތުހުމަތުތަކަކީ ޖިނާއީ މައްސަލަތަކެކެވެ. ޖޭއެސްސީގެ މަސްއޫލިއްޔަތުގައި ވަނީ ސުލޫކީ ކަންކަމެވެ.\nޕީއެންސީގެ ޕާލިމެންޓްރީ ގްރޫޕްގެ ލީޑަރު އާދަމް ޝަރީފް ގަބޫލު ކުރައްވާ ގޮތުގައި ޖިނާއީ ތަހުގީގެއް ހިންގާން ވާނީ ފުރަތަމަ ވެސް ފުލުހަށް ހުށަހަޅައިގެންނެވެ. އެކަމަކު ތަހުގީގުގެ ވަކި ކަމެއް ކުރަން ފުލުހަށް ހުށަހެޅުމުން، އެ ތަހުގީގު ބޭނުން ގޮތަކަށް އަނބުރާލަން ޖޭއެސްސީއަށް ފުރުސަތު އެބަ އޮތެވެ. އެއީ އޮވެގެން ވާނެ ގޮތެއް ނޫނެވެ.\n"ޖުޑިޝަރީން މި ވަންނަނީ ވަންނަން ނުވާނެ ކަމަކަށް، ޓްރާންސްޕޭރެންޓްކޮށް ގެންދާނަމަ ފުރަތަމަ ވެސް ޖިނާއީ ތަހުގީގެއް ކުރަން ފުލުހުންނަށް ފުރުސަތު ދޭނެ، ޖުޑިޝަރީން މި އަންގަނީ ފުލުހުން ކުރަންވީ ވަކި ކަމެއް، މި އުޅެނީ ޖުޑިޝަރީން ބޭނުންވާ ރިޒަލްޓެއް އަނެއްކާ ވެސް މިއިން ނެރެން ވެގެން،" އާދަމް ޝަރީފް ވިދާޅުވިއެވެ.\nއާދަމް ޝަރީފް އުމަރު -- ފޮޓޯ: މަޖިލީސް\nޔާމީންގެ އިސް ވަކީލު، ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދުގެ ވެސް ކަންބޮޑުވުން އެބަ އޮތެވެ. އޭނާ ވިދާޅުވި ގޮތުގައި މީގެ ކުރީގައި ވެސް ފުލުހުންގެ ތެރެއިން "އިސް ބަޔަކު" މެދުވެރިވެގެން ޔާމީންގެ މައްޗަށް "ސާފުނުވާ" ދައުވާތަކެއް އުފުލިއިރު، ދެން ވެސް ޖޭއެސްސީއާއި ފުލުހުން ގުޅިގެން ކުރާ ކަމެއްގައި އިންސާފެއް "ނުފެންނާނެ" އެވެ.\n"މީގެ ކުރިން ވެސް ޖޭއެސްސީއިން ފޮނުވައިގެން، ފުލުހުންގެ ތެރެއިން ވެސް ވަކި ބަޔަކު މެދުވެރިވެގެން، މުޅި ފުލުސް މުއައްސަސާއެއް ނޫން، ވަކި ބަޔަކު މެދުވެރިވެގެން ރައީސް ޔާމީންގެ މައްޗަށް މި ދައުވާތަކެއް އުފުލައިގެން މި އުޅެނީ ވެސް، ދެން ހަމަ އެ މަރުހަލާއަކުން ހިނގާ ކަމެއްގައި ވަކި އިންސާފެއް އޮވެދާނެ ކަމަކަށް ނުދެކެން،" ޖަމީލް ވިދާޅުވިއެވެ.\nޖޭއެސްސީގެ މެމްބަރުންތަކެއް. --- ފޮޓޯ: ރާއްޖެއެމްވީ\nގާޒީން އަދިވެސް މަގާމުގައި، މި ތަފާތު ކުރުމެއް\nމިފަދަ އެހެން ބައެއް މައްސަލަތަކުގައި ޖޭއެސްސީން ވަރަށް އަވަސް ފިޔަވަޅުތަކެއް ފެނިގެން ދިޔައެވެ. ފޮޓޯއާއި، ވީޑިއޯއާއި، ޗެޓްލޮގް ފަދަ ޑިޖިޓަލް ހެކިތައް މެދުވެރިވެގެން މީގެ ކުރިން ގާޒީއަކަށް ތުހުމަތުތައް އަމާޒުވުމުން، އެ ފަށާ ތަހުގީގެއް ނިމެންދެން އެ ގާޒީއަކު މަގާމުން އެކަހެރި ކުރެއެވެ. ކުރިއަރާފައިވާ ގައުމުތަކުގައި ވެސް މިފަދަ އުސޫލެއް މި އޮންނަނީ ތަހުގީގަށް އެ ގާޒީންގެ ނުފޫޒުން އެއްކިބާވާ ކަމުގެ ޔަގީން ކަން ދިނުމަށެވެ.\nއޯޑިއޯތަކާ އެކު މި ތިން ގާޒީންނަށް ވެސް ސީރިއަސް ތުހުމަތަކެއް ދަނީ އަމާޒުވަމުންނެވެ. އެކަމަކު މި ތިން ގާޒީން އަދިވެސް ތިއްބެވީ މަގާމުގައެވެ. ތަހުގީގަށް ނުފޫޒު ވެސް ފޯރުވިދާނެ ހާލަތެއްގައެވެ. ސީރިއަސް ތުހުމަތެއް ކުރެވިފައި އޮތް އިރު، އަނެއްކާ ވެސް އެހެން ޝަރީއަތްތައް ހިންގޭނެ ހާލަތެއްގައެވެ. މަގާމުން ސަސްޕެންޑް ނުކުރާ ސަބަބެއް ހަމަ ނޭނގެއެވެ.\nފަނޑިޔާރު ކަން ވެސް ކުރެއްވި ޖަމީލް ގަބޫލު ކުރައްވާ ގޮތުގައި މިއީ ތަފާތު ކުރުމެކެވެ. އޭނާގެ ނުކުތާ ސާބިތުކޮށްދޭން މިސާލަކަށް ދެއްކެވީ ވެސް، ޔާމީންގެ ޝަރީއަތް ފުރަތަމަ ހިންގެވި އަހްމަދު ހައިލަމްއާ މެދު އަމަލު ކުރެވުނު ގޮތެވެ. ވައިބާ ގްރޫޕަކަށް ފޮނުވުނު ފޮޓޯއެއްގެ މައްސަލައެއްގައި ލަސްތަކެއް ނުވެ ހައިލަމް ސަސްޕެންޑް ކުރިއެވެ. އެ ކަން ކުރީ ވެސް ހުކުމް ކުރަން އޮތް ޝަރީއަތުގެ ކުޑަ ވަގުތުކޮޅެއް ކުރީންނެވެ.\n"ބައްލަވާ ހައިލަމްއަށް ހެދި ގޮތް، ވައިބާ ގްރޫޕަކަށް އޮޅިގެން ފޮނުވި ފޮޓޯއަކާ ގުޅިގެން، އޭގެ ސްކްރީން ޝޮޓްއެއް ފެނިގެން ހަމަ މަގާމުން ސަސްޕެންޑް ކޮށްލީ، އެކަމަކު މި ގާޒީން އަމިއްލަ ދުލުން ނުފޫޒު އައި ކަން، އޭގައި ޖެހުނު ކަން، އިއުތިރާފްވެ އެ ގާޒީންގެ އަޑުން ވިދާޅުވާ އަޑު އިވޭ އޯޑިއޯތަކެއްގެ ކަމެއްގައި ސަސްޕެންޑްއެއް ނުކުރޭ،" ޖަމީލް ވިދާޅުވިއެވެ.\nޑރ. ޖަމީލް ވަގުތަށް އިންޓަވިއު ދެއްވަނީ -- ވަގުތު އިމޭޖެސް: އަހްމަދު މަމްދޫހް\nމައްސަލަ ބަލަނީ އެމްޑީޕީގެ ހަރުގެއަކުން\nޖޭއެސްސީގެ ރައީސްއަކީ ތުޅާދޫ ދާއިރާގެ އެމްޑީޕީގެ މެންބަރު ހިސާން ހުސައިނެވެ. މަޖިލީހުގެ ރައީސްގެ ހައިސިއްޔަތުން އެމްޑީޕީގެ ރައީސް މުހައްމަދު ނަޝީދު އިންނަވައެވެ. ބަންޑާރަ ނައިބު އިބްރާހީމް ރިފްއަތު އިންނަވައެވެ. ރައީސް އިބްރާހީމް މުހައްމަދު ސޯލިހްގެ މެންބަރެއްގެ ގޮތުގައި މަސްތޫރު ހުސްނީ އިންނަވައެވެ. ސުޕްރީމް ކޯޓުގެ ފަނޑިޔާރު އައިޝާ ޝުޖޫންއާއި، ސިވިލް ސާވިސް ކޮމިޝަންގެ ރައީސް މުހައްމަދު ނަސީހްއަކީ އެމްޑީޕީގެ މެޖޯރިޓީ އޮތް މަޖިލިހުން ރުހުން ލިބިގެން މަގާމަށް އައި ބޭފުޅުންނެވެ.\nއެމްޑީޕީގެ ބޭފުޅުންނާއެކު ޖޭއެސްސީގައި އެމްޑީޕީގެ މެޖޯރިޓީ\nއަބަދުވެސް ޖޭއެސްސީގެ އެކުލެވުމަށް ކަންބޮޑުވުން ފާޅުކުރައްވާ ޖަމީލް ވިދާޅުވީ އެ ކޮމިޝަންގައި ތިއްބެވީ ޔާމީންގެ ސިޔާސީ ވާދަވެރިންނެވެ. ޔާމީންގެ "ހަތުރުން" މިފަދަ މައްސަލައެއް އިންސާފުވެރިކަމާ އެކު ބަލާނެ ކަމަށް ގަބޫލެއް ނުކުރެވެއެވެ. އިތުރު ކަމަކަށް ފާހަގަ ކުރެއްވީ ވެސް ޖޭއެސްސީގައި ތިއްބެވީ ޝަރީއަތަށް ނުފޫޒު ފޯރުވި ކަމުގެ ތުހުމަތު ކުރެވޭ ބޭފުޅުން ކަމުގައެވެ.\n"ޖޭއެސްސީ މެދުވެރިވެގެން ރައީސް ޔާމީންގެ ޝަރީއަތުގެ ބެންޗު ކަނޑައެޅީ، ފުރަތަމަ ގާޒީ ވަކިކުރީ، ބެންޗުގެ ގާޒީންނަށް ކުރިއެރުން ދިނީ، އެ ބޭފުޅުން އެ މައްސަލަ ތަހުގީގު ކުރުމަކީ މައްސަލަ ފަސް އަޅައި އޮއްބާލުން، މި ޖޭއެސްސީއަކީ އެމްޑީޕީގެ ހަރުގެއެއް، މިއިން ލިބޭނެ އިންސާފެއް ވެސް ނޯންނާނެ،" ޖަމީލް ވިދާޅުވިއެވެ.\nކުރީގެ ޑިފެންސް މިނިސްޓަރު އާދަމް ޝަރީފް ވެސް ވިދާޅުވީ މި ވާހަކައެވެ. އެމްޑީޕީގެ ބޭފުޅުން ތިއްބެވި ޖޭއެސްސީން ފުރަތަމަ ވެސް ތަހުގީގުގައި ބައިވެރިވީ ވަކި ނަތީޖާއެއް ނެރުމުގެ މަގްސަދުގައެވެ. ދިވެހި ފުލުހުންނަށް ތަހުލީލު ކުރަން ދިނުން ވެސް ތާއީދެއް ނުކުރައްވައެވެ. ޝަރީފް އެދިވަޑައިގަންނަވަނީ ބޭރުގެ ތަހުގީގީ މާހިރުންނަށް އެ ކަން ހަވާލު ކުރުމަށެވެ.\n"މާ ބޮޑު އުއްމީދު ކުރެވޭ ވަރުގެ ނަތީޖާއެއް މަޖިލީހަކުން ވެސް ނުފެންނާނެ، ޖޭއެސްސީން އަމުދުން ނުފެންނާނެ، މިއީ ކުޅޭ ޑްރާމާއެއް، ޖުޑިޝަރީން ބޭނުންވާ ރިޒަލްޓެއް ރައްޔިތުން ކުރިމަތީގައި ބަހައްޓާނީ،" އާދަމް ޝަރީފް ވިދާޅުވިއެވެ.\nޖޭއެސްސީގައި މި އޮތީ އެމްޑީޕީގެ ސުޕަ މެޖޯރިޓީއެވެ. އިދިކޮޅު ޕީޕީއެމްއާއި ޕީއެންސީގެ ލީޑާޝިޕުން މި ކޮމިޝަން ސިފަ ކުރަނީ ވެސް "އެމްޑީޕީ ހަރުގެ" އެއްގޮތުގައެވެ. އެހެންވެގެން ރައީސް ޔާމީންއާ ގުޅުން ހުރި މައްސަލައެއް އިންސާފުން ބެލޭނެ ކަމަށް އިތުބާރެއް ކުރެވެން ނެތީއެވެ. އިންސާފުން ގޮސްދާނެ ކަމުގެ ޔަގީން ކަން ނެތީ ވަކި ޔާމީންގެ ސަޕޯޓަރުންނަކަށް ނޫނެވެ. ދިވެހިންގެ ގިނަ ބަޔަކު ދެކެނީ ޖޭއެސްސީގެ އެކުލެވުން ހަމަ ގޯސް ކަމުގައެވެ.\nއޯޑިއޯތަކުގެ ހަގީގަތް ނުހޯދައި އަދުލުގެ ނިޒާމު ތާހިރެއް ނުވާނެ: ރައީސް ޔާމީން\nއަދުލްވެރި ޝަރީއަތެއް ކޮށްގެން އަޅުގަނޑުގެ ގަޔަކު އަތެއް ނުލެވޭނެ – ރައީސް ޔާމީން\nއަދުލުވެރިކަން ޔާމީންއާ ހަމައަކުން ނުނިމޭ، އަދީބަށް ވެސް ލިބެން ޖެހޭ: މުއާޒް\nއެއްވެސް ޕާޓީ މީހެއް ނޫން\nސެޕްޓެމްބަރު 1, 2021 09:14\nތިޔަކަން ޖޭއެސްސީން އަދި ފުލުހުންނަށްވެސް އިންސާފުވެރިކަމާއެކު ބެލޭނެކަމަކަށް ނުބެލެވޭ.. ފުލުހުންނަކަށް އިތުބާރެއް ނެތް... ޖޭއެސްސީއެކޭ އެމްޑީޕީ ހަރުގެއެކޭ ތަފާތެއް ނެތް ކަމަށް ބުނާ ވާހަކަ ޤަބޫލުކުރެވޭ. #ބޭން ހިސާނު ބިލް #ބޭން ލާދީނީ ބިލް #އިންޑިޔާ އައުޓް\nސެޕްޓެމްބަރު 1, 2021 10:09\nމިއަދު ދޮގުހަދައިގެން ޗެލިދާނެއެވެ. ޢަދުލުގެ ނިޒާމު މިފެންވަރަށް ވެއްޓުނީމާ ފަނޑިޔާރުން މާތްﷲ ގެ ކޯފާއަށް ބިރުވެތިވާށެވެ.\nސެޕްޓެމްބަރު 1, 2021 10:16\nދޮގުހަދައިގެން މިދުނިޔެމަތީގައި ޙިމާޔަތްހޯދިޔަސް ﷲ ގެ ޙަޟުރަތުގައި ނުބެޗެވޭނޭކަން ދަންނާށެވެ! އެ އޯޑިޔޯތަކަކީ މި ތިން ބޭފުޅުންގެ އޯޑިޔޯކަން ވަރަށް ސާފެވެ.\nސެޕްޓެމްބަރު 1, 2021 10:33\nޔާރަބިކަލާކޯ މިސަރުކާރަކުން ތިކަމެއް ނުވާނެތް ފުލުހުންވެސް ބުނާނީ ޖޭއެސްސީ ބުނުވިބަސް ނިކަން ބަލާއްޗޭ.\nސެޕްޓެމްބަރު 1, 2021 10:34\nކުރިއަށްވުރެވެސްބޮޑުކޮށް ބޯކޮށްއިންސާފުކޯދުލާއަރާނެ! ބަޔަކަށްއިންސާފުހޯދަދެވޭނީ " ޖިގްރީދޯސްތަށް " އިންސާފު ހޯދާދެވިގެންނޫންތޯ؟ އަމިއްލަޔަށްއަރުވާލެވިގެންއެހުންނަނީ އިންސާފުބޯކޮށްހޯދަދޭންމަސައްކަތްކުރާވަރުން ކައިރި ނުވެފައެވެ. ޢެފަދަބަޔަކަށްއިންސާފުހޯދަދެވޭނެކަމަށްދެކޭނީ ހެވިލާފަގޮސް އަލިފާނަށްއެރެންވެސްއެރޭވަރުބަޔަކަށެވެ. ބޯކޮށްތިޔަހޯދަދޭއިންސާފަށް ސަލާމް😆😆😆😆😆😆😆\nސެޕްޓެމްބަރު 1, 2021 10:59\nޖޭ އެސް ސީން ހިންގާ ތަހްގީގަކީ މޑޕ ޖަގަހަ އަކުން\nހިންގާ ކަމެކެވެ އެ މުއައްސަސާ އޮތީ ރަސްމީ ސިފަ ގެއްލި އަމިއްލަ މީހެއްގެ ކޮންޓްރޯލްގައެވެ އެހެންވީމާ\nއެތަން އިސްލާހް ނުކޮށް ތަހްގީގުތައް ހިންގިއަ ނުދިނުމަށް\nސަރުކާރަށް ގޮވާލަމެވެ އެންމެފުރަތަމަ ފިޔަފަޅެއްގެ ގޮތުން\nނަސީދު އެތަނުން ބޭރުކުރަން ޖެހެއެވެ.\nސެޕްޓެމްބަރު 1, 2021 11:05\nތިން ގާޒީންނާއި ޖޭއެސްސީ މެމްބަރުން އެމީހުންގެ މަގާމުގައި ބަގުޑިބައްދައިގެން ދޫނުކުރަން އުންކާރުދެނީ! އިންސާފުވެރިވާނެވަރު ވިސްނާލާ!\nސެޕްޓެމްބަރު 1, 2021 12:00\n3 ގާޒީން ވެސް ސަސްޕެންޑު ކުރެވޭނެ ހެން ހީވަނީ..\nސެޕްޓެމްބަރު 1, 2021 13:19\nނުވާނެ އިންސާފުވެރިއެއް. ދުރާލާ ރޭވިގެން ކުރަމުން އަންނަކަމެއް މިއީ.\nސެޕްޓެމްބަރު 1, 2021 14:15\n3 ގާޒީންގެ މައްސަލަ ބަލަން އުޅެނީ3ގާޒީންލައްވާ އެކަން ކުރުވި މީހާ ދެންވާނީ ކިހިނެތް.؟


Addu ge anhenun Soap for Hope Saiboani ufadhdhanee - AO News\nއައްޑޫގެ އަންހެނުން “ސޯޕް ފޯރ ހޯޕް” ސައިބޯނި އުފައްދަނީ\nސައިބޯނި ތައްޔާރުކުރުމަށް ދަސްކޮށްދޭ ތަމްރީނު ޕްރޮގްރާމުގެ ބައިވެރިން ފެސިލިޓޭޓަރ އާއެކު: ފޮޓޯ އޭއޯނިއުސް\n“ސޯޕް ފޯރ ހޯޕް” ގެ ނަމުގައި އުފައްދާ ސައިބޯނި އުފެއްދުމުގެ މަސައްކަތް އައްޑޫސިޓީގައި ފަށައިފިއެވެ.\nސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން އޮފް މޯލްޑިވްސް (ސްކީމް) އާއި މެޖޯއީ މޯލްޑިވްސް ގުޅިގެން ކުރިއަށް ގެންދާ “ބިޔޯންޑް ސަސްޓެއިނަބްލް ޕްރޮޖެކްޓް” ގެ ދަށުން މި މަސައްކަތް ފަށާފައިވަނީ ހުޅުމީދޫގައެވެ. ތަމްރީނު ޕްރޮގްރާމު ކުރިއަށް ގެންދަނީ މީދޫ ކާޑުގޭގައެވެ.\nހުޅުމީދޫގެ ޖަމިއްޔާއެއް ކަމަށްވާ “މީދޫ އެކުވެރިންގެ ޗޭނު” އާއި ގުޅިގެން ހުޅުދޫ އަދި މީދޫގެ އަންހެނުންނަށް ޚާއްޞަކޮށްގެން ކުރިއަށް ގެންދާ މި ޕްރޮޖެކްޓްގެ ނަމަކީ “އުފާ” އެވެ. ހުޅުދޫ އަދި މީދޫގެ ކޮންމެ އަވަށަކުން5ބައިވެރިން ހިމެނޭ 10 އަންހެނުންގެ ގުރޫޕަކަށް ވަނީ ސައިބޯނި އުފައްދާނެ ގޮތުގެ ތަމްރީނު ޕްރޮގްރާމެއް ފަށާފައެވެ. މި ޕްރޮގްރާމުގައި ފެސިލިޓޭޓަރ އެއްގެ ގޮތުގައި މަސައްކަތް ކުރައްވަނީ މެޖޯއީ މޯލްޑިވްސްގެ މެނޭޖިން ޑިރެކްޓަރ ނާދިޔާއެވެ.\nޕްރޮގްރާމުގައި ބައިވެރިވާ ފަރާތްތަކުން ވަނީ ފުރަތަމަ ސެޝަނުގައި ވެސް ކާމިޔާބު ކަމާއެކު އެމީހުންގެ ފުރަތަމަ ސައިބޯނި ސާމްޕަލް ތައްޔާރުކޮށް ނިންމާފައެވެ.\n“މިއީ ހުޅުމީދޫގައި ފުރަތަމަ އުފެއްދި ސައިބޯނި. މިއީ އާދައިގެ ސައިބޯންޏެއް ނޫން، މިއީ ސޯޕް ފޯރ ހޯޕް. މާނައަކީ މިއީ އުއްމީދުން ފުރިގެންވާ ސައިބޯންޏެކޭ. މި ސައިބޯނި ތައްޔާރުކޮށް ވިއްކުމުން އެ ގަންނަ މީހާއަށް އެހީފޯރުކޮށް އެދެވެނީ އަންހެނުން ބާރުވެރި ކުރުވުމަށް. ބައެއްގެ އުއްމީދު ފުރިހަމަކޮށް ދިނުމަށް. ބޭނުމަކީ ވަޒީފާއަށް ދިއުމުގެ ފުރުސަތު ލިބިފައި ނެތް އަންހެނުން ތަކަކަށް އާމްދަނީ ހޯދައިގެން އިގްތިޞާދީ ގޮތުން މިނިވަން ބަޔަކަށް ހެދުން. ” ޕްރޮގްރާމާ ބެހޭ ގޮތުން ސްކީމްގެ ރައީސާ ޝިމްލާ އަޙްމަދު ވިދާޅުވިއެވެ.\nރަށުން ލިބެން ހުންނަ މާމެލާ މެއްޔާއި ފަތްޕިލާވެލި ބޭނުންކޮށްގެން ތައްޔާރުކުރާ މި ސައިބޯނި ދައްކާލުމުގެ ގޮތުން މާޗްމަހުގެ7ވަނަ ދުވަހު “ވިމެންސް މާކެޓް” ގެ ނަމުގައި ފޭދޫ ބަދަރު ސަރަހައްދުގައި ސައިބޯނި ވިއްކުމާއި އަދި ޕްރޮގްރާމުގައި ބައިވެރިވާ ބައިވެރިން ތައްޔާރުކުރާ ތަފާތު އިތުރު ޕްރޮޑަކްޓްސްތައް ވިއްކުމުގެ ގޮތުން މާރުކޭޓެއް ހުޅުވުމަށް ދަނީ ތައްޔާރުވަމުންނެވެ.\n“އަހަރެމެން ހީއެއް ނުކުރަން ދުވަހަކުވެސް އަމިއްލަ އަށް ސައިބޯންޏެއް ހަދާލެވޭނެ ކަމަކަށް. އެކަމަކު މި މަސައްކަތް ފެށުމުން އެނގުނީ މިއީ ވަރަށް މަޖާ އަދި ކުރަން ބޭނުންވާ ކަމެއްކަން. ވަރަށް އުފާވެއްޖެ އަމިއްލަ އަށް ސައިބޯންޏެއް ހަދާލެވުމުން” ޕްރޮގްރާމުގެ ބައިވެރިއަކު ކިޔައިދިނެވެ.\nއުފާ ޕްރޮގްރާމުގެ ބައިވެރިން ގެ ތަމްރީނު ނިމުމުން އެ ބައިވެރިން އުފައްދާ ތަކެތި މާކެޓްކޮށް އެމީހުންނަށް ވިޔަފާރީގެ ރޮނގުން ކުރިއަށް ދެވޭނެ ގޮތް ސްކީމް އަދި މަޖޯއީ މޯލްޑިވްސް ގުޅިގެން ހޯޯދައިދޭނެއެވެ.\nއަންހެނުން ބާރުވެރިކުރުންއުފާ ޕްރޮޖެކްޓްމަޖޯއީ މޯލްޑިވްސްމީދޫ އެކުވެރިންގެ ޗޭނު (އެމްއީސީ)ސަދަން ކޮމިޔުނިޓީ އެމްޕަވަރމެންޓް އެސޯސިއޭޝަންސްކީމް\nސްކީމް އިން ތިނަދޫގައި ނޫސްވެރިން ތަމްރީނު ކޮށް 1 ދަރިވަރަކަށް ބޭރުގެ ސްކޮލަރޝިޕެއް ދެނީ\nފެބުރުއަރީ 20, 2020\nހުޅުމީދޫގައި އުފެއްދި ފުރަތަމަ ސައިބޯންޏެއް ނޫން. މީދޫ އޮނބޮރާގެ މުފީދު (މަނިކަގެ މުފީދު) ވެސް ސައިބޯނި އުފެއްދި. އަދި ހުޅުދޫ އެޅެހިށިގޭ ދޮންމަނިކު ވެސް މީރުވަސް ދުވާ ސައިބޯނި އުފެއްދެވި. އެކަން ހުޅުމީދޫން އުވިގެން ގޮސްފައި އޮއްވައި އަލުން ފެށީއޭ ވިދާޅުވޭ. މުޅީން އަލަށް ހުޅުމީދޫގައި ސައިބޯނި އުފެއްދުމުގެ ތާރީހު އެހެން ނޫނީ އޮޅިދާނެ.


China in fenunu Virus ethakeh satheyka meehuna jehifaivaa kamah belevey | Hathaavees\nޗައިނާ އިން ފެނުނު ވައިރަސް އެތަކެއް ސަތޭކަ މީހުނަށް ޖެހިފައިވާކަމަށް ބެލެވޭ\nޖެނުއަރީ 19, 2020 ހަތާވީސް އޮންލައިން\nމިދިޔަ ޑިސެމްބަރު މަހު ޗައިނާގެ ވުހާން ސިޓީއިން ފެނުނު ވައިރަސް ޖެހިގެން މިހާތަނަށް ވަނީ2މީހުން މަރުވެފައި- ފޮޓޯ: އޭއެފްޕީ\nބެއިޖިންގް (ޖެނުއަރީ 19) - ޗައިނާ އިން ދާދި ފަހުން ފެނުނު އާ ވައިރަސް، ކުރިން ލަފާކުރެވުނުވަރަށްވުރެ ގިނަ ބަޔަކަށް ޖެހިފައިވާކަމަށް ބެލެވޭކަމަށް ސިއްހީ މާހިރުން ބުނެފި އެވެ.\nނުރައްކާތެރި "ސާސް" ވައިރަސް އާ އެއްގޮތް ސިފަތަކެއް ހުންނަ ވުހާން ސިޓީން ފެނުނު ވައިރަސް މިހާތަނަށް 45 މީހަކަށް ޖެހިފައިވާކަމަށް ޗައިނާގެ ކަމާބެހޭ އިދާރާތަކުން ވަނީ ބުނެފަ އެވެ.\nނަމަވެސް، އެ އަދަދު 1،000 އަށް ވުރެ ގިނަ ވެދާނެކަމަށް ބެލެވޭކަމަށް އިނގިރޭސިވިލާތުގެ ސިއްހީ ޖަމިއްޔާއަކުން ވަނީ ބުނެފަ އެވެ.\nމިދިޔަ ޑިސެމްބަރު މަހު ވުހާން ސިޓީން ފެނުނު ވައިރަސް ޖެހިގެން މިހާތަނަށް ވަނީ ދެ މީހުން މަރުވެފަ އެވެ. ވުހާން އިން ވައިރަސް ފެނުނު ނަމަވެސް ތައިލެންޑާއި ޖަޕާނުން ވަނީ އެ ވައިރަސް ޖެހިފައިވާ ދެ މީހަކު ފެނިފަ އެވެ.\nއެކަމާ ގުޅިގެން ވުހާން އިން އަންނަ ޕަސިންޖަރުން ސްކްރީން ކުރަން ސިންގަޕޫރާއި ހޮން ކޮންގެ އެއާޕޯޓްތަކުގައި ވަނީ ފަށައިފަ އެވެ. އެމެރިކާގެ ސެން ފްރެންސިސްކޯ، ލޮސް އެންޖަލިސް އަދި ނިއު ޔޯކުގެ އެއާޕޯޓްތަކުގައި ވެސް ވަނީ އިއްޔެ އިން ފެށިގެން ސްކްރީން ކުރަން ފަށައިފަ އެވެ.\nޗައިނާގެ މެދުތެރޭގެ ހިސާބުތަކުގައި ފެތުރެމުންދާ ވައިރަލް ހުމަކީ ސިވިއާ އެކިއުޓް ރެސްޕިރޭޓަރީ ސިންޑްރޯމް (ސާސް) ނޫން ކަމަށް އެ ގައުމުގެ ސިއްހީ އޮފިޝަލުން ވަނީ ބުނެފަ އެވެ.\nވުހާން މުނިސިޕަލް ހެލްތު ކޮމިޝަނުން ބުނީ އެ ސިޓީގައި ފެތުރެމުން ދަނީ ކޮން ބާވަތެއްގެ ރޯގާއެއްތޯ ބަލަން ތަހުލީލުތައް ކުރަމުންދާ ކަމަށެވެ. ކޮމިޝަނުން ކުރިން ބުނެފައި ވަނީ އެ ބަލި އިންސާނުން ގައިންގަޔަން ނުޖެހޭ ކަމަށެވެ. އަދި ބަލި ޖެހިފައި ވަނީ ސިޓީގެ ސީފުޑް މާކެޓުގައި މަސައްކަތް ކުރި މީހުންނަށް ކަމަށް ވެސް ބުނެފައިވެ އެވެ.\nPrevious އީރާނު އަސްކަރިއްޔާއިން ވައްޓާލި ބޯޓުގެ ކަޅުފޮށި ޔޫކްރައިނަށް!\nNext އިމްޕީޗްމަންޓް ދައުވާއަކީ ޑިމޮކްރަސީއަށް ނުރައްކަލެއް: ޓްރަމްޕްގެ ވަކީލުން


September mahuge niyalah raajje ai touristun ge adhadhu 1.25 million ah - One Online\nޓުއަރިސްޓް ޕޮލިސްގެ އިސްނެގުމުގެ ދަށުން ދުނިޔޭގެ ފަތުރުވެރިންގެ ދުވަސް ފާހަގަކުރުމަށް އެއާޕޯޓުގައި ކުރިއަށްދިޔަ ރަސްމިއްޔާތުގެ ތެރެއިން --- ފޮޓޯ: ޕޮލިސް\nސެޕްޓެމްބަރު މަހުގެ ނިޔަލަށް ރާއްޖެ އައި ޓޫރިސްޓުންގެ އަދަދު 1.25 މިލިއަނަށް\nމިއަަހަރުގެ ސެޕްޓެމްބަރު މަހުގެ ނިޔަލަށް ރާއްޖެ އައި ފަތުރުވެރިންގެ އަދަދު 1.25 މިލިއަނަށް އަރައިފިއެވެ.\nޓޫރިޒަމް މިނިސްޓްރީން އާންމުކުރި އެ މިނިސްޓްރީގެ ތަފާސްހިސާބުތަކުން ދައްކާގޮތުގައި މިއަހަރުގެ ޖެނުއަރީ މަހުން ފެށިގެން ސެޕްޓެމްބަރު މަހުގެ ނިޔަލަށް ރާއްޖެ އައި ފަތުރުވެރިންގެ އަދަދު ވަނީ 1.25 މިލިއަނަށް އަރާފައެވެ. މިއީ މިދިޔަ އަހަރުގެ މި މުއްދަތާ އަޅައި ބަލާއިރު 15.8 އިންސައްތަ އިތުރު އަދަދެކެވެ. މިދިޔަ އަހަރުގެ ސެޕްޓެމްބަރު މަހުގެ ނިޔަލަށް ރާއްޖެ ޒިޔާރާތްކޮށްފައިވަނީ 1.08 މިލިއަން ފަތުރުވެރިންނެވެ.\nތަފާސްހިސާބުތަކުން ދައްކާގޮތުގައި މިއަހަރުގެ ސެޕްޓެމްބަރު މަހު އެކަނިވެސް ރާއްޖެ އައި ފަތުރުވެރިންގެ އަދަދު ވަނީ މިދިޔަ އަހަރުގެ ސެޕްޓެމްބަރު މަހާ އަޅައި ބަލާއިރު ބޮޑުތަން އިތުރުވެފައެވެ. އެގޮތުން މިއަހަރުގެ ސެޕްޓެމްބަރު މަހު 117،619 ފަތުރުވެރިން ރާއްޖެ ޒިޔާރާތްކޮށްފައިވާއިރު، މިދިޔަ އަހަރުގެ ސެޕްޓެމްބަރު މަހު ރާއްޖެ ޒިޔާރާތްކޮށްފައިވަނީ 107،620 ފަތުރުވެރިންނެވެ. މިއީ 9.3 އިންސައްތައިގެ އިތުރުވުމެކެވެ.\nމިއަހަރުގެ ތެރޭގައި އެންމެ ގިނަ އަދަދެއްގެ ފަތުރުވެރިން ރާއްޖެ އައިސްފައިވަނީ ނޯތު އިސްޓް އޭޝިއާގެ ގައުމުތަކުންނެވެ. އޭގެ ތެރޭގައި ހިމެނެނީ ޗައިނާ، ޖަޕާން، ކޮރެއާ އަދި ޓައިވާން އެވެ. މި ގައުމުތަކުން ޖުމްލަ 300،559 ފަތުރުވެރިން ވަނީ ރާއްޖެ އައިސްފައެވެ.\nވަކިވަކި ގައުމުތަކުން އެންމެ ގިނަ ފަތުރުވެރިން ޒިޔާރާތްކުރި ފަސް ގައުމު:\nޗައިނާ: 230،349 ފަތުރުވެރިން\nއިންޑިއާ: 115,507 ފަތުރުވެރިން\nއިޓަލީ: 97,375 ފަތުރުވެރިން\nޖާމަނީ: 93,727 ފަތުރުވެރިން\nރާއްޖޭގެ ޓޫރިޒަމް އިޝްތިހާރުކުރުމަށް އެމްއެމްޕީއާރުސީން އަންނަނީ ގިނަ މަސައްކަތްތަކެއް ބޭރު ދުނިޔޭގައި ކުރަމުންނެވެ. ރާއްޖޭގެ ފަތުރުވެރިކަން އިޝްތިހާރު ކުރުމަށް އޮސްޓްރޭލިއާ އާއި ޔޫކޭގެ ނޫސްވެރިންވެސް ވަނީ ރާައްޖެ ޒިޔާރާތްކޮށްފައެވެ.\nމިއަހަރު ނިމޭއިރު 1.5 މިލިއަން ފަތުރުވެރިން ރާއްޖެ ގެނައުމަކީ ސަރުކާރުގެ އަމާޒެކެވެ.\nގުޅޭ ޓެގު ޗައިނާ އިންޑިއާ ޓުއަރިޒަމް މިނިސްޓްރީ އޮފް ޓުއަރިޒަމް އިނގިރޭސިވިލާތް ޖަރުމަނުވިލާތް


ނ.ޅޮހީގެ ތާރީޚާއި ގުޅިފައިވާ ހަނގުރާމަ ފަސްގަނޑު – ޙެޔޮބަސް\nނ.ޅޮހީގެ ތާރީޚާއި ގުޅިފައިވާ ހަނގުރާމަ ފަސްގަނޑު\nPosted byރަމްޒީނާ މުޙައްމަދު / ޅޮހި\t Sep 25, 2012 Apr 23, 2014 Leaveacomment on ނ.ޅޮހީގެ ތާރީޚާއި ގުޅިފައިވާ ހަނގުރާމަ ފަސްގަނޑު\nއުސް ފަރުބަދަދަތަކަކީ ދިވެހިންގެ ނަސީބުގައިވާ އެއްޗެއްނޫނެވެ. އެހެންކަމުން ހިންދީ ފިލްމުތަކުން ފެންނަ ފަރުބަދަމަތީގެ މަންޒަރުތަކަކީ އެ މަންޒަރުތައް ހަމަލޮލުން ދެކިލުމަށް ޝައުޤުވެރިވާފަދަ މަންޒަރުތަކެކެވެ. ޚާއްޞަކޮށް “ޤަޔާމަތުސޭ\nޤަޔާމަތުސޭ” އާއި “ލޯހާ” ފަދަ މަސްހޫރު ފިލްމުތަކުގައި ފަރުބަދަމަތީގައި ކުރެވުނު ހަނގުރާމަތަކަކީ އެދުވަސްވަރު ޒުވާންކުދިންގެ ހިތްތަކުގައި އެފަދަ މަންޒަރުތައް ކުޅެލުމުގެ ޝައުޤުވެރިކަން އިތުރުވެގެންދިއަ މަންޒަރުތަކެކެވެ\nތަޢުލީމަށް ހޭދަކުރި ވަގުތުކޮޅު ކުޑަ އައްޑިހައިގެ އަހަރުތަކުގައި ފުރާވަރު\nޢުމުރުގެ ގިނަ ކުދިން ހޭދަކުރީ މޫދާއި، ގަސްގަހާއި، އެކި ގޮނޑުދޮށްތަކުގައެވެ. މިއީ ހަމައެކަނި ޅޮހީގެ އާދައެއް ނޫންކަން ޤަބޫލުކުރަމެވެ. ހިންދީ ފިލްމުތަކުގެ އަވާގައި ދިވެހިން ޖެހި ލާމެހިގެންދިޔަ ދުވަސްވަރު ފިލްމުތަކާއި އެއްގޮތަށް އެކްޓްކުރުމުގައި މިރަށުގެ ކުދިން ބޭނުންކުރި އެއް ލޮކޭޝަނަކީ ހަނގުރާމަފަސްގަނޑެވެ. ފަސްގަނޑުމަތިން ތިރިއަށް ފުންމުމާއި، ތިރިއަށް ބުރުއެއްލުމަކީ ބައެއް ކުދިން ވަރަށް ހުނަރުވެރިކަމާއިއެކު ކުޅެ އުޅުނު ކުޅިވަރެކެވެ. އަދި ގަސްގަހުގައި ވާ އައްސައިގެން ވަލުގެ އެހީގައި ފަސްގަނޑުމައްޗަށްއެރުންފަދަ ކުޅިވަރުތައް ފާހަގަކޮށްލަން ޖެހެއެވެ. ނަމަވެސް އެއީ މާޒީއެވެ.\nމި ފަސްގަނޑަކީ ދިވެހިރާއްޖޭގެ އާސާރީތަރިކައެއްކަމުގައި ހިމެނިފައި ނެތް ތަނެއްކަމަށްވިޔަސް ޅޮހީގެ އިރުދެކުނުފަރާތް ނުވަތަ ފުއްޓަރުފަރާތުގައިވާ މި ފަސްގަނޑުން ޅޮހީގެ ތާރީޚާއި ގުޅިފައިވާ ގިނަގުނަ ހެކިތަކެއް ފެންނަން އެބަ ހުއްޓެވެ.\nފާހަގަކޮށްލަންޖެހޭ އެންމެ މުހިންމުކަމަކީ އެ ފަސްގަނޑާއިބެހޭ ގޮތުން މިރަށުގެ ކާބަފައިން ދައްކަމުން އައި ވާހަކަތަކެކެވެ. އެވާހަކަތަކަކީ އަޑުއަހާމީހުންގެ ޝައުޤުވެރިކަން އިތުރުވާފަދަ ވާހަކަތަކެކެވެ. ހިތަށް ސިފަވެގެން ދަނީ ވިއެޓްނާމް ހަނގުރާމައިގާ އެރަށުގެ މީހުން ސިފައިންނަށް ޖެއްސި ޙާލެވެ. އިހުޒަމާނުގައި ރާއްޖެއަށް ވައްކަންކުރަން ފޭރޭމީހުން އަހިސްއުޅުނެވެ. އެގޮތުން މިރަށަށް އަހިސްއުޅުނު މިފަދަ މީހުންގެ ކިބައިން ސަލާމަތްވުމަށް، ޖަހާއުޅުނު ދަންތުރައަކީ ގެތަކެއްގޮތަށް ފުރާޅުތަކެއް ހަދައި ރުއްރުކަށް ވާ އެއްސުމެވެ. އަދި ފޭރޭ މީހުން އަހިސް ވައްކަންކުރަން ފުރާޅުދޮށަށް ވަނުމުން ވާތަށް ކަނޑައި އެމީހުންގެ ބޯމައްޗަށް ފުރާޅުތައް ވައްޓާލުމަށްފަހު އެންމެންވެގެން ފުރާޅުމައްޗަށް ވެލިއަޅައި ތަން ފޮރުވާލަނީއެވެ. ތަކުރާރުކޮށް އެކި ދުވަސްމަތިން މިބީދައިން މި ދަންތުރަ ޖަހަމުންގޮސް އެ ފަސްގަނޑު އުސްވީކަމަށް ބުނެއުޅެއެވެ. އަދި “ހަނގުރާމަފަސްގަނޑު” މިނަން ކިޔުނީ މިހާދިސާއާއި ގުޅުވައިގެން ކަމަށް ބުނެ އުޅެއެވެ.\nމިއީ ޚިޔާލީ ވާހަކަތަކެއްގެ ގޮތުގައި ބައެއް މީހުން ސިފަކޮށް އުޅެއެވެ. އެއީ މައްސަލައެއް ނޫނެވެ. ނަމަވެސް ބައެއްކަހަލަ ހެކިތަކަށް ވިސްނާލަމާތޯއެވެ؟ ކަނޑުފޭރޭ މީހުންނަކީ ރާއްޖޭގެ ރައްރަށަށް އަރާއުޅުނު ބައެއްކަމަށް ތާރީޚް ހެކިދެއެވެ. އެހެންނޫންތޯއެވެ؟ ކާބަފައިންގެ ވާހަކަތަކުން އެނގޭގޮތުގައި މިރަށުގައި މީހުން ދިރިއުޅެން ފަށާފައިވަނީ ރަށުގެ އުތުރުފަރާތުގައެވެ. އަދި ކުރީގެ މުސްކުޅިގޭގެ އުތުރުފަރާތުގައި ހުރެ ރަށުގެ ފުއްޓަރު ފަރާތުގައިވާ ހަނގުރާމަ ފަސްގަނޑާއި ދިމާލުގައި ނެރެއް ހަދާފައިވާކަމީ، އެފަދަ ޙާދިސާއެއް ހިނގާފައިވުން އެކަށީގެންވާ ފަދަ އަލިގަދަ ހެއްކެެކެވެ. ރަށުގެ އުތުރުފަރާތުގައި އެދުވަސްވަރު މީހުން އާބާދުވެފައި އެވަނީ ފޭރޭމީހުންގެ ވަކިތަކުން ސަލާމަތްވުމަށްކަމަށް ބެލެވެއެވެ. ވީމާ ފޭރޭ މީހުން ރަށަށް އަރާފައިއެވަނީ ރަށުގެ ފުއްޓަރުފަރާތުންކަމަށް ޤަބޫލުކުރެވެއެވެ.\nދެވަނަ ސަބަބަކާއިމެދު ވިސްނާލަމާތޯއެވެ؟ މި ރަށަކީ އެކި މޫސުމަށް އެކިދިމާލުން ގިރާ ރަށެކެވެ. އެގޮތުން ކޮންމެ އަހަރަކުވެސް ވަކިދުވަސްވަރެއްގައި މި ދެންނި ހަނގުރާމަފަސްގަނޑުވެސް ގިރައެވެ. މި ބީދައިން ކޮންމެ މޫސުމަކުވެސް މި ފަސްގަނޑު ގިރަމުންގޮސް މިހާރުވަނީ ވަރަށްބޮޑަށް ގިރާފައެވެ. މީގެ 50ހަކަށްއަހަރުކުރީގައި މި ފަސްގަނޑު އާދަޔާޚިލާފަށް އުސްކަމަށް ބުނެއުޅެއެވެ. މި ފަސްގަނޑުން ގިރައި ފަސްގަނޑުންބައެއް ކަނޑަމުންދާ ކޮންމެ ފަހަރަކުވެސް އިންސާނުންގެ ކަށި ފެންނަކަމީ ހަޤީގަތެވެ. މި މަންޒަރަކީ މި ޖީލުގެ ގިނަ ލޯތަކަށް ފެނި އިންތިފާޤުވެފައިވާކަމެކެވެ. ކުރީގައި ދެންނެވުނު ޙާދިސާފަދަ ޙާދިސާއެއް މި ސަރަހައްދުގައި ހިނގާފައި ނުވާނަމަ، އުސްފަސްގަނޑެއްގެ ތަރޭގައި އިންސާނުންގެ ކަށްބޮލާއި ކަށިތައް ވަޅުލެވިފައިވުމަކީ ނާދިރުކަމެކެވެ. މި ސަބަބުތަކާއިހުރެ، ހަނގުރާމަފަސްގަނޑަކީ ނޭންގޭ ސިއްރުތަކެއް އެކުލެވިފައިވާ މުހިންމު ތާރީޚެއް އޮތް ތަނެއްކަމަށް ބެލެވެއެވެ. ބަލާލަން ރީތި ހިތްގައިމުގޮތެއް ހުންނަ އާދަޔާޚިލާފު މި ފަސްގަނޑަކީ ދިވެހިރާއްޖޭގެތާރީޚީ ތަރިކައެއްކަމުގައި ހިމެނިފައިނުވިނަމަވެސް މިއަދުގެ ޖީލު މިފަސްގަނޑަށް ޚާއްޞަ އަހައްމިއްޔަތެއްދީ، އަންނަން އޮތް ޖީލުތަކާއި ހަމައަށް މި ފަސްގަނޑު ރައްކާތެރިކަމާއިއެކު ހިމާޔަތްކޮށް ބެލެހެއްޓުމަކީ ވަރަށް މުހިންމުކަމެކެވެ. (ނިމުނީ)\nPosted byރަމްޒީނާ މުޙައްމަދު / ޅޮހި Sep 25, 2012 Apr 23, 2014 Posted inތާރީޙްTags: އާންމުލިޔުން\nPublished by ރަމްޒީނާ މުޙައްމަދު / ޅޮހި\nރަމްޒީނާ މުޙައްމަދުއަކީ ދިވެހި ޓީޗަރެއްގެ ގޮތުގައި މަސައްކަތްކުރައްވަމުން އަންނަ ބޭފުޅެކެވެ. ތަޢުލީމީ ދާއިރާގައި 15 އަހަރަށްވުރެ ގިނަދުވަސް ހޭދަކުރައްވާފައިވާ ތަޖުރިބާކާރު ޓީޗަރެކެވެ.\tView more posts\nސިޙުރަކީ ކޮބާ؟ އަދި އެއިން ސަލާމަތްވާނީ ކިހިނެއް؟ (1)\nޖިންސީ “ހީވާގިކަން” އިތުރު ކުރުމަށް އަންނާރު ޖޫސް!


Shakkeh nei, coalition roolhey than fennaane: Raees Yameen | Mihaaru\nޝައްކެއް ނެތް، ކޯލިޝަން ރޫޅޭތަން ފެންނާނެ: ރައީސް ޔާމީން\nރައްޔިތުންގެ މަޖިލިހުގެ ވިލުފުށީ ދާއިރާގެ މެމްބަރު ރިޔާޒް ރަޝީދު، މިއަދު ރައީސް ޔާމީނަށް ހަދިޔާއެއް ދެއްވަނީ. - ފޮޓޯ: ރައީސް އޮފީސް\nމުހައްމަދު ޔާމީން، މިހާރު\n14 އޯގަސްޓް 2018 - 15:31\nމިފަހަރުގެ ރިޔާސީ އިންތިޚާބުގައި، އިދިކޮޅު ކޯލިޝަންގެ ރިޔާސީ ކެންޑިޑޭޓު، އިބްރާހިމް މުހައްމަދު ސޯލިހް (އިބޫ) ނުކުންނަވަނީ ސިޔާސީ ގޮތުން ރާއްޖޭގައި ތިއްބެވި އެންމެ ތަޖުރިބާކާރު ބައެއް ބޭފުޅުންނާ އެކުގަ އެވެ. އެއީ ކުރީގެ ރައީސް މައުމޫން އަބްދުލްގައްޔޫމާއި ކުރީގެ ރައީސް މުހައްމަދު ނަޝީދާއި ޖުމްހޫރީ ޕާޓީގެ ބާނީ ގާސިމް އިބްރާހިމާއި އަދާލަތު ޕާޓީގެ ރައީސް ޝެއިހް އިމްރާން އަބްދުﷲގެ ތާއީދު ލިބިވަޑައިގެންނެވެ. އެކަމަކު، މި ހަތަރު ބޭފުޅުން ވެސް ތިއްބެވީ ޖަލު ހުކުމްގަ އެވެ.\nރައީސް ޔާމީން، 2013 ގައި ބޭއްވި ރިޔާސީ އިންތިޚާބުގެ ދެވަނަ ބުރު ކާމިޔާބު ކުރެއްވީ މައުމޫނާއި ގާސިމާއި އިމްރާންގެ އެހީއާ އެކުގަ އެވެ.\nރައީސް ޔާމީން މިއަދު ވިލުފުއްޓަށް ވަޑައިގެން، ކުޑަ ކުއްޖަކާ ސަލާމް ކުރައްވަނީ. - ފޮޓޯ: ރައީސް އޮފީސް\nތ. އަތޮޅުގެ ރަށްތަކަށް ކުރައްވަމުން ގެންދަވާ ދަތުރުފުޅުގައި، ވިލުފުށީ ރައްޔިތުންނާ ބައްދަލުކުރައްވައި ވާހަކަފުޅު ދައްކަވަމުން ރައީސް ޔާމީން ވިދާޅުވީ އެމްޑީޕީން ކޯލިޝަނެއް ހަދައިގެން އުޅޭއިރު، އެ ކޯލިޝަންތައް، ޝައްކެއް ނެތް މިންވަރަށް ރޫޅޭތަން ފެންނަ ކަމަށެވެ.\nރައީސް ޔާމީން މިއަދު ވެސް ވިދާޅުވި ގޮތުގައި ޕީޕީއެމްގެ ބައެއް މެމްބަރުން، އެ ޕާޓީގެ ވިސްނުން ދޫކޮށްލާފައި، އެހެން ޕާޓީތަކާ ގުޅިވަޑައިގަތުމަކީ ކުރެއްވި ވިޔާނުދާ ކަމެކެވެ. އޭގެ ކުރިން، ޕީޕީއެމް/އެމްޑީއޭއާ އެކު ކޯލިޝަން ހަދައިގެން ތިބި ފަރާތްތަކުން، ކޯލިޝަން ދޫކޮށްލެއްވި ކަމަށް އެމަނިކުފާނު ވިދާޅުވި އެވެ. އެމަނިކުފާނު އެ އިޝާރާތް ކުރެއްވީ މައުމޫނާއި ގާސިމް އިބްރާހިމަށެވެ.\n"އެއީ ކުރިން ވެސް ހެދި ކޯލިޝަންތައް. އެ ކޯލިޝަންތައް ހުރީ ރޫޅިފައި. ގާސިމް އިބްރާހިމަށް ހޯމް މިނިސްޓަރުގައި ތިން ހަފްތާއަށް ކެތް ނުކުރެވުނު. މިއީ ހަގީގަތް،" ރައީސް ނަޝީދުގެ ސަރުކާރުގެ ފުރަތަމަ ހޯމް މިނިސްޓަރަކަށް ހުންނަވައި ގާސިމް އިސްތިއުފާ ދެއްވުމުން އެކަމަށް އިޝާރަތްކުރައްވައި، ރައީސް ވިދާޅުވި އެވެ.\nރައީސް ޔާމީން ވިދާޅުވި ގޮތުގައި، ފްލޯ ކްރޮސް ކުރުމަކީ، ރައްޔިތުންގެ މަޖިލިހުގެ މެމްބަރުންގެ ގޮނޑި ގެއްލުން ކަމަށް ސުޕްރީމް ކޯޓުން މިދިޔަ އަހަރުގެ ޖުލައި މަހުގެ ތެރޭގައި ހުކުމްކުރީ ރައްޔިތުން ހަވާލުކުރި އަމާނާތް އަދާނުކޮށް، ރައްޔިތުންނަށް އޮޅުވާލުމުން ކަމަށް އެ ކޯޓަށް ގަބޫލު ކުރެވޭތީ އެވެ.\nރައީސް ޔާމީނާއި ވަޒީރުންގެ މަޖިލިހުގެ ބައެއް މެމްބަރުންނާއި މަޖިލިހުގެ ބައެއް މެމްބަރުން މިއަދު ވިލުފުށީގައި. - ފޮޓޯ: ރައީސް އޮފީސް\n"އޭރު އިދިކޮޅު ބޭފުޅުން ވިދާޅުވީ ނުހައްގުންނޭ އެކަން ކުރީ. އެއީކީ ކުރެވޭނެ ކަމެއް ނޫނޭ. އެއީ ކޮށްގެން ވާނެ ކަމެއް ނޫނޭ. އެގޮތަކަށް ގާނޫނުއަސާސީ ޖާގަ ނުދެއޭ. އަޑުފުޅަށް ލެއްވުނު ބާރެއްލާފައި އެ ވާހަކަ ދައްކަމުން ގެންދެވީ،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވީ މިއަދު އެމްޑީޕީގެ މެނިފެސްޓޯގައި އޮތީ ރާއްޖޭގެ ރިޔާސީ ނިޒާމު ދޫކޮށްލާފައި ބަރުލަމާނީ ނިޒާމަކަށް ދާނެ ވާހަކަ ކަމަށެވެ. އަދި ފްލޯ ކްރޮސް ކުރުން، ގާނޫނުން މަނާކުރާނެ ވާހަކަ އެ މެނިފެސްޓޯގައި އޮތް ކަމަށް ވެސް ރައީސް ވިދާޅުވި އެވެ.\nއެމްޑީޕީގެ ތިން އަހަރުގެ ވެރިކަމަށް ފާޑުކިޔައި، ރައީސް ޔާމީން ވިދާޅުވީ އެ ޕާޓީގެ ވެރިކަމެއް ހިންގަން ރައްޔިތުން ފުރުސަތު ދިން އިރު، ރައްޔިތުންގެ އުންމީދުތަކެއް އޮތް ކަމަށެވެ. އަދި އެމްޑީޕީގެ ސަރުކާރު ބަދަލުވީމަ، ރަނގަޅު ކަންކަން ވާނެ ކަމަށް އިންތިޒާރުކޮށްގެން ތިބި ރައްޔިތުން މަދު ނޫން ކަމަށް ވެސް ވިދާޅުވި އެވެ.\nރައީސް ވިދާޅުވި ގޮތުގައި، ކުރީގެ ރައީސް މައުމޫން އަބްދުލްގައްޔޫމްގެ ވެރިކަން ނިމުނު އިރު، ދައުލަތުގެ ދަރަނި 4.3 ބިލިއަން ރުފިޔާގައި ހުރިއިރު، ޕީޕީއެމުން ވެރިކަމަށް އައިއިރު، ދައުލަތުގެ ދަރަނި 29 ބިލިއަން ރުފިޔާ އަށް އަރާފައިވާ ކަމަށެވެ. އެކަމަކު ޕީޕީއެމް ސަރުކާރުން ތަރައްގީ ގެނައުމުގެ މަސައްކަތް ކުރަނީ ގޮންޖެހުންތަކާ އެކުގައި ކަމަށާއި އެމްޑީޕީއަށް އެކަން ނުކުރެވޭނެ ކަމަށް ވެސް ރައީސް ވިދާޅުވި އެވެ.\nއެމްޑީޕީ އިދިކޮޅު ފަރާތްތައް މަޖިލީހުގެ މެމްބަރުން ތ. އަތޮޅު ރައީސް އިބްރާހިމް މުހައްމަދު ސޯލިހް ތ. ވިލުފުށި އިދިކޮޅު އިއްތިހާދު ރައީސް އަބްދުﷲ ޔާމީން\n66 ކޮމެންޓް, 258 ރިއެކްޝަންސް\nކޮބާ އެބަ ރޫޅޭތަ؟ ހެޔޮ ނިޔަތުގައި ތެދުވެރިކަމާއިއެކު ކުރާ މަސައްކަތަކައް މާތްﷲ ހެޔޮ ރަހުމަތް ލައްވާނެ ކަމާއިމެދަކު ޝައްކެއް ނުކުރަމެވެ.\nކޯލިޝަނަކީ މިގައުމު ދަންނަކަމެއްނޫން. ގުޅިގެން ވެރިކަން ކުރުމަކީ މިގައުމުގައި ވެފައި އޮތްކަމެއްނޫން. އަދި ވާނެ ކަމެއްވެސް ނޫން. އެކަން ތާރީޚުން އޮތީ ފެންނަން.\nމިބޭފުޅާ ކޯލިސަން ހާދަބަދަހިކޮށޭ އެހެރަ ހިފަހައްޓަވަނީ. ކޮބައިތޯ ތިޔަބޭފުޅާ ތާސްކުޅެންބައިންދާފަ ވެރިކަމަށް ގެންނަން މަސައކަތްކުރި ކޯލިޝަން ...މާތްކަލާކޯ ތަންކޮޅެއް ހަމއިގަ ވާހަކތައް ގެންގުޅުއްވޭތޯ ބައްލަވާ\nއީމާން: ފާއިތުވި5އަހަރު މިގައުމަށް އައި ތަރައްޤީ ހަމަ އެއްގޮތަކަށްވެސް ފެނި ނުލައްވަނީތޯ؟ އެހެންކަމަށްވަންޏާ އެހެންކޮންމެވެސް މައްސަލައެއް އެބައުޅުއްވާ. ގައުމުގެ ތަރައްޤީ އަދި އިތުރަށް ކުރިއަށް ގެންދަން ބޭނުންކަމަށްވާނަމަ، ރައީސް ޔާމީން އަށް ދެވަނަ ދައުރަކަށް ވޯޓް ދެއްވާ އިނގޭތޯ.\nކިހާ ދެރަކަމެއް 2013 ގެ ކޯލިޝަން އުވިއްޖެތާ ކިތައްމެ ދުވަހެއްނު!\nމަށަކީވެސް ދިވެއްސެއް. އެކަމަކު މަ ބޭނުމެއްނޫން މިގައުމުގައި ވެރިކަން ކުރާކަށް ދިވެއްސަކު. މަ ބޭނުމީ ބޭރުމީހެއް، މަގޭ ގައުމުގަ ވެރިކަން ކޮށްދިނުް. އޭރުންވެސް މާ ރަނގަޅުވާނެ.\nގުޅިފައިވާ ޕާޓީތަކުން ހަދާފައިވާ ކޯލިޝަން ބޮމެއްހެން ގޮވައިގެން ދާނެ. އެއްގަލަކަށް ނާރާނެ. ކޭކު ފޮތިން އެންމެ ބޮޑު ފަޅި ލިބެނީ ކާކަށްތޯ ބަލަންޖެހޭނީ... ކޯލިޝަންއަކަށް ވެރިކަމެއް ނުކުރެވޭނެ. މަރުހަބާ ރައީސް\nއެހެންވެގެން މިފަހަރު ޕީޕީއެމުން ކޯލިޝަން ނުހެދީ. އެމްޑީއޭއާއި ޑީއާރުޕީއާއެކު ޕީޕީއެމް މިފަހަރު ކޯލިޝަނެއް ނުހަދާ. އެކުގައި ތިބެން ބޭނުމިއްޔާ ދިންއެއްޗެއް އޯކޭވެގެން ތިބެންވީ. އެހެންނޫނީ ދާންވީ!\nވަރިހަމަ ރޫޅުނަސް، ތިބޭފުޅާކައިރިން ސަލާމަތްވެވެނިކޮށް. މިސަރުކާރަށްވުރެއް މާބޮޑުތަންވެސް ރަނގަޅުވާނެ އެހެން ކޮންމެ މީހަކު އަޔަސް. އަނިޔާވެސް ކުރެވިއްޖެ، މީހުން އެތައްވަރަކުން މަސައްކަތްކޮށްގެން ހޯދާ އާމްދަނީކޮޅުވެސް ޖަހައިގަނެވިއްޖެ. ދެން މާތްﷲގެ އިރާދަފުޅާއެކު އެކަން މިނިމެނީ.\nޝައްކެއް ނެތް، ވޯޓުން ބަލިކުރާނަން.\nތިއީ ތިބޭފުޅާ ދެކިލައްވާގޮތް. ތިހެންވެސް ވެދާނެ، އެނޫންގޮތެއްވެސް ވެދާނެ. އެކަމަކު މިހާރު މިއޮތްގޮތް ބޭނުން ނޫން މީހުން މިނޫންގޮތެއް ފެނޭތޯ އުޅޭނެ ދޯ. ސާފުވެލައްވާނެކަމަށް އުއްމީދުކުރަން. އިޚްތިރާމާއި އެކުމިބުނެލީ.


Raees Yameen ge verikamugai resort hadhan dhookuri 85 rasheh nuhedhi eba oiy: Raees Solih - Hali News\nރައީސް ޔާމީންގެ ވެރިކަމުގައި ރިސޯޓް ހަދަން ދޫކުރި 85 ރަށެއް ނުހެދި އެބައޮތް: ރައީސް ސޯލިހް\nކުރީގެ ރައީސް އަބްދުﷲ ޔާމީން ވެރިކަމުގައި ރިސޯޓް ހަދަން ދޫކުރި 85 ރަށެއް ނުހެދި އެބައޮތް ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nހއ. ހޯރަފުށީ އެއާޕޯޓް ހުޅުވުމަށް މިއަދު ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް ވިދާޅުވީ ރިސޯޓު ހެދިފައިނުވާއިރު، އެރަށްތައް ނުއަގުގައި ދޫކޮށް ވެރިކަމުން ފައިބާވަޑައިގެންނެވީ ދައުލަތަށް ލިބުނު ފައިސާކޮޅު ވެސް ހިއްޕަވައިގެން ކަމަށެވެ.\nރައީސް ޔާމީނަށް ބަހުގެ ހަމަލާތަކެއް ދެއްވަމުން ރައީސް ވިދާޅުވީ ރައީސް ޔާމީން ވެރިކަމާ ހަވާލުވެވަޑައިގަންނެވިއިރު ރާއްޖޭގެ ދަރަނި އޮތީ 26 ބިލިއަން ރުފިޔާގައި ކަމަށެވެ. ނަމަވެސް ރައީސް ޔާމީން ވެރިކަމުން ފައިބާ ވަޑައިގެންނެވިއިރު ދައުލަތުގެ ދަރަނި 60 ބިލިއަން ރުފިޔާއަށް އިތުރުވެފައިވާ ކަމަށް އެމަނިކުފާނު ވިދާޅުވިއެވެ.\nރައީސް ސޯލިހް ވިދާޅުވީ މިވެރިކަމުގައި މިހާތަނަށް ނެގީ 15 ބިލިއަން ރުފިޔާގެ ލޯނު ކަމަށެވެ.\nއަންނަ އަހަރަށް ލަފާކޮޮށް ރައްޔިތުންގެ މަޖިލީހަށް ހުށަހަޅާފައިވާ ދައުލަތުގެ ބަޖެޓާ ގުޅޭގޮތުން ޕީޕީއެމް، ޕީއެންސީން ދައްކަމުންދާ ވާހަކަތަކަށް ރައްދު ދެއްވަމުން ރައީސް ވިދާޅުވީ މިއީ މި ހާލަތަށް އެންމެ އެކަށޭނަ ގޮތަށް ތައްޔާރުކޮށްފައި އޮތް ބަޖެޓެއް ކަމަށެވެ. އަދި މި ބަޖެޓް ފާސްކޮށްދެއްވުމަށް އެމަނިކުފާނު އެދިވަޑައިގަތެވެ.\nމީގެއިތުރުން އިއްޔެ އެމްއެމްއޭގެ ގަވަރުނަރު އަލީ ހާޝިމާ ބައްދަލުކުރެއްވި ކަމަށާއި އޭނާއަށް ފިރިހަމަ އިތުބާރު އެބައޮތް ކަމަށް ރައީސް ވިދާޅުވިއެވެ.\nއެމަނިކުފާނު ވިދާޅުވީ ޑޮލަރުގެ ދަތިކަމަށް ހައްލު ހޯދުމަށް ސިޔާސަތެއް އެކުލަވާލުމުގެ މަސައްކަތް ކުރަމުން އަންނަ ކަމަށާއި، ވަރަށް އަވަހަށް ޑޮލަރުގެ މައްސަލައަށް ހެޔޮ ބަދަލެއް އަންނާނެ ކަމަށް އުންމީދުކުރައްވާ ކަމަށެވެ.\nއިތުރު ލިޔުންތައް ރައީސް ސޯލިހް


Dengue ah alah hoadhi vaccine ah sihhath jamiyyaa ge ruhun dheefi\nޑެންގީއަށް އަލަށް ހޯދި ވެކްސިނަށް ސިއްހަތު ޖަމިއްޔާގެ ރުހުން ދީފި\nޑެންގީއަށް އުފެއްދި ވެކްސިން ބޭޏުންކުރަން މީގެކުރިން ހަތަރު ގައުމަކަށްވަނީ ހުއްދަ ދީފައި. --\nޑެންގީއަކީ ރާއްޖޭގައިވެސް ވަރަށް އާންމުކޮށް ފެތުރެމުން އަންނަ ނުރައްކާތެރި ބައްޔެކެވެ. މަދިރީގެ ސަބަބުން ޖެހޭ މި ބަލީގެ ޝިކާރައަކަށްވެ އެތައް ބަޔަކު ރާއްޖެއިންވެސް ވަނީ މަރުވެފަ އެވެ. މިވީހާ ދުވަހު މި ބައްޔަށް އެކަށީގެންވާ ފަރުވާއެއް ނުވަތަ ވެކްސިނެއް ނެތް ނަމަވެސް ސައިންސްވެެރިން އެކުވެ، އެކަން މިއަދު މި ވަނީ ކާމިޔާބުކޮށްފަ އެވެ.\nވިހި އަހަރުގެ ދިރާސާއަކަށްފަހު ތައްޔާރުކުރި މި އާ ވެކްސިނަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ފެހި ސިގްނަލް ދީފައިވާއިރު ވެކްސިން ފުޅާ ދާއިރާއެއްގައި ބޭނުންކުރުމަށް ވެސް އިރުޝާދު ވަނީ ނެރެފަ އެވެ.\nމި ދިރާސާގައި 29،000 މީހުން ބައިވެރިކޮށް ޓެސްޓްތަކެއް ހަދާފައިވެ އެވެ. މި ވެކްސިނަށް ދީފައިވާ ނަމަކީ ޑެންގްވޭޒިއާ އެވެ.\nޑެންގީ ހުމުގެ އަލާމާތްތަކުގެ ތެރޭގައިބޯ އެނބުރުމާއި، ބޮލުގެ ރިއްސުމާއި، ކަށީގައި ރިއްސުން ހިމެނެ އެވެ. މިބައްޔަކީ ބަލީގެ ފުރަތަމަކޮޅު އަޅާނުލެއްވިއްޖެނަމަ މަރާއި ހިސާބަށް ދާ ވަރުގެ ބައްޔެކެވެެ. މި ބަލީގެ ޝިކާރައަކަށް އަހަރަކު 390 މިލިއަން މީހުންވާ ކަމަށް ޑަބްލިއުއެޗްއޯގެ ތަފާސްހިސާބުތަކުން ދައްކަ އެވެ. މިބަލި އަންމުކޮށް ފެތުރޭ ކަމަށް ރިޕޯޓު ކޮށްފައިވަނީ 120 ގައުމެެއްގަ އެވެ. މި ބަލީ އާންމުކޮށް ފެތުރޭ ހިސާބުތަކުގެ ތެރޭގައި ހިމެނެނީ ދެކުނު އިރުމަތީ އޭޝިއާ އާ ލެޓިން އެމެރިކާ އަދި އެފްރިކާގެ ގައުމުތަކެވެ.\nޑެންގީ ޖެހެނީ މަދިރީގެ ޒަރިއްޔާއިން. މެލޭރިއާއަށްވުރެ މިބަލީހެ ނުރައްކާތެރިކަން ބޮޑު. --\nމި ވެކްސިން ބޭނުން ކުރުމުގެ ހުއްދަ ދިނުމުގެ ކުރިން ޑަބްލިއުއެޗްއޯއިން ވަނީ ހަތަރު ގައުމަކަށް މި ވެކްސިން ބޭނުންކުރުމުގެ ހުއްދަދީފަ އެވެ. އެއީ މެކްސިކޯ އާ، ބްރެޒިލް، އެލް ސަލްވަޑޯ އަދި ފިލިޕީންސް އެވެ.\nޑެންގީ އާންމުކޮށް ފެތުރޭ ކަމަށްވަނީ ދެމޫސުން ބަދަލުވާ ދުވަސްވަރެވެ. މި ބައްޔަށް ވެކްސިނެއް ތައްޔާރުކުރަން އެހާ ގިނަދުވަސް ހޭދަވެފައިވަނީ މި ބަލި ފަތުރާ ވައިރަސްގެ ވަރުގަދަ ކަމާއި ތަފާތުކަމުން ކަމަށް ސައިންސްވެރިން ބުނެ އެވެ. އަދި މި ވެކްސިންއަކީ ވަރަށް އަގުބޮޑު ވެކްސިނެއް ކަމަށްވެސް ސައިންސްވެރިން ބުނެ އެވެ.\nމި ވެކްސިންގެ ސަބަބުން އަހަރަކު 104 މަރު މަދުކުރެވި 8000 މީހަކު ހޮސްޕިޓަލްގައި އެޑްމިޓް ނުކޮށް ވާނެ ކަމަށް ސައިންސްވެރިން ލަފާކުރެ އެވެ. އަދި ސިއްހީ ކަންކަމަށް ކުރާ ހޭދައިން އަހަރަކު 65 މިލިއަން ޑޮލަރު ސަލާމަތް ކުރެވޭނެ ކަމަށްވެސް ބުނެފައިވެއެވެ.\nވެކްސިންގެ ސަބަބުން، ޑެންގީ ހުން ޖެހޭ 10 މީހަކު ނުވަ މީހަކު ސަލާމަތް ކުރެވޭ ކަމަށް ސައިންސްވެރިން ލަފާކުރެ އެވެ. އަދި މި ހުންޖެހޭ 10 މީހަކުން އަށް މީހަކު ހޮސްޕިޓަލްގައި އެޑްމިޓްކުރަން ނުޖެހި ސަލާމަތްކުރެވޭ ކަމަށް ސައިންސްވެރިން ބުނެ އެވެ. މި ވެކްސިން އުފެއްދުމަށް 1.6 ބިލިއަން ޑޮލަރު ވަނީ ހަރަދުކޮށްފަ އެވެ.


Shaim foruvi massala: Anhenmeehaa ge bandhah 6, Firihenmeehaa ah 15 dhuvas | Mihaaru\nޝައިމް ފޮރުވި މައްސަލަ: އަންހެންމީހާގެ ބަންދަށް ހައެއް، ފިރިހެންމީހާ އަށް 15 ދުވަސް\nކުޑަކުދިންގެ ހިޔާގައި ހުއްޓައި ގެއްލުނު ޝައިމް.\n06 ޖުލައި 2019\nކުޑަކުދިންގެ ހިޔާ އިން ފިލި ޝައިމް އަބްދުﷲ ފޮރުވައިގެން ގެންގުޅުނު މައްސަލައިގައި ހައްޔަރު ކުރި ދެ މީހުން ބަންދުގައި ބައިތިއްބައިގެން ތަހުގީގު ކުރަން ކްރިމިނަލް ކޯޓުން މުއްދަތު ދީފި އެވެ.\nފުލުހުން ބުނީ ޝައިމް ފޮރުވައިގެން އުޅުނު މައްސަލައިގައި ހައްޔަރު ކުރީ އުމުރުން 46 އަހަރުގެ ދިވެހި އަންހެނަކާއި 23 އަހަރުގެ ދިވެހި ފިރިހެނެއް ކަމަށެވެ. އެގޮތުން، އަންހެން މީހާ މިދިޔަ ބުރާސްފަތި ދުވަހު ހައްޔަރު ކުރި އިރު، ފިރިހެން މީހާ ހައްޔަރު ކުރީ އިއްޔެގެ ވަގުތެއްގައި ކަމަށް ފުލުހުން ބުންޏެވެ.\nކޯޓު އަމުރެއްގެ ދަށުން އެ ދެ މީހުން ހައްޔަރުކޮށްގެން ތަހުގީގު ކުރުމަށްޓަކައި ބަންދާ މެދު ގޮތެއް ނިންމަން ކޯޓަށް ހާޒިރު ކުރުމުން އަންހެން މީހާގެ ބަންދަށް ހަ ދުވަސް ދީފައިވާ ކަމަށް ފުލުހުން ބުންޏެވެ. އަދި ފިރިހެން މީހާގެ ބަންދަށް ކޯޓުން ދިނީ 15 ދުވަސް ކަމަށް ފުލުހުން ބުނެ އެވެ.\nދައުލަތުގެ ބެލުމުގެ ދަށުގައި ހުއްޓާ ޝައިމް، 14، ގެއްލިގެން ފުލުހުންނަށް ރިޕޯޓު ކުރީ މިދިޔަ މަހުގެ 18 ވަނަ ދުވަހެވެ. އަދި އެ ކުއްޖާ ހޯދަން ފުލުހުން އާންމުކޮށް އިއުލާންކުރީ މިދިޔަ މަހުގެ 20 ގަ އެވެ. އެ އަށް ފަހުން ތިން ގެއެއް ބަލައި ފާސްކޮށްފައިވެ އެވެ. އޭނާ ހޯދީ މިދިޔަ ބުރާސްފަތި ދުވަހު މާލޭގެ ގެއަކުންނެވެ.\nއެ ކުއްޖާ ފިލި މައްސަލައާ ގުޅިގެން ޖެންޑާ މިނިސްޓަރު ޝިދާތާ ޝަރީފް ވިދާޅުވެފައި ވަނީ ޝައިމް ގެއްލުނީ ބަލަންވާ ވަރަށް ނުބެލުމުންކަން ގަބޫލުކުރައްވާ ކަމަށެވެ. ކުށުގެ ވެށީގައި އުޅެނިކޮށް އެ ކުއްޖާ މިދިޔަަ މަހުގެ ކުރީކޮޅު ދައުލަތުގެ ބެލުމުގެ ދަށަށް ނެގީ ހަވާލުވާނެ ބަޔަކު ނެތުމުން ކަމަށެވެ. އާއިލާ އިން ވެސް ޝައިމްއާ ހަވާލުވާން ދެކޮޅު ހެދިއިރު، ބެލެނިވެރިން ވެސް އޭނާ ގޭގައި ބަހައްޓަން އެއްބަސް ނުވި ކަމަށް މިނިސްޓަރު ވިދާޅުވެފައި ވެ އެވެ.\nޝައިމް ފިލީ ކުޑަކުދިންގެ ހިޔާގައި ހުއްޓާ ކަމަށް ޖެންޑާ މިނިސްޓްރީން ފުރަތަމަ އެއްބަހެއް ނުވި އެވެ. އެކަމަކު މީޑިއާގެ ފިއްތުންތަކާ ހެދި ފަހުން ބުނީ އެ ކުއްޖާ ގެއްލުނީ ވިލިމާލޭގައި ހުންނަ ކުޑަކުދިންގެ ހިޔާ "އަމާން"ގެ ކޮމްޕައުންޑުގެ ތެރެއިން ކަމަށެވެ. އެއީ ކުށުގެ ވެށިން ގެނައި ކުއްޖަކަށް ވާތީ، ކުޑަކުދިންގެ ހިޔާ އަށް ގެންދިޔައީ އެސެސްމަންޓުތައް ހަދަން ކަމަށާއި އެއީ ހިޔާގެ ދަފްތަރުގައި އޮތް ކުއްޖެއް ނޫން ކަމަށް ވެސް ބުންޏެވެ.\nފުލުހުން ކުޑަކުދިން ކުޑަކުދިންގެ ހިޔާ ކްރިމިނަލް ކޯޓް ކުޑަކުދިންގެ ހައްގުތައް\n9 ކޮމެންޓް, 32 ރިއެކްޝަންސް\nހައްޔަރު ކުރެވިދާނެ. ދެން "ހެކިނެތިގެން" ކޯޓުން ދޫކޮށްލާނެ 24 ގަޑިއިރު ފަހުން.. އެހިސާބުން މައްސަލަ ނިމުނީ\nރަގަޅު. މިހާރު ފިޔަވަޅުއަޅާހެން ހީވޭ\nލުތުފީ ފޮރުވީމަ އެއްވެސް މީހަކު ހައްޔަރެއް ނުކުރޭބާ.\nކުއްޖާގެ މައްސަލާގައި ސަރުކާރުން ސިދާތާ ދޮގު ހެދި މިންވަރުގެ ކުޑަ ތަފްސީލެއް ލިޔެލިނަމަ\nފޮރުވަން ނުވާނެޔޭ ބަލަ ކުޑަކުދިން! ފޮރުވައި ސަރުކާރު ބަދުނާމުކުރަން!...................... ހިޔާއިން ފޮރުވުކުއްޖާ ފޮރުވީ ބަޔަކުވެގެން ސަރުކާރު ބަދުނާމުކުރަންކަމަށް ބެލެވޭ! އަދި ކުރީސަރުކާރުން ގެއްލުވާލައިފައިވާ މީހުންގެ ޝަރީއަތަށް ހުރަސްއެޅުމަށްޓަކައި ބަޔަކު ހިންގި ޖަރީމާއެއްކަމަށް ފެނޭ!\nއެއްބައެއްގެ ފޮޓޯއާ ނަމާ އެއްޗެހި އެއީ ނޫހާ ހަމައަށް ނާދެވޭ އެއްޗެހި. ނޫނީ އަޔަސް ނުޖެހޭ އެއްޗެހި،\nދިވެހިރާއްޖޭގާ ބަންދު މުއްދަތަކީ ޝަރީއަތްނިމުނު މުއްދަތުފަދަ. މާނައަކީ މުއްދަތުޖެހީމާ އެހާހިސާބުން އެކަން އެ ނިމުނީއޭ.⛹